
הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבנייה 
(הוראת שעה) ובהצ"ח שירותים פיננסיים חוץ מוסדיים
30/01/2017

הכנסת העשרים
מושב שלישי
<פרוטוקול מס' 101>
מישיבת הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבנייה (הוראת שעה) ובהצ"ח שירותים פיננסיים חוץ מוסדיים
יום שני, ג' בשבט התשע"ז (30 בינואר 2017), שעה 12:30
<סדר-היום:>
<פרק י"א (הגבלת שוק ההימורים) כולו, למעט סעיף 171(7) (העברת כספים למדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז–2016.>
נכחו:

<חברי הוועדה:> 
רועי פולקמן – היו"ר
איציק שמולי

חברי הכנסת:

יעקב אשר 

יגאל גואטה
מרב מיכאלי
<מוזמנים:> 
	שי באב"ד
	–
	מנכ"ל, משרד האוצר

	איתי טמקין
	–
	רכז תקציב תרבות וספורט, משרד האוצר

	אסתי פלדמן
	–
	עו''ד בלשכה המשפטית, משרד האוצר

	נירית איבי
	–
	יועצת למנכ''ל, משרד האוצר

	גיא אטיאס
	–
	מנהל אגף בכיר תקציבים ותכנון, משרד התרבות והספורט

	הדס פרבר
	–
	יועמ"ש, משרד התרבות והספורט

	עדנה הראל
	–
	עו"ד, ייעוץ וחקיקה, משרד המשפטים

	אריאל גד סעד
	–
	ק' תו"ל הדרכה אכיפה כלכלית, המשרד לביטחון פנים

	חנה אמסלם
	–
	מפקחת ארצית, משרד הרווחה

	ניצן וולקן
	–
	מחלקה משפטית, הרשות לאיסור הלבנת הון ומימון טרור

	אריק קפלן
	–
	נשיא אילת, התאחדות ישראלית לספורט תחרותי לא אולימפי

	יצחק לארי
	–
	מנכ"ל, המועצה להסדר ההימורים בספורט

	עמרי קולין
	–
	עוזר מנכ"ל, המועצה להסדר ההימורים בספורט

	יאיר שילה
	–
	יועמ"ש, המועצה להסדר ההימורים בספורט

	מאיר ברדוגו
	–
	מנהל רייסר, המועצה להסדר ההימורים בספורט

	דניאל בן גיאב
	–
	זכיין, המועצה להסדר ההימורים בספורט

	יעקב גנם
	–
	זכיין, המועצה להסדר ההימורים בספורט

	חיים טל
	–
	זכיין, המועצה להסדר ההימורים בספורט

	יניב לוי
	–
	זכיין, המועצה להסדר ההימורים בספורט

	רפאל מלכה
	–
	עצמאי, המועצה להסדר ההימורים בספורט

	עוזי דיין
	–
	יו"ר, מפעל הפיס

	מירב ברנדפלד
	–
	מנהלת רגולציה, מפעל הפיס

	אביעד בן שטרית
	–
	זכיין, מפעל הפיס

	שלומי ברזני
	–
	זכיין, מטה מאבק זכייני פיס

	יהונתן ברקאי
	–
	זכיין, מטה מאבק זכייני פיס

	שרון מגירה
	–
	זכיין, מטה מאבק זכייני פיס

	מאיר עובד
	–
	זכיין, מטה מאבק זכייני פיס

	ענת אבן חן
	–
	שדלן/ית (ברנע ושות' משרד עו"ד), מייצג/ת את GBI RACING

	טל אלוביץ
	–
	שדלן/ית (פוליסי בע"מ), מייצג/ת את מפעל הפיס

	משה ביבי
	–
	שדלן/ית (גורן עמיר יועצים בע"מ ), מייצג/ת את המועצה להסדר ההימורים בספורט (לקוחות קבועים נוספים שנושא הישיבה נוגע אליהם באופן ישיר: העיתונים ידיעות אחרונות, גלובס והארץ) 

	יהושע שלמה זוהר
	–
	שדלן/ית (גורן עמיר יועצים בע"מ ), מייצג/ת את המועצה להסדר ההימורים בספורט

	מילי פנחס
	–
	שדלן/ית (משרד עו"ד-מיתר, ליקוורניק, גבע, לשם, טל), מייצג/ת את GBI RACING

	אליס פקר
	–
	שדלן/ית (כהן - רימון - כהן), מייצג/ת את הוועד האולימפי

	איל רוזובסקי
	–
	שדלן/ית (משרד עו"ד- מיתר, ליקוורניק, גבע, לשם, טל), מייצג/ת את GBI RACING

	ליאור שובכר פרי
	–
	שדלן/ית (גורן עמיר יועצים בע"מ ), מייצג/ת את העיתונים ידיעות אחרונות, גלובס והארץ (לקוחות קבועים נוספים שנושא הישיבה נוגע אליהם באופן ישיר: המועצה להסדר ההימורים בספורט) 

	דותן ברוך
	–
	שדלן/ית


<ייעוץ משפטי: >
ורד קירו-זילברמן
<מנהלת הוועדה:>
אריאלה מלכה
<רישום פרלמנטרי:>
רונית יצחק
<פרק י"א (הגבלת שוק ההימורים) כולו, למעט סעיף 171(7) (העברת כספים למדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז–2016>
<היו"ר רועי פולקמן:>
חברים, צהריים טובים אנחנו רוצים להתחיל. היום מה שנעשה – ואני אומר את זה לחברי חברי הכנסת – נתקדם עם ההקראה, בסעיפים שיהיו לגביהם נקודות הערות, כמובן שנתייחס. רק אעדכן את חברי הכנסת בעניין אחר מרכזי. מתנהלות פגישות ודיונים עם הזכיינים, תכף אתן ליושב-ראש מפעל הפיס, מר דיין, כמה דקות בפתיחת הדיון להגיד כמה מילים, ואז נצלול לדיון. מתנהלים דיונים, התנהל אתמול דיון אל תוך הלילה. היום אני גם אשב אתם. 
אני לא רוצה להיכנס לזה יותר מדי, גם עם החברה הבריטית וגם עם הזכיינים, מכיוון שיש הליכים שמתנהלים בבתי-משפט, לא נדון בזה בוועדה. כמובן שככל שיהיו הסכמות לקראת ההצבעות ביום רביעי, נעביר את הסיכומים שהגענו אליהם להערות חברי הוועדה. 
<איל רוזובסקי:>
איזה הליכים?

<היו"ר רועי פולקמן:>
אתם לא מנהלים הליך משפטי? לא שלחתם כתב תביעה.

<איל רוזובסקי:>
רק ביקשנו חומר. ביקשנו לראות חומרים. אין הליך בקשר לפיצוי.
<היו"ר רועי פולקמן:>
מכיוון שלנושא הזה אין מקום לא נדון בו. אנחנו עכשיו מקריאים את החוק, לא נדון בנושא הזה בוועדה. 

<איל רוזובסקי:>
לא תיתנו לנו היום לדבר?
<היו"ר רועי פולקמן:>
לא.
<איל רוזובסקי:>
לא נתתם גם בפעם הקודמת.
<היו"ר רועי פולקמן:>
נכון, אבל לפחות ראיתי שהגיעו הנתונים, אני צריך עוד לראות מה הגיע. שתיים, מכיוון שהגשתם כתב תביעה והנושא הזה יתברר בבית-משפט - - -
<איל רוזובסקי:>
לא הגשנו שום כתב תביעה בעניין הזה, רק ביקשנו לקבל את החומר.
<היו"ר רועי פולקמן:>
לא הוגש כתב תביעה? אני מתבלבל?

<נירית איבי:>
אני לא מכירה את האדון.
<היו"ר רועי פולקמן:>
ראיתי מסמך ששלחתם, אז אולי אני טועה.
<היו"ר רועי פולקמן:>
עורך-דין שמייצג את החברה הבריטית.
<איל רוזובסקי:>
זה כן, העורך-דין שמייצג את החברה לפי חוק חופש המידע הגיש בקשה לקבל חומרים, לעיין בחומרים.

<קריאה:>
אבל זה היה מזמן.

<איל רוזובסקי:>
אין בזה שום קשר. 

<היו"ר רועי פולקמן:>
מה נשלח אתמול למשרד האוצר?

<איל רוזובסקי:>
נשלח אתמול מכתב שלנו לחברי הכנסת שמעלה בקצרה טענות שלנו שהבטחת לאפשר לנו להעלות אותן. אין שום כתב תביעה, אין הליך בבית-משפט שבגינו אתה לא נותן לנו לדבר. עד עכשיו לא נתנו לנו לדבר, היום תגיד שבגלל תביעה לא תיתן לנו לדבר? אין תביעה כזאת.
<היו"ר רועי פולקמן:>
כן, אם מתנהל הליך. אז יכול להיות שטעיתי לגבי ההליך. 

<איל רוזובסקי:>
אבל אין הליך.

<יגאל גואטה (ש"ס):>
מה הבעיה לשמוע אותו? לא הבנתי. 
<היו"ר רועי פולקמן:>
גם נאמר בישיבה הקודמת. מה שמטריד את חברי הכנסת זה לא הדיון – הדיון על כל הסוגיה שרלוונטית לחברה הבריטית הוא דיון חשוב ויש להם הרבה טענות, הן לגיטימיות לחלוטין, הוא איננו מענייניה של הוועדה. 

<יגאל גואטה (ש"ס):>
אני חולק עליך.
<קריאות:>
- - -

<היו"ר רועי פולקמן:>
אני אסביר.

<יגאל גואטה (ש"ס):>
זה במפורש כן מעניינה של הוועדה. 

<עדנה הראל:>
יושב-ראש הוועדה, אנחנו לא יודעים שמתנהל הליך.
<יגאל גואטה (ש"ס):>
מי חושב שזה לא מעניינה של הוועדה?

<עדנה הראל:>
אני רוצה להגיד שאנחנו לא יודעים שמתנהל הליך.

<יגאל גואטה (ש"ס):>
רק הוועדה צריכה לחשוב. 

<היו"ר רועי פולקמן:>
הבנתי. ולכן, מכיוון שנאמר כאן בצורה ברורה על-ידי כל חברי הוועדה, כולל אדוני, שנושא ההסכמה על הוצאת מרוצי הסוסים איננו במחלוקת, הדיון בפרטי פרטים לדיון הזה איננו - - -
<יגאל גואטה (ש"ס):>
אבל דעתם כן חשובה לנו. 
<היו"ר רועי פולקמן:>
חברים, כרגע לא. נראה מה יהיה בהמשך.

<יגאל גואטה (ש"ס):>
מי מחליט שכרגע לא?
<היו"ר רועי פולקמן:>
אני היושב-ראש של הדיון, אתה מוזמן להציע הצעות, אני כרגע מחליט שלא.
<יגאל גואטה (ש"ס):>
סליחה, אתה אומר כרגע שהוועדה החליטה שהיא לא צריכה לשמוע אותם. הוועדה זה אנחנו, עם כל הכבוד. 
<היו"ר רועי פולקמן:>
התשובה היא לא. מי שקובע את סדרי הדיון זה יושב-ראש הוועדה.
<יגאל גואטה (ש"ס):>
הוועדה זה אתה? 

<היו"ר רועי פולקמן:>
מי שקובע את סדרי הדיון זה יושב-ראש הוועדה.

<יגאל גואטה (ש"ס):>
סליחה, אבל בשביל לקבל החלטות אני כן רוצה לשמוע אותם, מה זאת אומרת?

<היו"ר רועי פולקמן:>
מאה אחוז, ברגע שנגיע למשהו שיהיה - - -

<יגאל גואטה (ש"ס):>
אתה לא יכול למנוע ממני לשמוע אותו.
<היו"ר רועי פולקמן:>
חבר הכנסת גואטה, אתה מוזמן להזמין אותם למשרדך ולקיים דיון ככל שתרצה.

<יגאל גואטה (ש"ס):>
לא, אני רוצה פה לפרוטוקול, לא מזמין למשרדי.

<היו"ר רועי פולקמן:>
גואטה, הבנתי.

<יגאל גואטה (ש"ס):>
שכולם ישמעו מה הם אומרים.
<היו"ר רועי פולקמן:>
כרגע התשובה היא לא. מר דיין, בהמשך, אני אומר את זה גם מהפעם הקודמת, אין היום זמן להצהרות, היום תהיה קריאה.

<יגאל גואטה (ש"ס):>
אבל זה נראה יותר מגרוע שלאורך כל הדרך לא נותנים לו לדבר.
<היו"ר רועי פולקמן:>
חבר הכנסת גואטה, נשמעה עמדתך.

<יגאל גואטה (ש"ס):>
מה הסיבה?

<היו"ר רועי פולקמן:>
מה דיין, אני מבקש חמש דקות התייחסות להתנהלות. אתה מכיר, יש היום התנהלות מול הזכיינים, והתייחסות כללית, ואז נתחיל בהקראה. ככל שיהיו סעיפים שיהיו רלוונטיים לחברה הבריטית הם יעלו התייחסויות. בבקשה, מר דיין.

<קריאה:>
- - -

<היו"ר רועי פולקמן:>
אתמול בלילה התקיים עם נציגי הזכיינים דיון אל תוך הלילה, היום נשב עוד.

<קריאות:>
- - -

<קריאה:>
אז תביא לנו את אותה הצעה - - -

<היו"ר רועי פולקמן:>
מכיוון שזה לא נכון, אני מעודכן על הדיון שהתקיים אתמול בערב. חברים, מר דיין, תתקדם, בבקשה. היום אנחנו מתקדמים בהקראה.

<עוזי דיין:>
תודה על האפשרות. אני מבקש את תשומת לבכם בגלל שזאת הזדמנות נדירה בתוך כל האמוציות והפוליטיקה והכול של זה, אני אתן חוות דעת מקצועית בלבד, נכון שהיא מקצועית של מפעל הפיס. אני מזכיר שיש לנו בעלים, זה הרשויות המוניציפליות, ויש לנו רגולטור, האוצר, אנחנו חייבים בציות לשניהם, ויכול להיות שיש דברים שנסגרים ביניהם שהם לא בדיוק לרצוננו, אבל כמובן שהם מחייבים אותנו.
קודם כול אנחנו מדברים על שוק מאוד - - -

<יגאל גואטה (ש"ס):>
דרך אגב, אני מבין ממר דיין שהפיס, אין בו פוליטיקה.

<עוזי דיין:>
נכון.

<יגאל גואטה (ש"ס):>
יפה. אמרת שלא תהיה פוליטיקה, ואנחנו עכשיו נותנים מקצועית.
<עוזי דיין:>
זה נכון מאוד, יש פה פוליטיקה ארגונית כמו בכל מקום, אבל אין בו פוליטיקה - - -

<יגאל גואטה (ש"ס):>
יש יותר מפוליטיקה ארגונית.

<עוזי דיין:>
אני מקווה שבזמן שלי לוקחים בחשבון את זמן הפציעות.

<היו"ר רועי פולקמן:>
מר דיין, אתה מוזמן להתקדם.

<עוזי דיין:>
תזכרו שמדובר בשוק מאוד גדול, כ-25 מיליארד שקל בישראל, כשרק עשרה מיליארד ממנו הוא חוקי. ומדובר על קהל מאוד מאוד גדול, למעלה מ-2.6 מיליון אנשים בוגרים רק בפיס, שלא לדבר על הטוטו.

דבר שני, אמרתי שזו חוות דעת מקצועית, אין ויכוח בנושא הערכי, כשיש במשחקים ובהגרלות סיכון הם צריכים רגולציה והם צריכים הקפדה מאוד בבקרה ובביקורת וכו'. 
אני רוצה להעלות שלושה נושאים מקצועיים, בבקשה, שכולם קשורים לחקיקה. אחד, נדרשת הקבלה מלאה בין הטוטו לפיס, זה גם דבר צודק וזה גם דבר עסקי. למה הוא עסקי? בגלל שיש למעלה מ-1,200 זכיינים, חנויות שהם גם טוטו וגם פיס, ולכן הדבר הזה הכרחי, הוא גם צודק. ומצד שני האוצר מכיר, יש בו התאמות נדרשות, כי אנחנו לא בדיוק ארגונים שווים, זה נכון. בפרט נדרשת ההקבלה ברגולציה, זאת עמדה, למיטב הבנתי, גם של משרד המשפטים. השימוש באינטרנט, ולזכור שאנחנו לא מבקשים לשחק באינטרנט, רק למכור מוצרים, וזה לא ניתן לנו, בעמלות ובפרסום. הפרסום נוגע גם לדברים אחרים שהם לא טוטו, פיס, אבל ודאי בינינו זה קריטי.

הנושא השני, משחקים מסוכנים. מקובל שבמכונות משחק יש סיכון. אני חוזר על ההצעה שלי, שהיא כבר לא על הפרק, היא סוכמה אחרת ואני מודע לזה. בכל העולם המתקדם אין אף מדינה שביטלה את המכונות. אלה שעשו את זה החזירו אותן. בגלל שאנחנו מפעילים היום 500 מכונות, ובשוק הבלתי לגלי יש למעלה מ-10,000 – ולכן, כל המדינות שעשו את זה עד היום חזרו ומתקדמות לשיטה שהצעתי אותה כבר לפני שנה ואני חוזר ומציע אותה, צמצום המקום שלהן בסוציו-אקונומי נמוך והנהגת כרטיסי שחקן. זאת אומרת, כל מי שמשחק מזוהה והוא חסום.
<היו"ר רועי פולקמן:>
רק להבין, מר דיין, המלצתך היא להחזיר את הפעילות של מכונות המזל במפעל הפיס. זו המלצתך בפני הוועדה.

<נירית איבי:>
המלצתו המקצועית.
<היו"ר רועי פולקמן:>
כן, המלצתו המקצועית, בוודאי. 
<עוזי דיין:>
נכון. אנחנו כבר אחרי זה, כבר סוכם שלא, אני יודע את זה. אני רק אומר לכם, לשנים הבאות תזכרו את זה, המדינה האחרונה שביטלה מכונות הייתה פולין, ותוך שנתיים היא עלתה ב-285% בשוק הבלתי חוקי, והיא החזירה אותן בפיקוח שאני מדבר עליו. זה מה שנהוג באוסטריה, בשוודיה, בכל המדינות. 

<היו"ר רועי פולקמן:>
רק רציתי להבין את מהות ההמלצה.
<עוזי דיין:>
כרגע ההחלטה, כולל עם האוצר, של הבעלים שלי היא שונה, ואני מבין שגם קשה פוליטית להחזיר את זה אחורנית, ראיתי מקום להגיד את זה.

<נירית איבי:>
זו ממש לא החלטה פוליטית.
<עדנה הראל:>
שיהיה רגולטור.

<עוזי דיין:>
לא, היא לא פוליטיקה, אבל היא בפוליטיקה. זאת אומרת, היא כבר הוכרזה, כבר נאמר עליה. עזבו, כולנו מבינים על מה מדובר, יהיה קשה מאוד להחזיר דבר כזה.
<היו"ר רועי פולקמן:>
מר דיין, אני אומר משהו שאמרה כאן גם עורכת-הדין הראל. ככל שיהיה במדינת ישראל רגולטור מקצועי בתחום ההימורים אז אפשר יהיה לדון בכול, גם במרוצי סוסים, גם במכונות מזל, גם בקינו, גם ב"חיש גד", וגם בכול.
<עדנה הראל:>
גם בהימורים.
<היו"ר רועי פולקמן:>
כיוון שהיום הגורם היחיד כמעט שמביא הצעות למוצרים וגם מאשר אותן אלו הגופים בעלי העניין, ואין את הידע המספק, לא במשרדי האוצר ולא במשרדי המשפטים, לכן לטעמי נמצאים האירועים האלה. לדעתי, הפתרון הוא שבאמת יקום גוף רגולטורי מתאים במדינת ישראל שידע להעריך בצורה מלאה את המוצרים, ומי יודע מה יהיה בעתיד. אני יודע שמשרד התרבות והספורט רוצה מוצרים, אתה רוצה מוצרים.

<קריאות:>
- - - 

<יגאל גואטה (ש"ס):>
אז למה לא ללכת להסדרה על כל שוק ההימורים?
<היו"ר רועי פולקמן:>
בהמשך נעשה את זה.

<יגאל גואטה (ש"ס):>
למה בהמשך? למה לעשות ככה - - -
<היו"ר רועי פולקמן:>
ככה החקיקה, גואטה.

<יגאל גואטה (ש"ס):>
מה זה ככה? ככה.

<היו"ר רועי פולקמן:>
ככה זה. 

<יגאל גואטה (ש"ס):>
ככה. אני החקיקה. מה זה ככה?

<קריאות:>
למה להרוג אותנו בזמן הזה?

<היו"ר רועי פולקמן:>
ככה זה עובד.
<קריאות:>
- - - 

<יגאל גואטה (ש"ס):>
אבל זה לא נכון.

<היו"ר רועי פולקמן:>
חבר הכנסת, מהיום בדיונים עכשיו, כיוון שיש לנו עוד שניים, אנחנו מתקדמים, אם תרצו, ואני אומר את זה גם לידידי איציק שמולי.

<יגאל גואטה (ש"ס):>
אנחנו רוצים להתקדם.

<היו"ר רועי פולקמן:>
אבל לא בהפרעות לדיון. אם תרצה תגיש הסתייגויות. מבחינת הדיונים, התקיימו פה מספיק דיונים על הנושא הזה, העניין הזה הסתיים. אם תרצה תיקונים בחוק שתחשוב שצריך לדייק זכותך הפרלמנטרית לעשות את זה, תגיש הסתייגויות לחוק. אנחנו לא עושים יותר מניפסטים על הדיון הזה. אפשר לנהל אין-סוף דיונים על ההימורים, יש גם שדולה, אם תרצה, עומדת בראשה חברת הכנסת מיכאלי וגם אנוכי, נשמח לקיים עוד הרבה מאוד דיונים. עכשיו, כיוון שיש צורך גדול במשרד התרבות והספורט - - 
<איציק שמולי (המחנה הציוני):>
רגע, רועי, תקשיב למשהו על סדר הדיון.
<היו"ר רועי פולקמן:>
- - לסיים עם העניין הזה כדי שהמערכות יוכלו לתפקד בשנת 2017, אנחנו מתקדמים. אין יותר דיונים כלליים, חבר הכנסת גואטה. 

<יגאל גואטה (ש"ס):>
אבל זה משהו שיטתי שכל פעם אתם עושים, טלאי ועוד טלאי ועוד טלאי ועוד טלאי ועוד טלאי.
<היו"ר רועי פולקמן:>
לא. אתם צריכים ללמוד מתי הטיימינג הנכון. 

<יגאל גואטה (ש"ס):>
כן, כן.

<היו"ר רועי פולקמן:>
היה לך מספיק זמן לשבת עם הגורמים המקצועיים.
<יגאל גואטה (ש"ס):>
איזה זמן? אתם כל הזמן רצים וממהרים וממהרים, וצריך לגמור את זה לפני סוף שנה וסיפורים. 

<היו"ר רועי פולקמן:>
גואטה, זה מה יש. חבר הכנסת גואטה, זה מה יש.
<יגאל גואטה (ש"ס):>
זו שיטה. זה לא - - -

<היו"ר רועי פולקמן:>
זה מה יש.

<יגאל גואטה (ש"ס):>
לא, זה לא מה יש. אני אצביע נגד החוק הזה, חד-משמעית.

<היו"ר רועי פולקמן:>
בהצלחה.

<מרב מיכאלי (המחנה הציוני):>
אדוני, סליחה, אני רוצה בבקשה הצעה לסדר.

<איציק שמולי (המחנה הציוני):>
אני רוצה להגיד משהו על סדר הדיון.

<היו"ר רועי פולקמן:>
אתה מוזמן להצביע נגד, חבר הכנסת גואטה. בבקשה.

<איציק שמולי (המחנה הציוני):>
אני רוצה להגיד משהו. תראה, אני לא אומר את זה לא בזלזול ולא בהתרסה, חלילה, להפך, יש לי עניין לנסות להביא הסכמות בכל הסוגיות.

<היו"ר רועי פולקמן:>
בהחלט.

<איציק שמולי (המחנה הציוני):>
אני רוצה להגיד משהו, אדוני היושב-ראש, יש שתי סוגיות שלי הפריעו באופן אישי, והן לא בנוסח. זאת אומרת שאם אנחנו עוברים על כל הנוסח, אני עקרונית רוצה, לצורך הדוגמה, שהסוסים יבוטלו מ-2018. יש שתי סוגיות ששמתי על השולחן שמפריעות לי. 

<היו"ר רועי פולקמן:>
בבקשה.

<איציק שמולי (המחנה הציוני):>
הזכיינים.

<היו"ר רועי פולקמן:>
שזה לא בחוק. זה לא החוק.
<איציק שמולי (המחנה הציוני):>
נכון. וגובה הפיצוי.
<היו"ר רועי פולקמן:>
לגבי גובה הפיצוי זה יהיה - - -

<איציק שמולי (המחנה הציוני):>
מה אני אמור לעשות? וזה לא הבסיס לזה?
<היו"ר רועי פולקמן:>
תהיה בנוסח התייחסות לבקשתך. נגיע לזה עוד היום, זה יקרה בסעיף. לגבי הזכיינים, זה לא יכול להיות בחוק, גם כמו שאמרנו, מתנהל הליך בבג"ץ. הם ביקשו לא להגיד סכומים אתמול בערב כיוון שהם אמרו שהם בהליך משפטי. 

<איציק שמולי (המחנה הציוני):>
הזכיינים או החברים?
<היו"ר רועי פולקמן:>
הזכיינים. יש פה שני הליכים. אחד, ככל הנראה לא הוגש הליך, אני חוזר בי, כפי שהבהירו פה נציגי החברה הבריטית. אבל לגבי הזכיינים יש הליך בבית-משפט, הם אמרו: לאור העניין הזה אנחנו לא רוצים להגיד סכומים, זה מה שהיה אתמול בדיון בערב. אנחנו כן נציג לאן אנחנו מגיעים ומה המתווה, לא תהיה הצבעה סופית על החוק הזה לפני שיוצג.
<יגאל גואטה (ש"ס):>
לא הבנתי, יש הליך משפטי עם הזכיינים?

<היו"ר רועי פולקמן:>
כן, הם הגישו תביעה בבית-משפט.
<שלומי ברזני:>
איזו תביעה? סליחה, איזו תביעה?
<היו"ר רועי פולקמן:>
הגשתם תביעה בבית-משפט על הפיצוי, ולכן יש פה מגבלות.

<קריאות:>
- - -

<קריאה:>
על ביטול המכונות.

<קריאה:>
הגשנו הוראות מעבר.

<היו"ר רועי פולקמן:>
על הוראות המעבר. בסדר, זה קשור אחד בשני. איציק, ולסעיף השני נתייחס, אני מכיר את הסוגיה.
<שלומי ברזני:>
רועי, אתה עוצר את כולם פה מלדבר. תגיד, אתה רוצה שנדבר או שלא נדבר וזהו?
<היו"ר רועי פולקמן:>
לא בפורום הזה. 

<שלומי ברזני:>
לא נדבר?

<היו"ר רועי פולקמן:>
לא בפורום הזה. 

<שלומי ברזני:>
אז בוא נשב בסוף. 

<היו"ר רועי פולקמן:>
חברת הכנסת מיכאלי, בבקשה. התייחסות, ואנחנו מתקדמים. הפרעתי באמצע הדברים של מר דיין, והיום אנחנו מתקדמים בהקראה. בבקשה.
<מרב מיכאלי (המחנה הציוני):>
תודה רבה, אדוני. רק הצעה לסדר, אדוני מר דיין, אני מתנצלת. אני רוצה להגיד, ברשותך, ככה, קודם כול, צודק חברי כאן שהדברים מגיעים מהיום להיום. הנוסחים מגיעים - - -

<היו"ר רועי פולקמן:>
זה הנוסח שהופץ בשבוע שעבר.

<יגאל גואטה (ש"ס):>
שבוע שעבר. אבל עד שבוע שעבר לא היה הסעיף של הכהונה וכל מיני דברים נוספים.

<היו"ר רועי פולקמן:>
יש תיקונים, אבל הם הונחו בשבוע שעבר.

<יגאל גואטה (ש"ס):>
תעשה לי טובה, רועי, אתה יודע את האמת, שזה לא מתנהל כיאות, זה הכול, זה לא תקין.
<היו"ר רועי פולקמן:>
זכות הדיבור של חברת הכנסת מיכאלי. 
<מרב מיכאלי (המחנה הציוני):>
אז, א', לצערי, אני צריכה לחזק את אדוני שזה לא מתנהל כיאות. אבל במסגרת זה שזה לא מתנהל כיאות, אדוני, הנוסח שמונח לפנינו הוא בכלל לא נוסח רשמי שהממשלה מביאה, וזה דבר לא תקין לקרוא עכשיו בוועדה ולנהל דיון על נוסח שהוא בכלל לא הנוסח הסופי של הממשלה - -
<היו"ר רועי פולקמן:>
בהחלט כן.
<מרב מיכאלי (המחנה הציוני):>
- - אלא נוסח מטעם האוצר.

<היו"ר רועי פולקמן:>
זה בסדר גמור, תכף תדבר היועצת המשפטית. מאז היו דיונים והובעו הסכמות, זה נוסח רשמי של המדינה, בהחלט.
<מרב מיכאלי (המחנה הציוני):>
אז למה לא תביאו את הנוסח עם ההסכמות שהגעתם אליהם?
<היו"ר רועי פולקמן:>
מייד יוצג בכל סעיף וסעיף.
<מרב מיכאלי (המחנה הציוני):>
זה דבר שלא מתקבל על הדעת. 

<נירית איבי:>
יש תיקונים קטנים. 

<היו"ר רועי פולקמן:>
חברת הכנסת מיכאלי, זה נוסח של הממשלה אחרי דיון שהתקיים ביומיים האחרונים, יש הסכמות. סליחה, ביום חמישי, זה היה אתמול. 
<מרב מיכאלי (המחנה הציוני):>
משום שנמצאת פה חברתי ממשרד המשפטים - - -

<היו"ר רועי פולקמן:>
אז נגיע לזה בסעיפים.

<מרב מיכאלי (המחנה הציוני):>
לא, אבל זה לא עניין שנגיע לזה בסעיפים, באמת, אי-אפשר להתכונן לדיון כמו שצריך. אנחנו מקבלות נוסח לא סופי ללא התיקונים וההסכמות שהגעתם אליהם אתמול.

<היו"ר רועי פולקמן:>
זה הנוסח הסופי.

<מרב מיכאלי (המחנה הציוני):>
כשבאמת לא נותנים לנו מספיק זמן להתכונן לדברים. חברי חבר הכנסת פולקמן, אתה יודע שאני בדבר הזה באה מצד, אני אעשה במירכאות, שלכם, כי זה לשיטתי של החברה הישראלית ושל הציבור הישראלי וגם של המשק הישראלי.

<היו"ר רועי פולקמן:>
ברור.

<מרב מיכאלי (המחנה הציוני):>
אבל אי-אפשר להעמיד אותנו כל הזמן בפני עובדות חדשות, לא לתת לנו להגיע מוכנים כמו שצריך לדיונים. אני רוצה להגיד שאני לא מקבלת את זה שאתה לא מוכן שהזכיינים ידברו בפורום הזה. חברות וחברי הכנסת צריכים לשמוע גם את מה שמציעים לזכיינים, כי גם זה צריך להיות חלק מהמכלול של מה שאנחנו מצביעות ומצביעים עליו.
<היו"ר רועי פולקמן:>
מאה אחוז, פשוט לא היום. תודה, מיכאלי.
<מרב מיכאלי (המחנה הציוני):>
אז להגיד לא היום זה להגיד זה לא בפורום הזה, זה לא אותו דבר.

<היו"ר רועי פולקמן:>
כי זה מתנהל בערוצים אחרים.
<מרב מיכאלי (המחנה הציוני):>
אבל אני אומרת לפרוטוקול - - - אין סיבה.
<יגאל גואטה (ש"ס):>
גם בישיבה הקודמת, אדוני היושב-ראש, אמרת להם לא היום. 

<היו"ר רועי פולקמן:>
חבר הכנסת גואטה, אתה לא בזכות דיבור, אני לא רוצה לקרוא לך לסדר.

<יגאל גואטה (ש"ס):>
אתה יכול לקרוא לי לסדר.

<היו"ר רועי פולקמן:>
תודה, חברת הכנסת מיכאלי. בבקשה, מר דיין, אנא השלם את דבריך.

<עוזי דיין:>
אני ממשיך. דרך אגב, יש היום ארבעה דברים שמתנהלים במקביל: דין ודברים בין האוצר לביננו על טיוטת ההיתר; הפנייה לבג"ץ; דין ודברים בין האוצר לזכיינים, שאנחנו לא שותפים בו; והוועדה הזאת שדנה. ולכן, אני מסכים אתך לגמרי שצריך רגולציה אחידה. ראיתי שיש כוונה להגיש בזה הצעת חוק. טוב היה, אחד, אם היא הייתה חלק מהדיון הזה ולא לחוד; ודבר שני, אם אומרים שאין הבנה מקצועית, למשל במשרד האוצר, אז עדיף היה להשאיר את המצב על כנו עד שתהיה ועדה, עד שתהיה רגולציה אחידה, ולא לעשות את הבלגן הזה שעולה בסוף. למשל, לא שמים לב, אבל לאנשים האלה שנמצאים פה כבר חודש אין את מקור המחיה שלהם.
<שלומי ברזני:>
אבל זה לא היום, זה בהזדמנות. את עובדת?
<עוזי דיין:>
זאת עמדתי. דיברתי לגבי משחקים. דבר אחרון, זכיינים. קודם כול, מדברים על - - -
<קריאות:>
- - -

<היו"ר רועי פולקמן:>
ששש, אני רוצה שהזכיינים יהיו פה בדיון, אבל אם תתפרצו זה יהיה קשה, אז אני מבקש. 

<קריאה:>
לא מתפרצים. בוא נדבר.
<היו"ר רועי פולקמן:>
בסדר גמור. בבקשה, מר דיין.

<עוזי דיין:>
קדום כול, מדברים על הרבה אנשים. רק אצלנו זה 2,800 מפרנסים שבעצם מפרנסים כ-5,000 משפחות. וכל המשפחות האלה זה עסקים קטנים ובינוניים, מה שקוראים. 

דבר שני, זכייני המכונות והקינו, תקשיבו, הם הזכיינים הכי טובים שיש לנו, ערכית ועסקית, אחרת הם לא היו נבחרים לדבר הזה. אני מדבר קודם כול ערכית, מקיימים בדיוק את ההוראות של IL, ואת כל התקנים הבין-לאומיים ואת התקנים שלנו, ואת כל הביקורות. אם הם לא היו כאלה הם עפים תוך יום. אנחנו יכולים להפסיק לו את זה מהיום למחר. 

דבר שלישי, הם הכי טובים עסקית, זה נכון, אבל גם ערכית. זאת אומרת, הם גם משחקים באחריות, והם גם הקבוצה הכי חזקה בתוך כל הזכיינים שבסוף מביאים את הכסף. וגם אם חושבים שצריך להביא פחות כסף, כשיש על מה לדבר אז זה מקובל. תבינו, כשאני בא לפה הם לא בשבילי מישהו, תפסקו להם פיצויים ויהיה בסדר, אני צריך להמשיך לעבוד אתם. 
יותר מ-1,200 מהם הם בכלל טוטו פיס, הם בשני הדברים. וכל האחרים שיש עליהם כל פיצוי, כל עמלה, זה בסך הכול הרבה מאוד אנשים, ואי-אפשר להגיד: בואו נדבר על הפיצויים ואחר כך יהיה בסדר. לא יהיה בסדר, זה אנשים עובדים. 
<היו"ר רועי פולקמן:>
רגע, מר דיין, מכיוון שאנחנו צריכים להתכנס - - -

<עוזי דיין:>
תן לי עוד שתי דקות.
<היו"ר רועי פולקמן:>
יש לך שתי דקות. מכיוון שאנחנו עכשיו בשלב החוק, אם יש לך הערות ספציפיות לדברים שאתה רוצה לתקן אתה מוזמן, כי את האמירות הכלליות האלה, אתה יודע, הדיונים מולך מתנהלים כבר חודשים ארוכים.
<עוזי דיין:>
בסדר, ספציפיות מאוד.

<היו"ר רועי פולקמן:>
אז, בבקשה, אם יש דברים אופרטיביים שהיית רוצה שנתייחס אליהם, נשמח לשמוע. בבקשה.
<עוזי דיין:>
קודם כול, עמלות. מתוך 1,655 החנויות, 1,211 הם זכיינים משותפים של הטוטו והפיס. ההצעה היום בעמלות תפגע בערך ב-2,000 בסך הכול, לא מתוך הזכיינים, אלא הזכיינים פלוס אלה שהם המשפחות שעובדות אצלם וכו'. 
<נירית איבי:>
אתה יכול רק לדייק בכמה זכיינים זה יפגע? בכמה בעלי רישיון זכיינות זה יפגע?
<עוזי דיין:>
1,000 ועוד 997 נוספים.

<היו"ר רועי פולקמן:>
אתה אומר כ-2,000.

<נירית איבי:>
אתה אומר שכ-2,000 זכיינים ייפגעו?
<היו"ר רועי פולקמן:>
נירית, תכף נגיע לזה.

<קריאה:>
2,000 משפחות, מהם 1,500 - - -
<עוזי דיין:>
לא אמרתי 2,000 זכיינים.

<נירית איבי:>
כמה זכיינים בעלי רישיון ייפגעו?

<עוזי דיין:>
נירית, תקשיבי, אני מדבר ברור. אמרתי, 1,000 זכיינים ועוד 997 משפחות. המספר הזה הוא בערך. זה נכון, יכול להיות שאני טועה בעשרה. תבינו, גם כל יום יש בזה חילופים, יש כאלה שיוצאים, נכנסים, וכו'. כשאומרים הוצאות, תזכרו, כל מה שאומרים הוצאות, 35% מהעמלה וכו', זה נכון ל-640 ביתנים ול-130 דלפקים, כל השאר – 1,655 חנויות יש עליהן גם מס הכנסה וחופשות, ומחלות, זה לא נגמר בחשבון שכרגע עושים.

<קריאה:>
שכירויות וארנונה וחשמל - - -
<עוזי דיין:>
וארנונה, נכון. על זה אני רוצה לומר שני דברים. אחד, ההתערבות בסיפור העמלות היא בלתי סבירה, לדעתי, מבחינת האחריות הניהולית. יש לפיס הנהלה, יש לו בעלים, הם יקבעו את העמלות. זה דבר הרבה יותר נכון. יתרה מזאת, בתקופה שבה אתם תחליטו החלטות והמצב ישתנה, המצב שישתנה יחייב לשנות את האזורים, לשנות זכיינים, להעביר ממקום למקום. כי התחייבנו בין השאר להעביר ממקום סוציו-אקונומי נמוך ליותר גבוה. זאת תקופה מאוד מאוד בעייתית, מבחינה עסקית נטו אני מדבר עכשיו, עזבו את הערכים שהם חשובים בפני עצמם. 
ולכן, אני חושב שצריך לחזור ולהחליט שההנהלה והבעלים, ולא הרגולטור, יקבעו את העמלות, בגלל שאלו דברים שנושמים ומשתנים משנה לשנה, ונראה לי לא סביר שרגולטור יקבע מה העמלות, הוא לא עושה את זה גם במקומות אחרים. אם יש דברים רגולטוריים שהם בקיאים בזה, מקובל. 
<היו"ר רועי פולקמן:>
זו הערה חשובה, נגיע לזה בדיון בסעיף. 

<עוזי דיין:>
בסוף גם, בינינו, זה לא הרבה כסף כמו שחושבים, עניין העמלות. 
<היו"ר רועי פולקמן:>
כן, אבל יש פה מטרת התנהלות.
<עוזי דיין:>
דבר אחרון לגבי הפיצויים, כי אני בסך הכול העליתי שלושה דברים. אחד, זה צורך של הקבלה עם התאמות בין הפיס למועצה להימורים, אנחנו נגיע נגיד לפרסום ואת זה תראו. 
דבר שני, אמרתי שצריך לשנות את המודל של מכונות המשחק. אני אומר כבר כאן, אם אתם לא יודעים להחזיר את זה לדבר הנכון, לדעתי, מוכרחים תקופת מעבר גדולה, אני אסביר למה זה טוב. זה טוב גם בצד הצדק מול הזכיינים, אבל גם מבחינה עסקית כשחותכים מכונות ולא עושים תקופת מעבר מפסידים פעמיים – פעם אחת שמכונות לא עובדות, אז מפסידים על זה כסף, ופעם שנייה צריך לשלם להם פיצויים על התקופה הזאת. הרבה יותר הגיוני להגיד: בין שנה לחצי שנה תהיה תקופת מעבר, ובתקופה הזאת נעשה את כל הדברים. 

<היו"ר רועי פולקמן:>
ברור.

<עוזי דיין:>
אנחנו ממילא מתחייבים לעשות המון דברים בתקופה הזאת.

<היו"ר רועי פולקמן:>
ברור.

<נירית איבי:>
אדוני היושב-ראש, רק לשורה האחרונה - - -

<עוזי דיין:>
אם אפשר בסוף, עוד 20 שניות.

<היו"ר רועי פולקמן:>
מר דיין, אנא סיים, וגם ניגע בנקודה הזאת שוב בסעיף הרלוונטי.
<עוזי דיין:>
ודבר אחרון, אנחנו מציעים לא להתערב בעמלות כי אנחנו עושים שינוי אזורי. אנחנו עושים פריסה חדשה של נקודות מכירה, זה הכול שיקולים מורכבים גם ערכיים, גם של אחריות, וגם של עסק. 
לא דיברתי לגבי הפיצויים, ואני אגיד לכם למה. בגלל שאני לא שותף לזה, אז אני לא יודע מה להגיד על זה. הדבר היחידי עד היום שהגיע אלי זו בקשה של האוצר ליושב-ראש השלטון המקומי שיחלקו את הפיצויים שיינתנו להם חצי-חצי. אני לא יודע לחלק חצי משלם שאני לא יודע מהו, ולכן התשובה הייתה שלילית, לא שלי, של השלטון המקומי. תודה.
<היו"ר רועי פולקמן:>
תודה, מר דיין. בסדר, נגיע לעוד דברים. 
<נירית איבי:>
אתן התייחסות קצרה.

<היו"ר רועי פולקמן:>
בבקשה, אבל משפט.

<נירית איבי:>
משפט. כיוון שיש התנהלות על הפסקת מכונות המזל מול בג"ץ ומול בית-המשפט, אני מאוד מבקשת ממפעל הפיס שכפוף לרגולטור וכפוף לבעלי המניות שיודע שההחלטות - - -
<עוזי דיין:>
וכפוף לחוק ולדין.
<נירית איבי:>
סליחה. כמובן שכולנו כפופים לבית-המשפט. אני מאוד מבקשת לצנזר ולשמור את הטענות והתובנות המשפטיות שיש לכם לבית-המשפט, בסדר? 

<עוזי דיין:>
למה? אנחנו עותרים, אנחנו באים גם לבית-הדין. 

<קריאה:>
למה?

<קריאות:>
- - -

<נירית איבי:>
בבית-המשפט מתנהל תהליך. 

<היו"ר רועי פולקמן:>
חברים, מה שאומר או לא אומר מה דיין זה באמת על אחריותו. בבקשה, איתי, מי עושה את ההקראה?
<איתי טמקין:>
אסתי.

<איל רוזובסקי:>
רועי, אפשר בכל זאת שתי דקות?

<היו"ר רועי פולקמן:>
לא.

<איל רוזובסקי:>
למה? 

<היו"ר רועי פולקמן:>
ככה. כי אנחנו רוצים להתקדם עם ההקראה.

<איל רוזובסקי:>
שישמעו מה יש לנו להגיד. לא מדברים אתנו על פיצוי, לא מדברים אתנו - - -
<היו"ר רועי פולקמן:>
חברים, אני אסביר בצורה ברורה. הנציג שלכם בדיון הזה הוא מנכ"ל הטוטו.

<איל רוזובסקי:>
אבל אנחנו נפגעים מהחוק, תן לנו להגיב.
<היו"ר רועי פולקמן:>
הם התייחסו באריכות. הנציג שלכם זה מנכ"ל הטוטו, העברתם חומרים, נעבור עליהם, הם הגיעו אתמול. אם נראה שיש צורך לנהל על זה דיון, ננהל דיון ביום רביעי. 

<איל רוזובסקי:>
אנחנו כשלעצמנו נפגעים מחוק.
<היו"ר רועי פולקמן:>
יכול להיות, אבל הנציג שלכם זה הטוטו, לא עכשיו, לא היום.
<איל רוזובסקי:>
במקום להתווכח היית נותן לי שתי דקות לדבר. 
<היו"ר רועי פולקמן:>
יכול להיות. עורך-דין איל, אני יודע שאתה איש רציני מאוד - - -

<איל רוזובסקי:>
באתי פעם שנייה, למה שלא ישמעו מה שיש להגיד?
<היו"ר רועי פולקמן:>
אני מאוד מעריך את זה. כי זה לא המקום, מה לעשות. המקום הוא הטוטו, ונציגכם פה אמר - - -
<איל רוזובסקי:>
החוק הזה פוגע בנו, אבל אתה לא - - -
<היו"ר רועי פולקמן:>
בסדר, אבל הטוטו הוא הלקוח שלכם, אותו אתה מייצג.
<איל רוזובסקי:>
אנחנו זכיינים מכוח חוק. הולכים לבטל את החוק, אנחנו נפגעים, הפיצוי אמור ללכת אליהם, חברי הכנסת צריכים לדעת - - -
<היו"ר רועי פולקמן:>
נעבור על החומרים ששלחתם. קראתם את החומרים שהם שלחו? 
<יגאל גואטה (ש"ס):>
לא.
<היו"ר רועי פולקמן:>
אז אתה יודע שהם שלחו את זה אתמול מאוחר, נקרא ונראה אם יש צורך.
<יגאל גואטה (ש"ס):>
אז בוא ניתן לו חמש דקות להסביר את העמדה שלו. מה הבעיה?
<היו"ר רועי פולקמן:>
התשובה היא לא. אחרי שתקרא את החומרים ותעשה שיעורי-בית, תבוא מוכן לדיון, אם יהיו לך שאלות - - -

<יגאל גואטה (ש"ס):>
אתה בעצמך אומר ששלחו את זה רק אתמול.

<היו"ר רועי פולקמן:>
אז אני אומר, אם נחשוב שיש צורך לנהל אתם דיון אנחנו נפתח את זה לשאלות. סתם לתת דיבורים, אין מקום לזה. זה לא הדיון הזה. בבקשה.
<יגאל גואטה (ש"ס):>
אבל את האמת, זה נראה כאילו שיש לך עניין לא לתת להם לדבר. 

<היו"ר רועי פולקמן:>
ממש לא. אני פשוט חושב שזה לא בסדרי הדיון.
<יגאל גואטה (ש"ס):>
זה נראה לא טוב, רועי.

<היו"ר רועי פולקמן:>
בסדר גמור. בבקשה, תתקדמו, הקראה. אנחנו היום עושים הקראה מלאה של החוק.
<אסתי פלדמן:>
	"הצעת חוק להסדר ההימורים בספורט (תיקון מס 10), התשע"ז–2017

	אחרי סעיף 1 לחוק להסדר ההימורים בספורט, התשכ"ז-1967 (בפרק זה – החוק) יבוא:

	"הגדרות
	1א.
	בחוק זה - 

	
	
	
	
	"גופי ספורט" - התאחדות או איגוד ספורט, כהגדרתם בחוק הספורט או מנהלת ספורט;

	
	
	
	
	"דוחות כספיים" – מאזן"


<ורד קירו-זילברמן:>
אסתי, אני רק רוצה לחדד. 
<היו"ר רועי פולקמן:>
כשאני אעצור תעלו הערות. נגמור סעיף ואז תעלו הערות.

<ורד קירו-זילברמן:>
זה חשוב.

<יגאל גואטה (ש"ס):>
כתוב אצלך "או מנהלת ספורט".
<ורד קירו-זילברמן:>
רק להבהיר, הנוסח שהופץ זה הנוסח שהופץ ב-25, אם יש ההבהרות תבהירו.

<אסתי פלדמן:>
על הנוסח שהופץ לוועדה אתמול התקיימה ישיבה אצל היועצת המשפטית של הוועדה יחד עם גורמי הממשלה, התקבלו כמה הערות, לובנו כמה דברים, ונעשו כמה תיקונים בנוסח. בנוסח יש שינויים מועטים ביחס לנוסח שהופץ לוועדה, אני אקריא את הנוסח כפי שהוא אחרי התיקונים. אם יש שאלות תעצרו אותי ואני אענה.
<היו"ר רועי פולקמן:>
בסדר גמור. נגמור סעיף ותוכלו להעיר הערות. בבקשה. 

<יאיר שילה:>
ראיתי שיש תיקונים מאוד משמעותיים, והנוסח שמקריאים זה נוסח שקיבלנו הבוקר בשמונה וחצי.
<קריאות:>
- - -

<קריאות:>
לא נכון.

<היו"ר רועי פולקמן:>
זה הנוסח משבוע שעבר.
<גיא אטיאס:>
זה אחרי הישיבה אתמול.

<היו"ר רועי פולקמן:>
ואם יהיו תיקונים, היא תקריא. זה מקובל בדיונים בוועדה, בכל ועדה, שמקריאים נוסח, ואם יש תיקונים שהגיעו לפני הדיון יעירו עליהם. חברי הכנסת ישמעו ואם יהיו לכם הערות תעירו. 
<איתי טמקין:>
התיקונים לטובתך. 
<היו"ר רועי פולקמן:>
ככה מתנהלים כאן כל ועדות הכנסת באופן שוטף. בבקשה להתקדם. אני אעצור בתום סעיף ואתם תוכלו לראות אם יש תיקונים, הערות, שאלות. חברי הכנסת, נעבור בצורה מאוד מסודרת סעיף סעיף. בבקשה. 
<אסתי פלדמן:>
	
	
	
	
	
	
	"דוחות כספיים" – מאזן, דוח רווח והפסד ודוח על תזרימי מזומנים, לרבות הביאורים להם;

	
	
	
	
	
	
	"הוצאות פרסום"- כל הוצאה שמוציאה המועצה על פרסום, יחסי ציבור, תדמית, דוברות ושיווק, בכל אמצעי שהוא, למעט הוצאות שיווק שמוציאה המועצה במסגרת הסכמים הנעשים עם גופי ספורט" – כאן יש תיקון – "ולמעט הוצאות על שכר עובדי המועצה;""


אני אסביר אחר כך.
	
	
	
	
	
	"
	"הכנסות אחרות" – כל סכום כספי שהמועצה מדווחת עליו כהכנסה בדוחות הכספיים" 


<יגאל גואטה (ש"ס):>
אין לנו את התיקון הזה.
<אסתי פלדמן:>
נכון.

<יגאל גואטה (ש"ס):>
מה זה נכון?

<אסתי פלדמן:>
אמרתי אתמול.

<יגאל גואטה (ש"ס):>
תיתנו לנו את המתוקן, אני לא מבין.

<היו"ר רועי פולקמן:>
מה שאת קוראת זה את הנוסח שיש בפני חברי הכנסת, אם יש תיקונים - - -

<איציק שמולי (המחנה הציוני):>
לא, רועי.

<איתי טמקין:>
אולי נדפיס לכולם את הנוסח הזה?

<יגאל גואטה (ש"ס):>
לא, זה לא הנוסח.

<גיא אטיאס:>
זה היה אתמול.

<היו"ר רועי פולקמן:>
זה הנוסח שלכם. היא תעלה תיקונים שיש כמו שמקובל בכל דיון.

<יגאל גואטה (ש"ס):>
אז שיביאו את הנוסח עם התיקונים.

<היו"ר רועי פולקמן:>
אתם רוצים לצלם עכשיו את הנוסח עם התיקונים, בבקשה.

<יגאל גואטה (ש"ס):>
בוודאי, בשביל מה נשב פה?

<קריאות:>
- - -

<אריאלה מלכה:>
אני מעדיפה, אדוני, לצלם, שחברי הכנסת יראו.

<היו"ר רועי פולקמן:>
מצוין. אם יש נוסח עם תיקונים.

<יגאל גואטה (ש"ס):>
כן, תביאי לנו את הנוסח הזה. מה זה הדבר הזה? אנחנו מלינים עליהם שהם הביאו רק אתמול, ואנחנו שמביאים היום בבוקר נותנים להם מוסר.
<היו"ר רועי פולקמן:>
גואטה, ככה זה עובד.
<יגאל גואטה (ש"ס):>
לא ככה זה עובד. צריך להביא את הנוסח המתוקן. מה אתם מדברים? מה זה השטויות האלה?

<היו"ר רועי פולקמן:>
חבר הכנסת גואטה, זה עובד ככה בכספים - - -

<יגאל גואטה (ש"ס):>
לא, זה גרוע מאוד.

<היו"ר רועי פולקמן:>
ככה זה עובד בכלכלה בכנסת.
<יגאל גואטה (ש"ס):>
תביא נוסח מתוקן, מה הסיפור? 

<אריאלה מלכה:>
בסדר. ורד, תעזרי לנו, זה לצילום.

<היו"ר רועי פולקמן:>
יצלמו לך.

<יגאל גואטה (ש"ס):>
תודה. מודה לך.
<אריאלה מלכה:>
תבהירי שאתמול ישבתם, היו כמה נקודות לא ברורות.
<יגאל גואטה (ש"ס):>
אין לי בעיה עם זה, אבל אני לא צריך לנחש מה היא הולכת - - -
<היו"ר רועי פולקמן:>
מאה אחוז, גואטה, מצלמים.

<אריאלה מלכה:>
חבר הכנסת גואטה, יהיה מה שאתה אומר כי זה צריך להיות. 

<יגאל גואטה (ש"ס):>
תודה. אז אני מבקש לא להמשיך לקרוא עד שזה יהיה.

<היו"ר רועי פולקמן:>
בבקשה, תצלמו.

<ורד קירו-זילברמן:>
אני רק רוצה להבהיר לפרוטוקול, מה שמונח על שולחן הוועדה זה הנוסח שהופץ בשבוע שעבר. היות שבאמת הממשלה ישבה, וישבו אצלי לישיבה מאוד מאוד ארוכה, לובנו נקודות, כולל התייחסות להערות של המפעיל הזר של מרוצי הסוסים, וניסינו למצוא איזשהו פתרון שיניח את דעת כל הצדדים, זה לשאלתך. 

ובאמת, הממשלה התכנסה והעבירה נוסח שגם הגיע לידי ממש בחצי שעה האחרונה. על מנת שלא לבלבל לא רצינו להעלות נוסח שהוא לא ברור ולא יודעים בדיוק איך הוא עומד ביחס לנוסח שהוקרא. ולכן, כרגע אם זה לפי הוראת יושב-ראש הוועדה אנחנו נצלם, נעביר לכולם, והממשלה תבהיר את התיקונים שהוכנסו. 

<יגאל גואטה (ש"ס):>
תודה.
<היו"ר רועי פולקמן:>
מצוין. נחכה עוד דקה שיגיעו הצילומים. מנכ"ל האוצר, שי, רצית להעיר הערה? בבקשה.
<שי באב"ד:>
הבנתי בתקופה שלא הייתי פה בדיון שנאמר פה על-ידי יו"ר הפיס שצריך להשאיר את מכונות המזל, או להשאיר איזושהי הוראת מעבר למכונות המזל, וככה נהוג בעולם. אני רוצה להגיד, אחד, שאני רואה את הדברים בחומרה רבה, יש מדיניות ממשלה מאוד מוגדרת לגבי מכונות המזל, ונפעל בהתאם למדיניות הזו. 

ושתיים, שההערה הזאת בעיני הייתה לא במקום, ולא ראוי היה שהיא צריכה להיאמר, בוודאי ובוודאי שההיתר ניתן מטעם המדינה ומפעל הפיס צריך למלא את ההנחיות של היתר המדינה ואת מדיניות הממשלה. ואני רואה את זה מאוד בחומרה שהדבר הזה נאמר פה. 
<עוזי דיין:>
הדברים האלה נאמרו, שי - - -
<שי באב"ד:>
אל תענה.

<עוזי דיין:>
לא להתרגז. הדברים נאמרו - - -
<היו"ר רועי פולקמן:>
יו"ר הפיס אמר שהוא כפוף להנחיות.

<עוזי דיין:>
הייתי הוגן בזה, אמרתי שמקצועית להבא תזכרו שלא נוהגים כך בעולם, זה כל מה שאמרתי, זו חובתי המקצועית. לא להתרגז מזה בכלל - - -

<שי באב"ד:>
אתה יודע את ההנחיה הזאת עוד הרבה מלפני - - -
<עוזי דיין:>
מי שחברתי צריך גם לא להיות כוחני.
<היו"ר רועי פולקמן:>
מר דיין, מובן.

<יגאל גואטה (ש"ס):>
לא לנהל את זה פה.

<שי באב"ד:>
לא הייתה פה כוחניות. זה שאתה לא הודעת לזכיינים ובמשך ארבעה וחצי חודשים הטעית אותם זה לא כוחניות, זו מניפולציה בחוסר תום לב.
<קריאות:>
- - - 
<היו"ר רועי פולקמן:>
כמו הדיון עם הזכיינים, יש דברים שצריך לעשות.
<שי באב"ד:>
יש פה ועדה, אבל זה מאוד לא ראוי מה שהיה פה.

<יגאל גואטה (ש"ס):>
אלה, נראה לי הולכים למקומות אחרים.
<עוזי דיין:>
שי, העצה היחידה שלי שמי שחברתי יהיה גם פחות כוחני, זה הולך יחד.
<שי באב"ד:>
זה לא נבע מזה, זה נבע ממניפולציות שלך, לא מעבר לשום דבר אחר.
<היו"ר רועי פולקמן:>
אני רוצה לתת לזכיינים מילה, חיים. אני רוצה להגיד מילה על סיפור הזכיינים. גואטה, תשמע רגע על עניין הזכיינים. מתנהלים אתם דיונים אינטנסיביים, אני אומר את זה לחברי הוועדה, גם עם חלק מכם דיברתי. 

<קריאה:>
זה לא נכון "דיונים אינטנסיביים". 

<יגאל גואטה (ש"ס):>
ששש, תן ליושב-ראש.

<היו"ר רועי פולקמן:>
עם חלק מכם גם דיברתי בנפרד. ברור לגמרי שיש פערים גדולים. 

<קריאה:>
הייתה פגישה אתמול בלילה.

<היו"ר רועי פולקמן:>
עדכנתי את הוועדה שהייתה ישיבה אתמול עד עשר בלילה. יש פערים גדולים, וצריך להבין שיש קודם כול את הבקשה לפיצוי שיש בה סכומים שנדבר עליהם, ויש את מתווה פוטנציאל ההכנסות, וצריך להפריד בין x זכיינים שיהיה שינוי בתמהיל ההכנסות שלהם, וגם שלאורך השנים יחזרו להם ההכנסות כי יכנסו מוצרים חדשים וכו', לבין זכיינים - -
<שלומי ברזני:>
השאלה אם נחזיק מעמד, עסקים נסגרים.

<יגאל גואטה (ש"ס):>
אבל יכול להיות שעד שיכנסו להם הכנסות הם ימותו.

<היו"ר רועי פולקמן:>
- - שאולי ייפגעו באופן שיצטרכו לסגור.
<קריאות:>
- - -

<קריאה:>
רועי, עסקים נסגרים.

<קריאה:>
תרד לרחוב.

<היו"ר רועי פולקמן:>
חברים, אני אגיד עוד משפט אחד. תראו, גם אם יהיו חלק מהזכיינים, וזה חלק, אני אומר את זה בצורה ברורה, חלק מהזכיינים שלא תהיה להם ברירה אלא לסגור את עסקיהם, הם יצטרכו לקבל פיצוי הוגן ולצאת מהעסק. גם זה אירוע, ואני אומר, אלו כספי מדינה, והמדינה צריכה לעשות את זה במידתיות. 
אני יודע כמה אתם מתעסקים בנושאים חברתיים, נתתי לא מעט דוגמאות. כשאדם מפוטר ממפעל המדינה לא נותנת לו חצי מיליון שקל בונוס. אז נכון שכאן זו רפורמה של המדינה, ועדיין יש גבול לכמה שאפשר לפצות אדם שסגרו לו את העסק. הייתי שמח שכל אדם שזורקים אותו הביתה כי סגרו את המפעל – יש לי הרבה סיפורים גם - - - 

<יגאל גואטה (ש"ס):>
שייתנו להם כמו בעמונה, נגיד, מיליון שקל לכל אחד, מה רע.
<שי באב"ד:>
אף אחד לא קיבל בעמונה מיליון שקל.
<קריאות:>
- - -

<היו"ר רועי פולקמן:>
אף אחד לא נותן לאף אחד בעמונה מיליון שקל, וגם פה זה לא. חיים, בבקשה, כמה מילים על הסיטואציה.
<שי באב"ד:>
לקחו להם את הבית, בוא לא נשכח, לא עסק.

<היו"ר רועי פולקמן:>
שי, זה מפריע.
<יגאל גואטה (ש"ס):>
איזה בית? - - -

<היו"ר רועי פולקמן:>
אני אומר גם לחברי הזכיינים, תקשיבו, חברים, גם אתם צריכים להבין שיש גבול לכמה שאפשר יהיה להתערב ולכמה שאפשר יהיה לבקש. זה שיש פה רפורמה שהמדינה מקדמת זה לא אומר שאפשר לנצל את הכיסים העמוקים של המדינה ומחר בבוקר לבקש מאות אלפי שקלים. 

<יגאל גואטה (ש"ס):>
יש לה כיסים.
<היו"ר רועי פולקמן:>
אבל זה לא לגיטימי שאדם, גם אם הוא מאבד את מקום עבודתו, יקבל בגלל שזו רפורמה של המדינה מאות אלפי שקלים.
<קריאה: >
אל תציג אותי כעובד נמל.
<היו"ר רועי פולקמן:>
אל תתפרץ. אבל אתה יודע שיש עוד אנשים במדינת ישראל שצריכים סיוע, וכשסוגרים מפעל בגליל העובדים שם לא מקבלים חצי מיליון שקל בונוס כי המדינה סגרה, הם מקבלים אבטלה. 

<קריאות:>
- - -

<היו"ר רועי פולקמן:>
ולכן, זה לא משנה מה הסיבה - - -

<קריאות:>
- - -

<היו"ר רועי פולקמן:>
חברים, סליחה. תן לי לסיים לדבר, עם כל הכבוד, גם שכשהמדינה עושה שינויים כמו פתיחת שוק ליבוא – מחר נסגר מפעל מגבות בערד - - -
<קריאה:>
אבל זו לא אותה דוגמה.

<היו"ר רועי פולקמן:>
למה? נסגר. לא באה מדינת ישראל לכל עובד בערד ואומרת לו: אדוני היקר, אני אתן לך חצי מיליון שקל כי עשיתי שינוי ברגולציה. 
<קריאה:>
אנחנו לא שכירים.
<קריאות:>
- - -

<היו"ר רועי פולקמן:>
גם הם, עם כל הצער שבדבר, צריכים לקבל פיצוי. ויחד עם זאת, אני אומר את זה לחברי חברי הכנסת כדי שגם יהיה ברור לזכיינים, שלא יהיה כאן צ'ק פתוח, וזה לא לגיטימי. יש עוד הרבה אנשים במדינת ישראל שמשתנה השוק וחלק מאבדים את מקום עבודתם, וכו'.

ולכן, אתם צריכים להיות ריאליים, וככל שתדרשו דברים לא הגיוניים גם הוועדה תצטרך להגיד לכם לא.

<קריאה:>
תן לי לעבוד, אל תיתן לי פיצויים.
<היו"ר רועי פולקמן:>
בבקשה, חיים, קח חמש דקות.

<חיים טל:>
רק לא להפריע לי, חברי. צהריים טובים לכולם, אני רוצה להבהיר כמה נקודות. העניין של הליך הבג"ץ, הכותרת של הליך הבג"ץ הוא בקשה למתן הוראות מעבר או תקופת מעבר לשנה אחת. דהיינו, אנחנו מבקשים שנת עבודה. הנושא השני שמערבבים אותו ומכניסים אותו לתוך העניין הזה, מתן פיצוי כנגד הוראות מעבר, זה דבר אחר בפני עצמו. נקבל הוראות מעבר - - -

<היו"ר רועי פולקמן:>
חיים, סליחה שאני עוצר, זה כרוך אחד בשני, כי הרי אתם רואים, גובה הפיצויים קשור בהוראות מעבר, זה ברור.

<חיים טל:>
ממש לא.
<היו"ר רועי פולקמן:>
ככה אתם מציגים את זה בדיונים. 

<חיים טל:>
ממש לא.

<היו"ר רועי פולקמן:>
אבל זו עמדתכם.
<חיים טל:>
אגיד לך גם למה לא. 

<קריאה:>
זה לא נכון.
<קריאות:>
- - -

<חיים טל:>
אני אגיד לך גם למה לא. בעניין של הפיצויים לקחנו מומחה חיצוני שיודע לכמת נזקים. מה לעשות, נגרם לנו נזק עקיף ונגרם לנו נזק ישיר. אתה לא יודע להגיד לי, הוא לא יודע להגיד לי, אני לא יודע להגיד. גם בינינו אנחנו חלוקים, אחד אומר מיליון שקל, אחד אומר ארבעה מיליון שקל, אחד אומר תנו לי שנתיים עבודה. לוקחים מומחה חיצוני שיש לו חוות דעת קבילה בבית-המשפט שיכמת את כל הפרמטרים – מה קורה עם בן-אדם שעבד 30 שנה זכיין והסתמך 30 שנה, שנה אחרי שנה, שהוא יהיה זכיין, קיבל 11 שנה מכונות. לפני שנה האוצר אישר במו ידיו, חתם במו ידיו להכניס 18 מכולות עם 500 מכונות ושילם עליהן אולי 120 מיליון שקל. הוא היה יכול לא לחתום על זה ולא להכניס את המכונות. העובדה שהוא עשה את זה, כל המערכת הסתמכה על מצב שהמכונות ימשיכו לעבוד. השקענו, קנינו - - 
<יגאל גואטה (ש"ס):>
שיפוצים.
<חיים טל:>
- - שיפצנו, העסקנו עובדים, ולהגיד: יש לכם נזק שלושה חודשים, נגמרה הבעיה, זה לזרות לכולם חול בעיניים. לא זורים לנו חול בעיניים. לקחנו איש מקצוע, אתם אוהבים מומחים, מומחה כזה, מומחה כזה, גם אנחנו לקחנו מומחה, אימצנו את השיטה שלכם באהבה. לקחנו את השיטה שלכם, חיבקנו אותה, אמרנו ניקח מומחה, המומחה יגיד מה יהיה. זה לעניין הנושא של הפיצויים. 

לעניין הנושא של העמלות. אני חושב שאחרי שעשו רפורמה כזאת חדה וכואבת אולי כדאי שנה לראות איך השוק יתנהג אחרי הרפורמה ולקבל החלטה. סגרו פה מכונות, פתחו מכונות, פותחים משחקים חדשים, 200 נפגעים. הרי הרפורמה של העמלות במי היא באה לפגוע? היא באה לפגוע בבעלי חנויות שנקודת האיזון שלהם הולכת להשתנות בין רווח להפסד. אם נקודת האיזון, שהיא לצורך העניין היום 17,000 שקל, ברפורמה הזאת אתה מוריד לי את נקודת האיזון ב-25%, 30%. כלומר, אתה אומר לי שב-9,800 שקל אתה - - - 
<יגאל גואטה (ש"ס):>
דרך אגב, זה יגרום לך שתצטרך למכור יותר כרטיסים ויהיו יותר מהמרים בשביל להכניס את ההכנסה שהייתה לך קודם. 

<חיים טל:>
אני אלחם יותר, אני אמכור יותר, הרי ברור מה שיקרה. 

<יגאל גואטה (ש"ס):>
הוא ילחם על הפרנסה שלו, הוא יביא עוד מהמרים.
<היו"ר רועי פולקמן:>
זה קורה במילא, חבר הכנסת גואטה, הם במילא רוצים להגדיל any way.
<חיים טל:>
איפה הרציונל שלכם? איפה הרציונל של הרפורמה?

<יגאל גואטה (ש"ס):>
לא, כשיש לו את הפרנסה שלו הוא לא נלחם כמו שהוא גווע, זה ברור.

<היו"ר רועי פולקמן:>
הם רוצים להרוויח יותר. חבר הכנסת גואטה, אתה איש עסקים - -

<יגאל גואטה (ש"ס):>
קצת.
<היו"ר רועי פולקמן:>
- - ואתה מבין בעסקים, ולכן, אם קודם אדם יכול להרוויח 20,000 - - - 
<יגאל גואטה (ש"ס):>
וברור לי שאם אני מרוויח 30,000 בחודש אני לא מתאבד. אבל אם אני מגיע למצב שאני חי על הקשקש, אני אביא מהמרים מהרחוב שיבואו להמר בשביל להכניס את הכסף. 

<חיים טל:>
ברור, זה מה שיקרה. יותר מזה, באותה החלטת ממשלה דיברתם על זה שאתם רוצים להגביל את הגידול של מפעל הפיס ל-2.75% בין המכירות של 2016 ל-2017. תיקח את המכירות של מפעל הפיס היום, עומדים בערך על 7.3 מיליארד שקל, תוריד את המכונות ואת הקינו, זה 1.1 שקל, 6,2 מיליון. אני אומר לך שמפעל הפיס והזכיינים הטובים שלו יגיעו ל-7.3 מיליארד, וזה יהיה גידול של 21%, לא 2%. אתה מבין את המשמעות? זה 21%. אז הנתון הזה הוא לא נתון.

והדבר האחרון, ופה אני אסיים. אני מקווה שהרבה מכם ראו את התוכנית ביום חמישי, והיינו בשוק. במדינת ישראל, במרכז מדינת ישראל, כיכר מלכי ישראל, המלכים מתהפכים בקברם, באבן גבירול, יש הימורים בלתי חוקיים לעיני כל עובר, בלתי חוקיים בכיכר מלכי ישראל. לאן הרפורמה הזאת מובילה אותנו? לאן?
<היו"ר רועי פולקמן:>
חיים, ביום רביעי אנחנו מתכננים לסיים את החוק הזה. ולכן, כל הדיונים שלך על יועצים חיצוניים וכו', אני שוב אומר, אני מציע לכם, כי אם לא אנחנו נביא הצעה, נסביר לחברי הוועדה את החישובים - - 

<חיים טל:>
יש בתי-משפט.
<היו"ר רועי פולקמן:>
- - והם יצטרכו לקבל החלטה. ואתם תוכלו ללכת לסעד משפטי, זו כמובן זכותכם, אבל אני מציע לכם - - -

<שלומי ברזני:>
זה מיידי? אתה מבטל את הסוסים במיידית? נגיש בג"ץ לסוסים.
<היו"ר רועי פולקמן:>
לגבי הוראות מעבר, אנחנו נתייחס לזה, וגם נתייחס תכף בסעיפים לעמלות. יש כמה מקומות שננסה לבוא לקראתכם ככל שאפשר. אבל, אני אומר לכם ולחברי הוועדה, אם יהיה עוד שבוע ואם יהיו עוד שבועיים, ואם יהיו עוד שלושה בעסק הזה מול הזכיינים, אתה יודע, אני יכול להבין, אומרים לאדם: אנחנו משנים משהו, מבחינתו ברור שעדיף שזה יישאר. ולכן, אנחנו נתכנס, ואני אומר גם לכם, זה החלון שלכם, קבעתי אתכם אחרי צהריים, אתם יכולים לשבת היום ומחר עם האוצר, אבל נצטרך להתכנס לזה, כי זה לא ישנה כלום אם יהיה לזה עוד יומיים ועוד שבוע ועוד חודש, כי יש פערים. אני מבין מה אתם רוצים. אתם צריכים להבין שהבסיס העקרוני של מה שהולך לקרות פה זה זה. כלומר, הולכים לסגור חלק מהמוצרים, זה האירוע. 
מה גובה הפיצוי? נצטרך להגיע למקום שאפשר להסתדר אתו. ככל שהפערים שתציגו יהיו גדולים יותר, נצטרך לעשות את זה בלי הסכמתכם. אבל אני מציע לכם, זה חלון ההזדמנויות, תיכנסו בנפש חפצה להתדיינות מול האוצר, אין לי ספק שתוכלו לקבל תוצאות טובות יותר מאשר להגיע לבתי-משפט. בבקשה, בואו נתקדם עם הנוסח. 
<אריאלה מלכה:>
אתם עם הנוסח הנכון.

<איתי טמקין:>
הנוסח צולם לכולם.
<אסתי פלדמן:>
	
	
	
	
	
	"
	"הכנסות אחרות" – כל סכום כספי שהמועצה מדווחת עליו כהכנסה בדוחות הכספיים, שאינו כלול במחזור המועצה או בהכנסות מימון;

	
	
	
	
	
	
	"הכנסות מימון" - הכנסות מריבית או מהפרשי הצמדה וכן רווח מהשקעות;

	
	
	
	
	
	
	"המועצה הלאומית לספורט" – המועצה כהגדרתה בחוק הספורט;

	
	
	
	
	
	
	"חוק הספורט" – חוק הספורט, התשמ"ח–1988;

	
	
	
	
	
	
	"יתרת הכנסות" – מחזור המועצה, בניכוי התשלומים לזוכים והוצאות המועצה ובתוספת הכנסות מימון והכנסות אחרות;

	
	
	
	
	
	
	"מחזור המועצה" - כלל תקבולי המועצה בשנה מעריכת הימורים לפי חוק זה;

	
	
	
	
	
	
	"מנהלת ספורט" - גוף האמון על הסדרת הארגון, הפיתוח והניהול של הליגות הבכירות בענף ספורט, כליגה תחרותית מקצוענית ומסחרית;

	
	
	
	
	
	
	"סך הכספים לציבור" - הסכום המתקבל מצירוף יתרת ההכנסות והתשלומים לזוכים;

	
	
	
	
	
	
	"פרסומת" - פרסומת בעל פה, בכתב, בדפוס או באמצעים אלקטרוניים, המיועדת או הזמינה לציבור;

	
	
	
	
	
	
	"שידור" - העברה קווית או אלחוטית, של תכנים, לציבור ובכלל זה אספקה על גבי רשת האינטרנט;

	
	
	
	
	
	
	"תשלום לזוכים" - סך הכספים המיועדים לתשלום לזוכים בתכניות הימורים."


<היו"ר רועי פולקמן:>
הערות לסעיף ההגדרות? חבר הכנסת שמולי.
<איציק שמולי (המחנה הציוני):>
אני רוצה להעיר לגבי העניין של הוצאות פרסום. עם כל הסיפור של המדיה, שדיברנו על זה פעם שעברה, זה חלק מההגדרה הזאת? דבר שני, אני מבין שגם כאן אין עדיין הסכמות בכלל. ההבטחה שלא תהיה הפחתה בגובה הסכום של הוצאות המדיה לא עומדת בעינה כרגע לפי הנוסח.
<אסתי פלדמן:>
אגב, זה יגיע בסעיף האופרטיבי. אנחנו מדברים רק על ההגדרה.
<היו"ר רועי פולקמן:>
לגבי הגובה, לעדכן אותך, יש הסכמות מלאות על הסכומים, כולל ההתחייבות לסכום שיגיע לפרסום, הייתה על זה שיחה גם כן אתמול. יש הסכמות מלאות, מייד הן יוצגו, אבל נגיע לסעיף. אנחנו בסעיף ההגדרות, אז רק תשובה לשאלה, שאלת אם המדיה נכללת בתוך זה? 

<איציק שמולי (המחנה הציוני):>
כן.

<היו"ר רועי פולקמן:>
בבקשה, מה הכוונה? המדיה, הכוונה שטחי פרסום, לצורך העניין, בעיתונים ובטלוויזיה? 
<אסתי פלדמן:>
כן, זה נכלל בהוצאות פרסום.

<היו"ר רועי פולקמן:>
זה נכלל.

<עוזי דיין:>
שאלה, ההסכמות שדוברו לגבי הפרסום - - -

<היו"ר רועי פולקמן:>
מייד יוצג כשנגיע לסעיף.

<עוזי דיין:>
אני שואל שאלות, ההסכמות שהושגו, לכאורה או לא לכאורה, כן מופיעות פה בנוסח, או שזה מעבר לנוסח הזה?

<אסתי פלדמן:>
אמורות להופיע בנוסח.

<עוזי דיין:>
כלומר, הן עוד לא באו לביטוי.
<היו"ר רועי פולקמן:>
אני שואל, הן נמצאות בנוסח האחרון? מייד נגדיר את זה.
<אסתי פלדמן:>
אני רוצה לענות לך, שמולי, שני הדברים שמיעטנו מהוצאות פרסום זה הוצאות שיווק שמוציאה המועצה במסגרת הסכמים הנעשים עם גופי ספורט, זה לא נכלל בהגדרה "הוצאות פרסום", וגם הבהרה - - -
<גיא אטיאס:>
רק הסעיף התפעולי שלהם. 

<עדנה הראל:>
נכון, הסעיף התפעולי של הוצאת הפרסום.

<עוזי דיין:>
של מה? 

<עדנה הראל:>
של הוצאות שיווק.

<גיא אטיאס:>
של הוצאות פרסום ושיווק, הסעיף התפעולי לא יכנס בהגדרה.

<אסתי פלדמן:>
לא, אתה מבלבל את ההגדרה ואת הסעיף האופרטיבי. 
<עוזי דיין:>
לא, גיא. גם בהגדרה - - -

<אסתי פלדמן:>
אנחנו מדברים על ההגדרה.

<היו"ר רועי פולקמן:>
שנייה, מר דיין.

<אסתי פלדמן:>
אני עונה לחבר הכנסת שמולי, והדבר היחיד שהבהרנו, שהשכר של עובדי המועצה שעובדים בפרסום ושיווק לא ייכלל בהוצאות פרסום. אלה שני הדברים.
<היו"ר רועי פולקמן:>
עוד הערות לסעיף ההגדרות?
<עוזי דיין:>
מה שכתוב בפרסומת ההגדרה הוא לא מה שמופיע בהסבר שלנו בהגדרה כפרסומת, ואני מבקש שזה פשוט יהיה אותו דבר.
<היו"ר רועי פולקמן:>
תעביר בכתב הצעה לנוסח חלופי, אם יש הערות, אנחנו נבחן אותו.
<יעקב אשר (יהדות התורה):>
אבל זה היה הסיכום, שזה הולך במקביל.
<היו"ר רועי פולקמן:>
לא. הסכומים העקרוניים לגבי הנוסח בחקיקה זה מה שהממשלה הציעה. יש להם תיקון, אני מוכן לראות אותו. אני לא יודע על מה מר דיין מדבר.

<יעקב אשר (יהדות התורה):>
עוזי, לא היה סיכום שזה הולך במקביל?
<היו"ר רועי פולקמן:>
אין סיכום כזה, חבר הכנסת אשר.

<עוזי דיין:>
אין הסכמה על הקבלה בכלל, ומלאה בפרט.
<היו"ר רועי פולקמן:>
נכון, אין סיכום כזה. 

<עוזי דיין:>
בין השאר זה בא לידי ביטוי שאפילו ההגדרות שונות. 

<היו"ר רועי פולקמן:>
נכון, אין סיכום כזה, חבר הכנסת אשר.

<יעקב אשר (יהדות התורה):>
אבל זה לא הגיוני, רועי.

<היו"ר רועי פולקמן:>
עוד הערות. בבקשה.

<היו"ר רועי פולקמן:>
למה לא הגיוני? זה לא אותו מוצר, אלו דיונים נפרדים. התנהל דיון עם המשרדים הרלוונטיים, אלו הסיכומים שהגיעו אליהם, נגיע לתכנים. עוד הערות לסעיף ההגדרות?
<יאיר שילה:>
כן, לי יש הרבה הערות. 

<היו"ר רועי פולקמן:>
בבקשה.

<יאיר שילה:>
נתחיל דבר דבר. ההגדרה של "גופי ספורט" מופיעה פה לצורך ההגדרה של "הוצאות פרסום" בהמשך, כאשר הן לא כוללות הוצאות שמוציאה המועצה במסגרת הסכמים עם גופי ספורט. ההסכמים הללו הם הסכמים לא רק עם התאחדות ואיגוד או מינהלת, אלא גם עם אגודות או הקבוצות בעצמם, כאשר בדרך כלל רוב הכסף הולך לקבוצות. 
<איתי טמקין:>
את זה לא סגרנו.
<יצחק לארי:>
מה שהוא מתכוון, שהכדורגל, רוב רובו של הכסף עובר לאגודות.
<איתי טמקין:>
אתה עושה את הסיכום. אתה הסיכום. הוא מול המינהלת - - - 
<יצחק לארי:>
אנחנו אומרים אותו דבר, איתי. 

<היו"ר רועי פולקמן:>
מה התיקון שאתה מציע?

<יצחק לארי:>
אבל את הכסף הזה - - -

<היו"ר רועי פולקמן:>
אני לא רוצה הסברים, אני רוצה תיקון. מה אתה מציע?

<יצחק לארי:>
את רוב רובו של הכסף אני מעביר לקבוצות ישירות, לא למינהלת ולא להתאחדות, אלא לקבוצה.
<אסתי פלדמן:>
תענה, גיא.

<היו"ר רועי פולקמן:>
לא, איתי, זה לא המצב.

<יצחק לארי:>
מול המינהלת ומול הקבוצות. גם הקבוצות חתומות.

<היו"ר רועי פולקמן:>
מה שילה, מה התיקון שאתה מבקש?

<יאיר שילה:>
להכניס גם את אגודות הספורט כהגדרתן בחוק הספורט, זה הכול. הם צד להסכמים האלה והם מקבלים את הכסף. נורא פשוט.
<היו"ר רועי פולקמן:>
אגודות הספורט כהגדרה נפרדת?

<איתי טמקין:>
לא.

<יאיר שילה:>
לא, אגודת ספורט גם מוגדרת.
<היו"ר רועי פולקמן:>
בסעיף הוצאות פרסום?

<עדנה הראל:>
לא, בסעיף בהגדרת גופי ספורט. יש לי רגע שאלה.
<גיא אטיאס:>
איתי, אין שום שינוי לעומת המצב היום, זה בדיוק המצב היום.
<עדנה הראל:>
אני רק רוצה להבין, האם יש מצב שיש הסכם שהוא רק עם קבוצת ספורט בלי אחד מאלה?
<יצחק לארי:>
לא.
<גיא אטיאס:>
בשלב הזה לא, אבל אם תשני את ההגדרה.
<עדנה הראל:>
בסדר. אז אם ההגדרה תהיה כזו שאומרת: לרבות בצירוף לקבוצת ספורט של כל אחד מאלה?
<גיא אטיאס:>
לאיגוד ספורט.
<יצחק לארי:>
לאגודת ספורט.
<עדנה הראל:>
לאגודת ספורט של כל אחד מאלה, אז ברור שלא יכול להיות הסכם רק מול קבוצת ספורט. זה צריך להיות המינהלת יחד עם קבוצת ספורט, זה מה שאתה רוצה.
<יצחק לארי:>
לא, עדנה, אני לא מבין.

<עוזי דיין:>
מה שעדנה אומרת, שלא נוכל לעשות עכשיו סתם, הליגה הלאומית, כדורגל עם הפועל ירושלים, הסכם רק עם הקבוצה ישירות.
<עדנה הראל:>
הם אומרים שהם עושים את ההסכם עם המינהלת, וצד להסכם הוא לא רק המינהלת אלא גם x קבוצות. כדי שהחוק לא ימנע לכאורה שהקבוצות יהיו צד להסכם שהוא עם המינהלת ועם עוד ארבע קבוצות, אז אפשר לנסח את זה ככה שההסכם עדיין יהיה הסכם עם המינהלת פלוס. 

<איתי טמקין:>
בסדר.
<היו"ר רועי פולקמן:>
זה מקובל עליכם?

<יאיר שילה:>
כן, מקובל.
<עדנה הראל:>
נתקן את זה. זה קצת טריקי, נציע נוסח.

<היו"ר רועי פולקמן:>
מצוין. תודה רבה. עורך-דין שילה, בבקשה, עוד הערות לסעיף ההגדרות.

<יאיר שילה:>
ההערה הבאה נוגעת לנושא של הוצאות פרסום. החריגו מתוך ההגדרה של הוצאות פרסום, כתוב: "למעט הוצאות שיווק שמוציאה המועצה במסגרת ההסכמים" עם גופי ספורט. רוב ההסכמים, חוץ מההסכם ממש האחרון שנכרת עם ההתאחדות לכדורגל, ההסכמים שנכרתו עם איגוד הכדורסל, עם מינהלת ליגת הנשים בכדורסל לא כוללים - - -
<היו"ר רועי פולקמן:>
מר שילה, אני רוצה להסביר משהו על תהליך העבודה פה.

<יאיר שילה:>
כן.

<היו"ר רועי פולקמן:>
אני רוצה קודם את התיקון שאתה מבקש, ואם יהיה צורך, הסבר. אני לא רוצה עכשיו נאומים. 

<יאיר שילה:>
מאה אחוז.

<היו"ר רועי פולקמן:>
אז אנא הסבר מה התיקון שאתה מבקש. אם יהיה צורך, נבקש הסבר.

<יאיר שילה:>
להוריד את המילה שיווק מתוך ההגדרה, זה התיקון שאני מבקש.

<איתי טמקין:>
פה אנחנו מתנגדים.
<יאיר שילה:>
אני מסביר את הצורך בתיקון בכך שברוב ההסכמים שבהם מדובר אין הפרדה מבחינת המועצה בין הוצאות שיווק להוצאות אחרות בתוך אותם הסכמים. 

<היו"ר רועי פולקמן:>
בבקשה, מר טמקין.

<איתי טמקין:>
א', מה שזה יעשה, זה יכניס גם את הוצאות התפעול לתוך המגבלה, ולכן זה בטח לא משהו שיושב-ראש המועצה רוצה. 
<יאיר שילה:>
מנכ"ל המועצה. להוריד רק את המילה שיווק.
<איתי טמקין:>
כבוד העורך-דין, אתה דיברת, תן לי בבקשה לענות על מה שדיברת. תודה. אנחנו מתנגדים לדבר הזה מהטעם הפשוט שזה דבר שאפשר לפתור בהסדרים הקיימים כשהם מגישים תקציב, יכולים להפריד לנו בתקציב בין מה שהוא פעול לבין מה שהוא שיווק. אם משרד האוצר ומשרד התרבות והספורט, לאו דווקא בסדר הזה, יאשרו את ההקצאה הם יאשרו אותה, אם הם לא יאשרו אותה לא יאשרו אותה. את החלוקה שבין תפעול לשיווק תגישו כפי שאתם רואים אותה. יש שרים שמאשרים תקציב שנתי, ירצו יאשרו את זה, לא ירצו לא יאשרו את זה. הנוסח הזה מבחינתנו הוא בסדר גמור, ואין צורך לתת מענה להערה שנוספה פה. אני חושב שמשרד התרבות והספורט פה אתנו בעמדה הזאת.

<גיא אטיאס:>
המשרד מקבל את זה.
<היו"ר רועי פולקמן:>
מתקדמים, חברים. את סעיף אגודות הספורט - - -
<יצחק לארי:>
אני לא מבין מה המשמעות פשוט, זה העניין.
<גיא אטיאס:>
- - -
<איתי טמקין:>
גיא, אין צורך להסביר. תסביר לו אחרי זה.
<היו"ר רועי פולקמן:>
מכיוון שהתנהל על הנוסח הזה דיון עם נציגי המשרד, וזה כרגע הסיכום, אם יהיו לכם עוד הערות על זה, of line.

<יצחק לארי:>
המשרד אולי לא מודע למשמעות.
<היו"ר רועי פולקמן:>
אז נגיע לזה בהמשך. עוד הערות, מר שילה.

<יצחק לארי:>
לא יהיו הסכמים עם גופי הספורט, זה העניין. לא יודע לעשות את ההפרדה.
<יאיר שילה:>
ההגדרה הבאה נוגעת למונח יתרת הכנסות. כפי שהיו"ר ביקש, אני מסביר שאני רוצה להוסיף אחרי המילה "ובתוספת", כתוב "ובתוספת הכנסות מימון והכנסות אחרות", אני רוצה להוסיף את המילים: ובתוספת הרזרבי להתייקרויות והכנסות מימון אחרות.
<איתי טמקין:>
מה?
<יאיר שילה:>
אסביר מאי נפקא מינה. הצעת החוק ומה שהאוצר עבד עליו זה בעיקר על הדוחות הכספיים, לא על אופן הצעת הדברים בתקציב המועצה. בתקציב המועצה מכוח איזושהי הנחיה שמשרד האוצר נתן יש סעיף שנקרא "רזרבה להתייקרויות", אני לא זוכר, הוא 2% או 1.5%, מהמחזור. בפועל, מה שקורה בכל השנים זה שהסעיף הזה קיים בתקציב, לא משתמשים בו, ואחר כך הוא יורד לרווח לחלוקה. למה זה משנה?
<איתי טמקין:>
לא, הוא מראש ברווח לחלוקה. בוא נעשה הפרדה, הוא מראש ברווח לחלוקה, ולכן ההערה שלך גם פה מיותרת. אסביר, הוא מראש ברווח לחלוקה. 

מנכ"ל הטוטו, אולי תעזור לנו פה. הוא מראש ברווח לחלוקה, הוא סעיף מוקפא בשלב הראשון, כמו בכל תקציבי משרדי הממשלה. בשלב השני של השנה, לאחר שמתגלה כי יש צורך או אין צורך ברזרבה, הרזרבה עוברת לשימושים אחרים שנקבעים מראש, לכן ההערה הזאת מיותרת.
<היו"ר רועי פולקמן:>
מר שילה, תשמע, אני אגיד לכם מה אני מציע. מכיוון שאלה לא סעיפי מדיניות, אלא הם סעיפים מאוד טכניים, האם רזרבה על התייקרויות מחושבת אצלכם בדוחות באופן הזה או באופן הבא, אני ארצה שתציג בפני הוועדה סעיפים מהותיים. את הסעיפים האלה תעבירו אלינו בכתב ונראה שהם מקבלים מענה לקראת יום רביעי. ולכן, אני לא רוצה להיכנס לסעיפים כאלה, כי בעיני אתם צריכים לשבת. אני לא רואה ערך שיושבים פה בחדר 40 איש כדי לדון האם סעיף רזרבה להתייקרויות – התנהל דיון עם משרד התרבות והספורט והייעוץ המשפטי שלהם. אני לא רואה את הצורך בזה. 
לכן, ארצה שהתייחסויות שתעיר אם יש בהן עקרונות יותר מהותיים נדון. לסעיפים טכניים תעביר את ההערות שלך בכתב וננסה ככל האפשר להגיע להבנות אתם עד הנוסח הבא, ואם יהיה צורך נפתח את זה גם בפני הוועדה. אבל אין טעם פשוט בצורה הזאת שננהל דיון. אז בבקשה, תתקדם הלאה, אני מוכן שתזכיר בכותרות את הדברים, וזה הכול. על אגודות הספורט הבנו, שיווק הבנו, רזרבה להתייקרויות הבנו. מה עוד? 
<יאיר שילה:>
לא הבנו. וזה נושא שהוא - - -
<היו"ר רועי פולקמן:>
הבנתי, מר שילה, אנחנו מתקדמים. רזרבה, רשמתי לפני, הנושא הזה ייבדק עד הישיבה הבאה. מה עוד? 

<יאיר שילה:>
אדוני היו"ר, אני מנסה להסביר שמדובר במשהו מאוד מהותי. 
<היו"ר רועי פולקמן:>
מר שילה, הבנתי. הלאה. רזרבה להתייקרויות, אתם רוצים שזה יוסף. מה עוד? בסעיף מחזור המועצה, מה עוד מבחינתכם דורש תיקון בסעיף ההגדרות?
<יאיר שילה:>
יש דברים שלא לעכשיו.
<היו"ר רועי פולקמן:>
בסדר גמור. עוד הערות לסעיף ההגדרות? בבקשה, אסתי.
<אסתי פלדמן:>
סעיף 2, זה תיקון טכני בסעיף 4.

	בסעיף 4(א1) במקום "בחוק הספורט, התשמ"ח-1988 (בחוק זה – חוק הספורט)" יבוא "בחוק הספורט"."


יש לנו כאן את סעיף ועדת הביקורת שבו אנחנו מקימים את ועדת הביקורת במועצה. זו ועדה שכיום פועלת בפועל. היא פועלת לפי נוהל, ואמצנו סעיפים דומים בתאגידים סטטוטוריים אחרים, והכנסנו אותם לכאן.
<יאיר שילה:>
אם אפשר לקיים את ההקראה הזו ביום רביעי אני מאוד אודה.

<היו"ר רועי פולקמן:>
של ועדת הביקורת?

<יאיר שילה:>
כן. הסעיף הזה ברובו חדש לעומת הנוסח שהופץ לחברי הוועדה. ראינו אותו היום בשמונה וחצי. 

<היו"ר רועי פולקמן:>
הניסוח הזה היה בנוסח שהופץ ביום חמישי? היה סעיף כזה?

<אסתי פלדמן:>
כן.
<היו"ר רועי פולקמן:>
אז תתקדמי, אסתי, בהקראה. הערות תוזמנו להעביר. בבקשה, אם זה הופץ ביום חמישי אז הסעיף יוקרא.
<יאיר שילה:>
באיזה יום? ביום חמישי האחרון זה היה באתר הוועדה?

<ורד קירו-זילברמן:>
כן, זה בנוסח שהופץ ב-25 בחודש.

<היו"ר רועי פולקמן:>
כן, יושבת כאן ורד היועצת המשפטית, הנוסח הזה הופץ בוועדה ב-25 בחודש. בבקשה, אסתי, תתקדמי בהקראה.

<אסתי פלדמן:>
והתקבלו הערות הייעוץ המשפטי לוועדה שהוטמעו, הערות משרד המשפטים שהוטמעו.
	"תיקון סעיף 5
	3.
	אחרי סעיף 5 יבוא:

	
	
	"ועדת הביקורת
	5א.
	(1) המועצה תמנה, מבין חבריה, ועדת ביקורת;

	
	
	
	
	
	
	(2) ועדת הביקורת תמנה שלושה חברים; לפחות אחד מהחברים בה יהיה עובד המדינה ולפחות אחד יהיה נציג ציבור; יושב ראש המועצה וחברי המועצה שמונו לפי סעיף 4(א)(4) עד (7) לא יהיו חברים בוועדת הביקורת;

	
	
	
	
	
	
	(3) ועדת הביקורת -

	
	
	
	
	
	
	
	(1) תעמוד על ליקויים בניהול המועצה, בין השאר תוך התייעצות עם המבקר הפנימי של המועצה או עם רואה החשבון המבקר של המועצה, ותציע למועצה דרכים לתיקונם; מצאה ועדת הביקורת ליקוי כאמור שהוא ליקוי מהותי, תקיים ישיבה אחת לפחות לעניין הליקוי הנדון, בנוכחות המבקר הפנימי של המועצה או רואה החשבון המבקר 


	
	
	
	
	
	
	
	של המועצה, לפי העניין, ובלא נוכחות של עובדי מועצה שנושא הדיון נמצא בתחום טיפולם או חברי מועצה שאינם חברי הוועדה; על אף האמור בפסקה זו, עובד מועצה או חבר מועצה רשאי להיות נוכח לשם הצגת עמדה בנושא שבתחומי אחריותו;

	
	
	
	
	
	
	
	(2) תבחן את מערך הביקורת הפנימית של המועצה ואת תפקודו של המבקר הפנימי של המועצה וכן אם עומדים לרשותו המשאבים והכלים הנחוצים לו לצורך מילוי תפקידו, בשים לב, בין השאר, לצרכיה המיוחדים של המועצה ולגודלה;

	
	
	
	
	
	
	
	(3) תבחן את תכנית העבודה של המבקר הפנימי של המועצה ותעבירה לאישור המועצה בצירוף הערותיה והמלצותיה;

	
	
	
	
	
	
	
	(4) תדון בדוחות של המבקר הפנימי של המועצה ובדוחות מבקר המדינה;

	
	
	
	
	
	
	
	(5) תקבע הסדרים לגבי אופן הטיפול בתלונות של עובדי המועצה בקשר לליקויים בניהולה ולגבי ההגנה שתינתן לעובדים שהתלוננו כאמור; הסדרים כאמור יפורסמו באתר האינטרנט של המועצה;"


<אריק קפלן:>
איזה נוסח? אני ביקשתי לפני כמה דקות נוסח, את מקריאה נוסח שלא קיבלנו בכלל.
<היו"ר רועי פולקמן:>
(6). איפה אריאלה?

<יאיר שילה:>
זה נוסח שהועבר הבוקר, כל הסעיף הזה. 

<היו"ר רועי פולקמן:>
לא, מר שילה, זה לא המצב. 

<יאיר שילה:>
זה כן המצב.

<היו"ר רועי פולקמן:>
אפשר לדאוג להם כשהיא מקריאה?

<אסתי פלדמן:>
	
	
	
	
	
	"
	
	(6) תדון, בתחילתו של כל רבעון, בגובה הוצאות יושב ראש המועצה ומנהל המועצה, במסגרת ההוצאות הכלליות של המועצה, כמשמעותן בדוחות הכספיים; המלצות ועדת הביקורת לעניין זה יובאו לדיון בפני המועצה;

	
	
	
	
	
	
	(4) מי שאינו חבר בוועדת הביקורת לא יהיה נוכח בישיבות הוועדה בעת דיון ובעת קבלת החלטות הוועדה, אלא אם כן קבעו יושב ראש הוועדה או הוועדה כי הוא נדרש לשם הצגת נושא מסוים או לשם ניהולה התקין של הישיבה; על אף האמור, המבקר הפנימי והיועץ המשפטי של המועצה יקבלו הודעות על קיום ישיבות ועדת הביקורת ויהיו רשאים להשתתף בהן;

	
	
	
	
	
	
	(5) הודעה על ישיבת ועדת ביקורת שבה עולה נושא הנוגע לביקורת הדוחות הכספיים תומצא לרואה החשבון המבקר של המועצה, שיהיה רשאי להשתתף בה;

	
	
	
	
	
	
	(6) יושב ראש ועדת הביקורת יכנס את ועדת הביקורת לדיון בנושאים שיועמדו על סדר יומה על ידו או על ידי חבר ועדה אחר או על ידי המועצה, המנהל הכללי או המבקר הפנימי של המועצה;

	
	
	
	
	
	
	(7) ועדת הביקורת תמסור דין וחשבון למועצה והשרים לפי דרישתם ולפחות אחת לשנה.

	
	
	
	
	
	
	בסעיף זה, "רבעון" – תקופה של שלושה חודשים המתחילה ב-1 בינואר, ב-1 באפריל, ב-1 ביולי וב-1 באוקטובר של כל שנה."."


יש לי שתי הערות: אחד, הסעיף הזה הופץ ב-25 בינואר. אתמול, כאמור, התקיימה ישיבה אצל היועצת המשפטית של הוועדה, התקבלו הערות.
<איל רוזובסקי:>
אבל זה נוסח אחר.
<היו"ר רועי פולקמן:>
אותה מהות, ניסוחים שונים. 

<אסתי פלדמן:>
נכון, ותוקנו כמה היבטים. יש עוד נושא שלא נכנס שיכול להיות שיכנס, ואלה הן הוראות לעניין המבקר הפנימי, רואה חשבון מבקר של המועצה. אנחנו עדיין בדיון פנים ממשלתי בעניין הזה. הסעיף הזה עצמו לא ישתנה, יכול להיות שיתווספו הוראות אחרות לאותו עניין. 
<היו"ר רועי פולקמן:>
בבקשה, הערות. בבקשה, חבר הכנסת שמולי.
<איציק שמולי (המחנה הציוני):>
אני רוצה לשאול מה ההבדל בין ההרכב המוצע להרכב היום ומה הסיבה, על-פי אלו כללים ודינים עובדת ועדת הביקורת היום? אני שואל אתכם, כי אתם מביאים את הנוסח, אתם ראיתם בעיה.

<אסתי פלדמן:>
זה לא בגלל שיש בעיה. בגלל ההוראות לגבי דיונים בוועדת הביקורת היינו צריכים לחוקק את כל הנושא של ועדת הביקורת. לא שיש ליקויים היום בוועדת הביקורת, אבל רצינו לחייב אותה בחוק כדי שנוכל להתייחס אליה אחר כך ולהטיל עליה מטלות.
<איציק שמולי (המחנה הציוני):>
ולגבי ההרכב?
<אסתי פלדמן:>
להבנתי ההרכב לא השתנה.
<איציק שמולי (המחנה הציוני):>
כלומר, היום יש אחד שהוא עובד מדינה - - -
<אסתי פלדמן:>
היום יש שלושה נציגים, שניים עובדי מדינה ואחד נציג ציבור. הנוסח הזה משקף את המצב הזה. 
<יאיר שילה:>
זה רק מראה את חשיבות הדיון. 
<היו"ר רועי פולקמן:>
בבקשה, אריק.
<אריק קפלן:>
אני לא מבין למה נציגי ספורט לא יכולים להיות בוועדת ביקורת.
<קריאה:>
כי אתם מקבלים את הכסף.

<קריאות:>
- - -

<היו"ר רועי פולקמן:>
תעלה את השאלה.

<אריק קפלן:>
כמי שהיה חבר ועדת הביקורת אני חושב שהתרומה של גופי הספורט בוועדת הביקורת יותר משמעותית.
<היו"ר רועי פולקמן:>
אריק, שאלה, שאל את זה חבר הכנסת שמולי, גם בוועדת הביקורת היום אין היום נציגים, זה לא שונה. 

<אריק קפלן:>
הייתי אתמול, יש נציג ספורט.
<היו"ר רועי פולקמן:>
בוועדת הביקורת? חברים?

<אריק קפלן:>
כן, ודאי, והם עושים עבודתם נאמנה. 

<היו"ר רועי פולקמן:>
למה זה שונה כאן מהמצב הנהוג היום? מי רוצה לענות על זה?

<אריק קפלן:>
אני לא רואה שום סיבה.
<קריאות:>
- - -
<איתי טמקין:>
המטרה לשמר.

<גיא אטיאס:>
לא, זה לא לשמר. המטרה היא אחת.
<עוזי דיין:>
רק לפי ההסבר שהם בעלי עניין אז גם נציגות אוצר לא יכולה להיות בוועדת הכספים של הפיס, והיא כן.

<אריק קפלן:>
כשדנים על נושאים של ספורט.

<היו"ר רועי פולקמן:>
בעלי תפקיד מהמדינה, מר דיין, על כל דבר אתה יכול לטעון את זה. זה כמו שאתה יכול לטעון שחבר כנסת, יש לו מנוי בפיס אז הוא לא יכול לשבת בדיון. זאת שאלה מעניינת, אבל ברור לך שההערה שלך לא תקפה, אין לה על מה להסתמך. 

נקודה אחת שמציקה לי, שאל מפורשות חבר הכנסת שמולי, האם ועדת הביקורת השתנתה, אני שמעתי תשובה שלא. כרגע אנחנו מבינים שהיא השתנתה.

<אסתי פלדמן:>
זה מהמידע שקיבלנו. אז כנראה שהמידע שקיבלנו היה - - -
<היו"ר רועי פולקמן:>
אז, א', אני מבקש שהמידע שעונה עליו הממשלה יהיה מידע מהימן ומוסמך. 

<אסתי פלדמן:>
אתה צודק.

<היו"ר רועי פולקמן:>
ב', אני מבקש להבין, עכשיו אנחנו מחדדים את השאלה, ועדת הביקורת השתנתה, מדוע היא השתנתה וזה ההרכב שלה? טוען כאן אריק שצריכים להיות גם נציגים של גופי הספורט.
<אריק קפלן:>
נכון.

<היו"ר רועי פולקמן:>
למה הם אינם חברים? הם חברים היום בוועדת הביקורת, למה שלא יהיו חברים גם בנוסח החדש? מה הסיבה לכך? הסברים. בבקשה. 
<גיא אטיאס:>
הרציונל פשוט. אנחנו רוצים שוועדת הביקורת תעבוד בצורה עצמאית, אנחנו רוצים שבעלי העניין יוכלו להגיע לוועדה ולהציג – רשום כאן שאפשר להזמין את מי שצריך לדיון, שהוא רלוונטי לדיון. לא נכון שיהיו בתוך ועדת הביקורת אותם גורמים שבעצם מבקרים אותם. יש פה ניגוד עניינים מאוד מובנה, אנחנו מכירים את זה, אנחנו מתקנים את זה בחקיקה כי אנחנו מכירים את הבעיות של זה. 

<היו"ר רועי פולקמן:>
עורכת-הדין הראל.

<עדנה הראל:>
אני רוצה לעשות איזשהו סדר. קודם כול, בתאגידים ציבוריים אם אין חובה שמנויה בחוק להקמת ועדת ביקורת, אז יכול שהם לא ימנו. נמסר לנו שהמועצה להסדר הימורים בספורט מקיימת ועדת ביקורת, ודאי שטוב שכך. הצורך להסדיר את פעולתה של ועדת ביקורת, כמו שהוסבר, נבע מזה שההסדר לעניין הגשת דוחות דרוש לממשלה, מכיוון שלעניין הדוחות המוגשים היום עמדת הממשלה היא שהדוחות לא מפורטים דיים, לא מבוקרים דיים, וכו'. 

משמוזכר לעניין הדוחות עניין קיומה של ועדת ביקורת שאלה היועצת המשפטית של הוועדה, בצדק, ומה אם מחר המועצה להסדר הימורים בספורט לא תקים ועדת ביקורת? ולכן, באופן מהיר, זה נכון, ניסינו לעגן את קיומה של ועדת ביקורת לפי הפורמט המקובל גם בהסדרים אחרים. 
אני מודה שנמסר לנו שהמודל הקיים היום הוא שלא קיימים נציגים של גופי הספורט, ואני אומר עוד דבר, שזה נראה היה לנו סביר. נראה היה לנו סביר לא בדיוק מן הטעם שהציג מר גיא אטיאס, אלא מטעם קרוב אחר שאומר שגופי הספורט הם הגופים שגם מקבלים את הכסף מהמועצה להסדר הימורים בספורט, ומשכך יכול שראוי יותר שוועדת הביקורת לא תכלול אותם. 

אני יכולה להמשיך ולהגיד שמשאמות המידה על חלוקת כספים לא נקבעות על-ידי המועצה עצמה - -
<אריק קפלן:>
בדיוק.
<עדנה הראל:>
- - יכול להיות שאפשר גם על זה לקיים מחשבה חוזרת, אם זה המודל הקיים היום, ואולי אין בהכרח מניעה משפטית כזו. 

<היו"ר רועי פולקמן:>
תודה, עדנה. אריק.

<אריק קפלן:>
מכיוון שכולנו חותמים, בעבר וגם היום, על ניגוד עניינים, כשיש דיונים בנושאים ספציפיים נציגי הספורט לא משתתפים כמו שבדירקטוריון לצורך העניין - - -
<היו"ר רועי פולקמן:>
אריק, ברשותך, אתה יכול לנמק בקצרה למה זה כן נחוץ? אתה אומר, אני יכול להסביר למה זו לא בעיה של ניגוד עניינים, הבנתי. למה זה נחוץ? למה כן?
<אריק קפלן:>
לצורך העניין, דווקא כלקוחות – אגדיר כך, הטוטו הוקם למעננו, ועדת הביקורת לא דנה רק מה עשה איגוד זה או איגוד אחר, אלא על כל ההתנהלות של הטוטו. לנו יש אינטרס בדיוק יותר גדול מלנציג ציבור לוודא שזה ייעשה כמו שצריך. ככל שהדברים ייעשו פחות כמו שצריך אנחנו נקבל פחות כסף. מהסיבה הפשוטה, אנחנו המבקרים הכי גדולים של הטוטו כדי - - -
<איתי טמקין:>
גיא, אפשר להציע הצעה?
<היו"ר רועי פולקמן:>
גיא, אתם פתוחים לדיון בעניין הזה? זה מהותי מבחינתכם?
<גיא אטיאס:>
מהותי.
<היו"ר רועי פולקמן:>
שלא יהיו נציגים? כי אתם נתקלים היום בבעיות עם גופי הספורט?
<גיא אטיאס:>
אנחנו מעדיפים לא לפרט, אבל כן.

<היו"ר רועי פולקמן:>
הבנתי.

<גיא אטיאס:>
אם תרצה בארבע עיניים. 

<היו"ר רועי פולקמן:>
כרגע אנחנו נמשיך עם הנוסח הממשלתי. אריק, מכיוון שאנחנו היום מקריאים ונצביע ביום רביעי, דרך אגב, אני אומר לחברי חברי הכנסת, אנחנו היום מקריאים עד השעה ארבע. 

<איציק שמולי (המחנה הציוני):>
אבל יש לנו ישיבות סיעה.
<היו"ר רועי פולקמן:>
בסדר, אבל אנחנו צריכים להתקדם עם ההקראות כי יש פה לוחות זמנים.

<איציק שמולי (המחנה הציוני):>
לא, רועי, זה לא.

<יגאל גואטה (ש"ס):>
יש זמנים לכל דבר.

<היו"ר רועי פולקמן:>
אנחנו לא מצביעים היום.

<איציק שמולי (המחנה הציוני):>
זה לא משנה.

<היו"ר רועי פולקמן:>
אם יהיו הערות אני שומע. אנחנו צריכים להתקדם, ואנחנו נקריא היום עד ארבע.

<יגאל גואטה (ש"ס):>
אבל שוב פעם אתה פועל בלחץ, ושוב פעם אותה השיטה פועלת, וזה לא נראה טוב בכלל.
<קריאות:>
- - -

<יגאל גואטה (ש"ס):>
רועי, יש גבול גם לרודנות הזאת, אל תשתגעו.

<היו"ר רועי פולקמן:>
ככה נהוג. גם אני מוותר על דיונים אחרים.

<יגאל גואטה (ש"ס):>
אל תשתגעו. בסוף נצביע נגד וכל החוק ייפול פה.

<היו"ר רועי פולקמן:>
גואטה, אתה יכול לעשות מה שאתה רוצה. 

<יגאל גואטה (ש"ס):>
אז אני אומר לך, החוק הזה ייפול. 

<היו"ר רועי פולקמן:>
בהצלחה.

<יגאל גואטה (ש"ס):>
החוק הזה ייפול.

<איציק שמולי (המחנה הציוני):>
רועי, אתה מגזים.

<יגאל גואטה (ש"ס):>
אני מתכוון למה שאני אומר, אל תנסה אותי.

<איציק שמולי (המחנה הציוני):>
אתה מגזים, רועי.

<היו"ר רועי פולקמן:>
מה שאני אומר, מכיוון שאנחנו לא מצביעים היום, המטרה של ההקראה היא בדיוק להציף את המקומות שבהם יש - - -

<יגאל גואטה (ש"ס):>
המטרה של ההקראה שחברי הוועדה יהיו בהקראה וישמעו את ההקראה.

<היו"ר רועי פולקמן:>
בסדר גמור, אז אתם יכולים לבחור, אין מה לעשות, ימי שני הם ימים עם אילוצים. גם אני ויתרתי על הנהלת קואליציה היום כי יש צורך בלוחות זמנים כאן, יש דרישות של משרד התרבות והספורט.

<יגאל גואטה (ש"ס):>
סליחה, אבל לא מקובל שיש ועדות בזמנים שיש ישיבות.

<איציק שמולי (המחנה הציוני):>
ההתנהלות היא לא הגונה, קח את זה בחשבון.
<היו"ר רועי פולקמן:>
לא, למה? למה זה לא הגון? הכול בזמן, אין הצבעות. אתה יכול להיעדר - - -

<יגאל גואטה (ש"ס):>
אז בוא תעשה הצבעה ותגמור את זה, בוא נגמור את הסיפור - - -

<איציק שמולי (המחנה הציוני):>
יש דיוני סיעה, ודיוני סיעה אנחנו לא אמורים להפסיד.

<היו"ר רועי פולקמן:>
אז תחליט כרגע.

<איציק שמולי (המחנה הציוני):>
לא, אני לא יכול להחליט.

<היו"ר רועי פולקמן:>
למה לא?

<איציק שמולי (המחנה הציוני):>
ככה. יש דברים בסיעה שאני צריך להיות בהם. 

<היו"ר רועי פולקמן:>
אז תלך ותחזור.

<איציק שמולי (המחנה הציוני):>
באמת?

<היו"ר רועי פולקמן:>
חצי שעה. אתה יודע איך דיונים. מה זה? אתה יודע כמה זמן אנחנו יושבים פה על דיונים. חבר הכנסת שמולי, אתה יכול להיות ולחזור. מתוך דיון של ארבע שעות אם תיעדר חצי שעה, אתה יודע, זה לא סוף העולם.

<איציק שמולי (המחנה הציוני):>
אני חושב שהאופן שבו הדיון מנוהל זה פשוט לא הגון.
<היו"ר רועי פולקמן:>
אריק, אני מציע שלגבי הסוגיה הזאת אתם מוזמנים לדבר, כרגע אנחנו מתקדמים עם הנוסח הממשלתי. עוד הערות לגבי סעיף הביקורת, ועדת הביקורת? בבקשה, עורך-דין שילה.
<יאיר שילה:>
יש לי עוד הערות. קודם כול, אני לא יודע למה להגביל את זה לשלושה חברים. גם בחקיקה אחרת שמסדירה ועדות ביקורת לא ראיתי שמגבילים, כתוב לפחות שלושה חברים, זה דבר ראשון.

דבר שני, אני מנסה לדלג פה בין הסעיפים. 
<איתי טמקין:>
בחקיקות שהמשרד הגיש לאחרונה בנושא וינגייט היו שלושה חברים.

<יאיר שילה:>
בסדר, אני אומר מה קורה היום ומה אני חושב.

<איתי טמקין:>
מהות החקיקות שאנחנו התייחסנו אליהם, זה לא מספר קדוש, עורך-הדין, זה מחקיקות שלאחרונה שעברו בכנסת. 

<יאיר שילה:>
דקה, אני פשוט מנסה לעבור על הנוסח שקיבלנו הבוקר. קטע של ניירות ערך זה כאן? 
<אסתי פלדמן:>
לא. זה סעיף שלא נקריא היום.
<אריאלה מלכה:>
תעזרו לו. 

<יאיר שילה:>
אחד התפקידים של ועדת הביקורת – אני הולך טיפה אחורה כדי להסביר – מה שאני רוצה זה להוסיף מטלה נוספת על ועדת הביקורת, וזאת המטלה הבאה. אחד התפקידים של מועצה כמי שמחלק את הכסף, גם לפי הנחיות בג"ץ וגם לפי הנחיות מבקר המדינה, זה לוודא עשייה ראויה בכספים האלה. במסגרת הזו ועדת הביקורת, המועצה עושה ביקורות אצל גופי הספורט השונים, כאשר הביקורת מתחלקת לשניים. 

<היו"ר רועי פולקמן:>
מר שילה, אני חוזר לבקשתי. תתחיל מהתיקון המוצע ואז הסבר, ככל שיידרש. 

<יאיר שילה:>
התיקון המוצע זה להוסיף נושא, זה מה שניסיתי להסביר, להוסיף נושא שבו תדון ועדת הביקורת, וזה בדוחות הביקורת על גופי ספורט. 

<היו"ר רועי פולקמן:>
מקובל על הממשלה להוסיף?
<איתי טמקין:>
אי-אפשר. זה דבר שצריך לבדוק, אבל זאת בדיוק אחת הסיבות שנציגי – אם מוסיפים כזה תפקיד בדיוק מובן למה לא יכול להיות נציג של גופי הספורט בוועדת ביקורת. אם אתה מוסיף את זה זה סותר את הקודם.
<היו"ר רועי פולקמן:>
הבנתי. מה שאני מבקש, מר שילה, תעביר לנו את התוספת הזאת, את פסקת התוספת הזאת בכתב, הממשלה תעביר את חוות דעתה עד יום רביעי, האם זה אפשרי? רק, מר שילה, היום בבקשה את הסעיף שאתה מבקש להוסיף. 

<איתי טמקין:>
איציק, אתה מבין שזה סותר את הקודם? 

<יצחק לארי:>
כן, אבל היא עושה את זה היום, זה לא משנה, אז זה לא - - - 

<היו"ר רועי פולקמן:>
הבקשה הובנה.

<יאיר שילה:>
זה לא בהגדרות התפקיד שלה יותר.
<היו"ר רועי פולקמן:>
עורך-דין שילה, הבקשה הובנה. תעביר לנו את הנוסח שהיית רוצה, לא נשמע לי מופרך, נבדוק אם זה אפשרי. אם כן, נוסיף את הסעיף הזה. בבקשה, עוד נקודות, מר שילה.

<יצחק לארי:>
על-פי בקשות מבקר המדינה אנחנו עובדים.

<היו"ר רועי פולקמן:>
הבנתי. אמרתי שזה לא נשמע לי מופרך. נשמע את חוות דעת הממשלה. על-פניו נשמע לי הגיוני. תעבירו הצעה לנוסח, נבחן את זה. לא נשמע מופרך, אבל, בבקשה היום. כן, עורך-דין שילה, עוד הערות לסעיף הביקורת? 

<איתי טמקין:>
בוא נתקדם. אם יהיו עוד הערות אולי נחזור.
<היו"ר רועי פולקמן:>
אם יהיו לך, אתן לך להעיר עוד מעט. בבקשה, אסתי, תתקדמי.

<אסתי פלדמן:>
	סעיף 4 "תיקון סעיף 
	.
	בסעיף 6, אחרי סעיף קטן (ב) יבוא: 

	
	
	
	"(ג) המועצה תמנה, באישור השרים, מנהל למועצה;

	
	
	
	(ד) תקופת כהונתו של המנהל תהיה חמש שנים (להלן – תקופת כהונה); המועצה, באישור השרים, רשאית לשוב ולמנותו בתום תקופת כהונה לתקופת כהונה נוספת אחת בלבד."."


אנחנו אומרים לפרוטוקול, וככל שנצטרך להסדיר את זה נסדיר את זה, שתחולתו של הסעיף מכאן ולהבא לא חלה על המנהל הכללי הקיים.
<איתי טמקין:>
ירצה יכהן עד 2040 מתי שירצה, מהבא בתור זה יהיה חמש פלוס חמש. 

<היו"ר רועי פולקמן:>
זאת אומרת שההערה שלכם שהסעיף הזה לא יהיה תקף למנכ"ל הטוטו הנוכחי. 

<איתי טמקין:>
למנוע חשד שמדובר פה בסעיף שמי לבן-אדם, לאדון הנכבד שיושב פה.
<אסתי פלדמן:>
היא תהיה לכאן ולהבא. 

<היו"ר רועי פולקמן:>
הבנתי.

<איציק שמולי (המחנה הציוני):>
יש הערות.

<יאיר שילה:>
זה כתוב בהוראות המעבר.

<אסתי פלדמן:>
הוראת המעבר תרד.

<קריאות:>
- - -

<יאיר שילה:>
יש לי הערה.

<איתי טמקין:>
רק להבא בתור.

<גיא אטיאס:>
גם לזה אנחנו מתנגדים.

<איתי טמקין:>
בישיבה שהתקיימה אתמול זה לא מה שנאמר, גיא.

<גיא אטיאס:>
המנכ"ל עכשיו הודיע לי.

<אסתי פלדמן:>
אז תגיד משהו אחר לפרוטוקול. אני אומרת את ההבנות מהצד שלנו, תגיד את ההבנות מהצד שלכם.

<איציק שמולי (המחנה הציוני):>
אני רוצה להתייחס לסעיף הזה שהקראת. אמרתי את זה, הסעיף הזה נולד בחטא, הוא נמצא כאן בחטא, הוא סעיף מפיונרי וככה צריך להתייחס אליו. אני בכלל חושב שקצובת המנכ"ל זה נושא חדש, ואני מבקש שיתייחסו לנושא הזה כנושא חדש.

<היו"ר רועי פולקמן:>
אז אתה אומר נושא חדש.

<איציק שמולי (המחנה הציוני):>
כן.

<היו"ר רועי פולקמן:>
חבר הכנסת שמולי מגדיר את הסעיף של המנכ"ל נושא חדש, זה אומר שאנחנו לא ממשיכים את הדיון בסעיף. הנושא הזה ככל שיצטרך יידון בוועדת הכנסת.
<אסתי פלדמן:>
יש רק הבהרה למשרד התרבות והספורט לגבי מה שאמרתי על הוראת המעבר.
<גיא אטיאס:>
אני מבין שאיציק שמולי מוריד את הסעיף.

<איתי טמקין:>
לא מוריד. הוא לא יכול להוריד את הסעיף.

<היו"ר רועי פולקמן:>
הוא מגדיר אותו כנושא חדש, זה אומר שזה עולה לדיון בוועדת הכנסת.

<שי באב"ד:>
מה הסיכום?

<גיא אטיאס:>
עמדת משרד התרבות והספורט שבסוגיה הזאת היינו מבקשים לקיים דיון עקרוני עליה ולהביא את זה בצורה מסודרת, לא דרך החקיקה הזאת, בדרך חקיקה אחרת, במידה שיש צורך. אנחנו חושבים שכרגע איך שזה נעשה, זה נעשה בצורה מאוד בעייתית, והיינו מבקשים להוריד את הסעיף הזה.

<היו"ר רועי פולקמן:>
בבקשה, אסתי.

<גיא אטיאס:>
אנחנו מסכימים שזה נושא חדש.

<שי באב"ד:>
על מנכ"ל הטוטו.
<איתי טמקין:>
רק להגיד משהו. רועי, צריך להגיד שאתמול התקיים דיון אצלך ביחד עם חבר כנסת נוסף, במסגרת הדיון הזה זה לא מה שנאמר. 

<גיא אטיאס:>
זה לא עם המנכ"ל, נכון?
<איתי טמקין:>
נאמר משהו אחר אתמול. היום המשרד, גיא, שינה את דעתו בנושא הזה.
<גיא אטיאס:>
הודענו על זה.

<איתי טמקין:>
הודעתם עכשיו.

<גיא אטיאס:>
גם לפני.

<איתי טמקין:>
על השינוי הודעתם עכשיו.

<שי באב"ד:>
זה לא דבר חדש.

<היו"ר רועי פולקמן:>
חברים, הפרוצדורה ברורה. זכותו של חבר הכנסת שמולי להגדיר נושא חדש. הנושא הזה יגיע לוועדת הכנסת. בבקשה, אסתי.
<אסתי פלדמן:>
לסעיף 7 אנחנו מבקשים לשלוח נוסח מתוקן לוועדה לקראת יום רביעי, אז אנחנו מבקשים שלא לקרוא אותו עכשיו. 

<היו"ר רועי פולקמן:>
לא נקרא, בסדר.

<אסתי פלדמן:>
	"תיקון סעיף 8א
	6.
	בסעיף 8א, אחרי סעיף קטן (ב) יבוא:

	
	
	"(ג) סך כל התשלומים שתשלם המועצה בשנה למי שרשאי למכור זכות להשתתף בתכנית הימורים בהתאם לסעיף 8א (להלן – בעל תחנה), הכוללים עמלת מכירה או כל תשלום אחר לבעל התחנה והמחושבים ביחס למחזור המכירות השנתי של מוצרי המועצה הנמכרים באמצעות בעל התחנה (להלן – מחזור בעל התחנה), יעמדו על שיעורים אלה: 

	
	
	
	(1) על כל שקל חדש מ-1,680,000 השקלים החדשים הראשונים של מחזור בעל התחנה – לא יותר מ-7% לא כולל סכום השווה למס ערך מוסף;

	
	
	
	(2) על כל שקל חדש מסכום העולה על 1,680,000 שקלים חדשים אך שלא עולה על 2,040,000 שקלים חדשים של מחזור בעל התחנה, לא כולל מס" – זה צריך לרדת, סליחה – "לא יותר מ-6.5% לא כולל סכום השווה למס ערך מוסף;"


<חיים טל:>
זה סעיף העמלות?
<אסתי פלדמן:>
כן, זה סעיף העמלות.
<היו"ר רועי פולקמן:>
בבקשה.

<אסתי פלדמן:>
אני רק מקריאה.

	
	
	"
	(3) על כל שקל חדש מסכום העולה על 2,040,000 שקלים חדשים אך שלא עולה על 3,420,000 שקלים חדשים של מחזור בעל התחנה, לא יותר מ-5% לא כולל סכום השווה למס ערך מוסף;

	
	
	
	(3) על כל שקל חדש מסכום העולה על 3,420,000 שקלים חדשים של מחזור בעל התחנה, לא יותר מ-4.5% לא כולל סכום השווה למס ערך מוסף.""


<היו"ר רועי פולקמן:>
בבקשה, זה סעיף חשוב ורגיש. הסברים. בבקשה, מר טמקין.
<איתי טמקין:>
בעצם מדובר פה בסעיף, שכמו שנגע קודם יושב-ראש הפיס, חל גם בהיתר של מפעל הפיס, ובעצם מדובר על הסדר שווה מבחינת עולם הזכיינים בין הפיס לבין הטוטו. ההסדר הזה מבקש להפחית עמלות, בעיקר על מנת להוריד את הכסף שיורד מה שנקרא לשורה התחתונה, לשורת הרווח גם בפיס וגם בטוטו. ההסדר הזה פוגע בסך עמלות הזכיינים בהיקף בהבשלה מלאה ב-5% עד 7%. ובשנה הראשונה בהוראת המעבר הוא פוגע בסדר גודל של 3% בסך העמלות של הזכיינים. 

<קריאות:>
- - -

<היו"ר רועי פולקמן:>
רגע, אני אתן לכם להתייחס.

<קריאה:>
איך? ואני מרוויח 23,000? לפני ההוצאות.

<איתי טמקין:>
אז זה לא המצב.

<קריאה:>
בוא נראה. 23,000 - - -

<היו"ר רועי פולקמן:>
רגע, חברים, אני אתן לכם, אמרתי. לכן הדיון צריך להיעשות על הסעיף. לכן אמרתי, אנחנו לא רוצים דיונים כלליים, תכף תוכלו להתייחס לזה. עוד הערות לגבי הסעיף?

<איתי טמקין:>
כמה דברים שאולי לא חודדו מספיק ואולי בהקשר הזה יש דיסאינפורמציה לגבי הפגיעה הסופית בעולם הזכיינים. פעם אחת מדובר במודל מדרגות, הכוונה היא שבכל מדרגה שמצוינת כאן בחוק זה רק על החלק השולי יופחתו העמלות.
<קריאה:>
זה ידוע.
<קריאה:>
איתי, זה לא מה שרשום בחוק.
<קריאה:>
זה אחרי מה שאמרתם.

<איתי טמקין:>
זה מה שרשום בחוק. אני מסביר.
<היו"ר רועי פולקמן:>
תקשיבו להסבר רגע, כי זה מקטין – אני חושב שיש מחשבה אצלכם שהפגיעה היא יותר גדולה ממה שהיא, כיוון שיש פה רק על המדרגה המסוימת. בואו נשמע הסברים.
<קריאות:>
- - -

<היו"ר רועי פולקמן:>
טמקין, תסביר את נקודת המדרגות. אני אתן לכם להתייחס.

<איתי טמקין:>
אני אחדד פעמיים. מדובר פעם אחת במדרגות, ופעם שנייה מדובר במדרגות לחוד לפיס ומדרגות לחוד לטוטו. ומה הכוונה פה? לצורך העניין, זכיין שמקבל הכנסה של 9,800 מהפיס ו-9,800 הכנסה מהטוטו, בזכיין כזה אנחנו לא פוגעים בכלל והכנסתו לא נפגעת בכלל. כלומר, זה זכיין שכמעט מגיע ל-20,000, מגיע ל-19,600, עוד הפעם, בהנחה - - -

<קריאה:>
לפני ההוצאות.

<איתי טמקין:>
לפני ההוצאות. דיברתי על הכנסה. 
<קריאה:>
השכירות שלי 14,000 ברמת-גן. אני עסק ברמת-גן.

<היו"ר רועי פולקמן:>
מייד אתן לך להתייחס.

<איתי טמקין:>
אמרתי שמדובר בהכנסה ולא מדובר ברווח.
<שלומי ברזני:>
אתה יכול להגיד את ממוצע ההוצאות שלנו, בבקשה, זה חשוב לחברים.
<היו"ר רועי פולקמן:>
כן, הוא אומר את זה כרגע. 

<קריאות:>
- - -

<היו"ר רועי פולקמן:>
זאת הכנסה לפני הוצאות. בבקשה, טמקין.

<איתי טמקין:>
אמרתי שמדובר בהכנסות ולא מדובר בהוצאות. כמו שהזכיינים ציינו פה, השונות בהוצאות שונה בין זכיין לזכיין.

<קריאות:>
- - - 
<היו"ר רועי פולקמן:>
רגע, חברים, זה לא ילך ככה. ארצה לתת לכם התייחסות אבל זה לא יכול להיות בהערות ביניים. בבקשה, מר טמקין, תסיים. שאלה קטנה, לפני זה תסביר, למה בכלל רציתם לגעת בעמלות? הרי לכאורה היו נהוגות עמלות. אומר מר דיין: תנו לי לנהל את העמלות האלה משיקולים מסחריים שלי.

<קריאה:>
מקורות תקציביים. זה הכול על הגב שלנו.
<היו"ר רועי פולקמן:>
מה הסיבה לקבוע בחוק את העמלות?

<קריאה:>
פוליטיקה.
<איתי טמקין:>
שתי סיבות, סיבה אחת מרכזית שגם - - -
<עדנה הראל:>
אני מבקשת להקדים ולהתייחס לעניין הזה. 

<היו"ר רועי פולקמן:>
ארצה זכיין או שניים שיתייחסו, לא יותר מזה.

<איתי טמקין:>
עורכת-הדין הראל מבקשת שנייה, אני אחריה.

<היו"ר רועי פולקמן:>
בבקשה, עורכת-הדין הראל.

<עדנה הראל:>
אני מבקשת להקדים ולהתייחס כיוון שחשוב להגיד פה אמירה. זו הזדמנות להזכיר שיש פה ברקע של הסדרת תחום ההימורים שני דוחות: דוח אחד שנעשה על-ידי ועדה בין-משרדית בהתאם להחלטת ממשלה שעמדתי בראשה, שעסק בהסדרה הכללית של מניעת השפעות שליליות של הימורים חוקיים. הדוח הזה בינתיים לא מיושם באופן מלא, זה הרגולטור שהוזכר קודם, הרגולציה האחידה. חלק מההוראות שמוצעות פה, נגיע לזה, למשל בעניין הפרסום, צופות פני הקמת הרגולטור שעתיד להבטיח רגולציה אחידה. 
בינתיים הוקמה ועדה נוספת שעסקה באופן קונקרטי בהיבטים תקציביים כלכליים, בייעול השוק בראשות מנכ"ל משרד האוצר, זה דוח ועדת באב"ד. והחקיקה הזאת היא חלק מהמתווה שהמליצה עליה ועדת באב"ד, חלק מיושם בהיתר מפעל הפיס, וחלק מיושם בחקיקה של המועצה להסדר הימורים בספורט.
<היו"ר רועי פולקמן:>
ועכשיו לגופם של העמלות. 

<חיים טל:>
מה הרציונל?

<עדנה הראל:>
רגע. ולכן יש פה שני רציונליים: רציונל אחד, שאיתי בוודאי ירחיב לגביו וימשיך הדיון, זה ניהול העלויות של ניהול ההימורים כדי שהרווח לציבור שבסופו של דבר נשאר יהיה גדול יותר, כדי שההתנהלות של ההימורים, המערכת הזאת שמוכרת את ההימורים החוקיים ומנהלת את ההכנסות תהיה יעילה ומוגבלת מבחינת ההוצאות שלה. 
הצד השני – ועל זה אני רוצה להרחיב כמה מילים עקרוניות, כדי שאפשר יהיה אחר כך להמשיך לדון בעניין הזה – הצד השני, והוא מטרה נוספת שנבעה מהצוות להסדרת ההימורים החוקיים, זה הגבלת התמריץ למכירת הימורים חוקיים. 

<יניב לוי:>
להפך, אני אהיה יותר אגרסיבי.
<עדנה הראל:>
רק רגע, ברשותך. לא הפרעתי לך, אני אגיד כמה מילים, שמעתי אתכם.

<חיים טל:>
זה דבר והיפוכו מה שאת אומרת.
<היו"ר רועי פולקמן:>
לא, חיים, זה לא ילך.

<עדנה הראל:>
בנושא של הגבלת ההימורים החוקיים - - -

<חיים טל:>
אין לכם מושג בשיווק בכלום. בכלום.
<קריאות:>
- - -

<היו"ר רועי פולקמן:>
חיים, ברשותך, אני אתן לכם להתייחס, אבל תנו לה לסיים. אני יודע שזה בנפשכם.
<עדנה הראל:>
בנושא של הגבלת התמריץ למכירת ההימורים החוקיים, בפני הוועדה שעמדתי בראשה הופיעו מומחים גם לשיווק וגם להימורים חוקיים, והמודל שבו זכיינים מקבלים עמלות פר מכירה הוא מודל בעייתי, הוא מודל שרואה אותך הקונה כחלק מהרווח שלי. ההמלצה העקרונית שהייתה בדוח זה שאותו רגולטור עתידי - - -
<חיים טל:>
אז תשאירו את הסוסים, אבל עם עמלה נמוכה גם, 3.5%, תשאירו אותם.
<היו"ר רועי פולקמן:>
חיים, פעם אחרונה, אני אצטרך לקרוא לך לסדר ואני לא רוצה, ממש לא רוצה. בבקשה. 

<חיים טל:>
איפה ההיגיון פה?

<עדנה הראל:>
לרגולטור העתידי תהיה בין השאר הסמכות לשנות את מודל התמרוץ של הזכיינים כך שיעברו מעמלות לתשלום קבוע. והצעת החוק הממשלתית כללה גם כלפי הפיס בהחלטת הממשלה וגם כלפי המועצה שני רכיבים: רכיב אחד של הגבלת גובה העמלות, ורכיב שני של הגבלת סך התשלומים. מתוך רצון ליצור מצב, כמו שאמר עוזי דיין, שהגורם שמנהל את זה יהיה לו trade-off, יהיה לו שווה לעבור בגלל היחסים שלו עם הזכיינים למודל שחלקו הוא תשלום קבוע. לצערי, במודל שחלקו הוא תשלום קבוע יש תמריץ יותר נמוך להרוויח פה מכירה.

<אביעד בן שטרית:>
איפה נכנס התשלום הקבוע? סליחה.

<עדנה הראל:>
בהצעת החוק הממשלתית זה היה קיים. 

<אביעד בן שטרית:>
בפועל, עם מה אנחנו נשארים?

<עוזי דיין:>
זה מה שהיא אומרת.
<קריאות:>
- - -

<היו"ר רועי פולקמן:>
הבנו.

<עדנה הראל:>
הצעת החוק הממשלתית שאושרה בממשלה כללה גם קאפ של ארבע פעמים השכר הממוצע במשק.
<איתי טמקין:>
נכון.
<עדנה הראל:>
לצערי, בנוסח שאנחנו מביאים עכשיו לוועדה החלק הזה של הקאפ ירד. החלק הזה של הקאפ ירד בין השאר בעקבות המשא-ומתן שהתנהל עם מפעל הפיס. מכיוון שירד שם הקאפ, אמרו: לא נכון שהזכיינים - -
<היו"ר רועי פולקמן:>
להחמיר יותר על הטוטו.
<עדנה הראל:>
- - יקבלו מגבלה יותר גדולה. בהיתר מפעל הפיס מופיעה גם אמירה שאם כאן הוועדה תקבע אחרת המודל של עמלות הזכיינים בפיס יותאם. 
ואני מבקשת, בשם העקרונות של הוועדה שעמדו בייסוד החלטת הממשלה והצעת החוק הממשלתית, להוסיף את עניין הקאפ. הקאפ יכול לשמש trade-off לעניין העמלות, כי הקאפ מאפשר להוסיף לזכיינים גם תשלום קבוע שהם יראו, הם ידעו שיש להם איזה סכום קבוע. 

<היו"ר רועי פולקמן:>
בואי נבין מה את מציעה. את אומרת: נשים את הקאפ, אבל נוותר על ההורדה, נקל עליהם בעמלות.
<עדנה הראל:>
לצד זה צריך להגביל את העמלות. אז יש לך רווח שאתה יכול להוסיף בו הוצאות - - - 
<היו"ר רועי פולקמן:>
הבנתי. אבל אני שואל אתכם, טמקין ועורכת-הדין הראל, אם הכוונה הייתה לעבור למודל קבוע, בסדר, אבל זה לא מה שהצעתם. 

<עדנה הראל:>
זה היה בהצעת החוק הממשלתית.
<היו"ר רועי פולקמן:>
הבנתי. אבל זו לא ההצעה שלפנינו, אז למה לגעת בעמלות? מה השיקול של להוריד את העמלות? כי אם המטרה אומרת: אני רוצה לעבור לקבוע, אני יכול להבין. אתה אומר: אני לא רוצה לתמרץ זכיינים על עמלות, מבין את ההיגיון, אפשר ללכת לשם. אם לא עשינו את זה, מה ההיגיון לפגוע בעמלות של הזכיינים? איך זה משרת את היעד של החוק? 
<עדנה הראל:>
אמרתי, החלק הראשון הוא גם ייעול, ועל זה איתי יבהיר.

<היו"ר רועי פולקמן:>
ייעול של מה?

<עדנה הראל:>
בבקשה, אעביר את זה לאיתי.

<היו"ר רועי פולקמן:>
ייעול של מה, טמקין? מה ייעול?

<איתי טמקין:>
אני מסביר. היום זה קיים גם בהוצאות פרסום, וגם בהוצאות משווקים אזוריים בהיתר של מפעל הפיס, הצגנו את זה בדיון הראשון של הוועדה. כל שקל שנחסך משורת ההוצאות, לא משנה מאיפה מסתכלים עליה, בסופו של דבר הוא של המועצה להסדר הימורים ושל הטוטו. כל שקל שנחסך מהמקומות האלה יורד למטה לשורת הרווח. שורת הרווח במקרה הזה בדיון פה זה עולם הספורט, וזאת המטרה של החקיקה פה בהורדת העמלות, זה להוריד יותר כסף למטה לעולם הספורט. 
<היו"ר רועי פולקמן:>
כמה סך הכול עמלות מחולקות בשנה?
<איתי טמקין:>
בשני הגופים ביחד מחלקים סדר גודל של 850-800 מיליון שקל עמלות.

<קריאה:>
אבל בכמה אתה פוגע? תגיד בכמה אתה פוגע.
<איתי טמקין:>
אני פוגע בבין 25 ל-30 מיליון שקל עמלות בשנה.

<קריאה:>
אתה רוצה שאנחנו נממן את הספורט?

<קריאה:>
 יפה. בשבילך זה כלום, בשבילנו זה המון, זה המחיה.
<היו"ר רועי פולקמן:>
הטענה שאפשר להתייעל בעמלות ולייצר רווחים והכסף הזה יחזור להשקעות, זה מה שאתה אומר. 

<איתי טמקין:>
חלק מצעדי הייעול שאנחנו עושים בגופים האלה, כל צעד ייעול שמתקיים בגופים האלה יורד למטה ומשתרשר למטה לעולם הספורט, זה מה שאנחנו אומרים.
<קריאות:>
- - -

<עדנה הראל:>
אבל אם תחזיר את ארבע פעמים השכר הממוצע - - -

<איציק שמולי (המחנה הציוני):>
איתי, אני רוצה שאלת הבהרה אחת. אני רוצה שתתייחס בבקשה לדברים שאמרה עדנה, כי אני מבין את ההיגיון של לבטל את העמלות אם ה-base קבוע. 
<עדנה הראל:>
להוסיף, לעשות trade-off.

<איציק שמולי (המחנה הציוני):>
ברגע שאתה לא נותן את ה-base ואתה מוריד את העמלות מה אתה מצפה שאנשים יעשו? 

<קריאות:>
- - -

<איתי טמקין:>
אני מסביר כמה דברים.
<ורד קירו-זילברמן:>
איתי, זאת גם הייתה הערה שלנו, של הוועדה. 
<איציק שמולי (המחנה הציוני):>
זה גם יכול להפחית המון מהחרדה של האנשים פה.
<היו"ר רועי פולקמן:>
נכון.

<איציק שמולי (המחנה הציוני):>
המון.

<חיים טל:>
אתם לא מבינים מה יקרה פה, אתם פשוט לא מבינים מה יקרה פה. 1,800 חברות יקומו, הם לא יעבדו ככה. 
<היו"ר רועי פולקמן:>
חברים. איתי, קצר, כי אני רוצה לתת לכמה דוברים.
<איתי טמקין:>
כמה דברים. פעם אחת, בהצעת החוק הממשלתית לא דובר על סכום קבוע. מה שדובר בהצעת החוק הממשלתית זה לעשות קאפ. מה הכוונה בקאפ? שתהיה עוד מדרגה בעצם שהיא לא 4.5 אלא מדרגה שתהיה אפס. זאת הייתה הכוונה. שמרמה מסוימת תהיה מדרגה שהיא במקום 4.5, יהיה בה אפס. זה מה שהיה בהצעת החוק הממשלתית.
<עדנה הראל:>
לא.
<איתי טמקין:>
כן, זה מה שהיה בהצעת החוק הממשלתית, עדנה.
<עדנה הראל:>
לא.

<קריאה:>
אולי תיסגרו ביניכם קודם?
<עוזי דיין:>
זו בדיוק אותה משמעות.

<איתי טמקין:>
זה מה שהיה. 

<עדנה הראל:>
אפשר לפתוח ולקרוא.
<עוזי דיין:>
זה היינו הך, עדנה, זה מה שאת אומרת.

<קריאה:>
רועי, אתה יכול לדבר על מה שמדובר פה ולא על מה שלא שהיה?
<היו"ר רועי פולקמן:>
איתי, אתן לך להתייחס בסוף. אני רוצה לבקש מנציגי הזכיינים לעשות אתנו צעד, אתם מכירים הכי טוב את השוק כי אתם עושים את זה, זו פרנסתכם. אנחנו רוצים לייצר מצד אחד התייעלות בשיעור מסוים, זו פרנסתכם. 
<עדנה הראל:>
שהעמלה תהיה אפס, זו המשמעות, אבל הכסף - - -
<איתי טמקין:>
- - -
<היו"ר רועי פולקמן:>
חברים, עדנה ואיתי, יש פה חדר התייעצויות. אתם מבחינתי עדים מומחים, ואתם מכירים את המערכת. נכון שיש לכם עניין כאן, יש לנו יעד שהציגה אותו הממשלה, לייצר התייעלות. יכול להיות שהדרך שמוצעת כאן היא לא נכונה להשקפתכם. אנחנו רוצים לייצר התייעלות. אגיד עוד דבר, לאורך זמן היא לא תפגע בכם, למה? בסוף אין מה לעשות, שוק ההימורים גדל, ואנחנו רואים גידולים מאוד יפים, ולכן גם ההכנסות שלכם. אם אנחנו מסתכלים על חמש שנים אחורה, ההכנסה של כל אחד מהאנשים שיושבים פה שעושה את עבודתו טוב הולכת וגדלה. 
<חיים טל:>
השכירות עולה, החשמל עולה.

<היו"ר רועי פולקמן:>
לא.

<חיים טל:>
כן.

<היו"ר רועי פולקמן:>
צר לי, חיים, פה אתה לא יכול לעבוד עלינו כיוון שאנחנו יודעים מה ההתייקרויות במדינת ישראל, אנחנו עוסקים בזה רבות, וקצב הגידול של ההימורים גם בטוטו וגם בפיס, וזה הוצג פה רבות בדיונים בוועדות - -

<חיים טל:>
אני מדי שנה מעלה - - -
<היו"ר רועי פולקמן:>
- - גדל בהרבה מאוד מקצב ההתייקרות של שכר ושל ארנונה ושל מסים, אין מה לעשות.
<אביעד בן שטרית:>
אנחנו גם מעסיקים עובדים. 

<היו"ר רועי פולקמן:>
ואתם מעסיקים עובדים. ולכן, אנחנו יודעים שהכנסתכם גדלה. כל מי שיושב כאן יודע שהכנסתכם גדלה. אם אני מסתכל על חמש שנים הכנסתכם גדלה. אנחנו רוצים התייעלות. נקודת המוצא שעליה לא נוותר בדיון כאן היא התייעלות, קרי, הורדת עמלות. עכשיו אני רוצה מכם התייחסות ספציפית איך עושים את זה יותר טוב. בבקשה. 
<אביעד בן שטרית:>
אני זכיין מפעל הפיס כ-12 שנה, מפעיל אתר הימורים שנקרא "פיס Place" שמפעיל הגרלות אלקטרוניות. המונחים הם "חיש גד" אלקטרוני וקינו. כעד מומחה אציע באמת – יש לנו מוצר שמוכר היקפים אדירים, הוא נקרא "חיש גד", אותו נייר שכולם מכירים נמכר בהיקפים של 1.8 מיליארד שקל, אני מקווה שאני מדייק בנתון. אני חושב על דבר כזה, לפני 20 שנה כשרצינו להעביר מסרים או דברים כאלה היינו צריכים או ללכת לדפוק בדלת של אותו בן-אדם או להעביר איזשהו פקס או משהו כזה, לאט לאט התקדמנו, נכנס העולם הטכנולוגי. כולנו היום עם טלפונים, כולנו היום פה מקבלים תוך שנייה מידע ומעבירים מידע, ומה לעשות? זה עולם יעיל יותר, זה עולם ממש מתקדם. איזה יופי. באו לפני 12 שנה ועשו אתה צעד ההתייעלות הזה, עשו צעד התייעלות מדהים שבסופו של דבר הרי אנחנו כמו שאמרת, אנחנו רוצים שכביכול ההפסד, הדלתא של ההפסד של אותו לקוח או של סך הלקוחות יחזור לציבור. 

ואיך עושים את זה? לוקחים מוצר שבמקום שהוא נייר שעלות ההפקה שלו למפעל הפיס יקרה מאוד, השינוע שלו, הביטוחים עליו, המלאי עליו יקר מאוד, מה לעשות. 
<היו"ר רועי פולקמן:>
אתה אומר, תתייעלו, רק לא אצלנו.
<אביעד בן שטרית:>
זה יוצא מהמערכת. לא, אני אומר, בואו תתייעלו, תהפכו את זה לממשק אלקטרוני.

<היו"ר רועי פולקמן:>
הצעה מעניינת.

<אביעד בן שטרית:>
"חיש גד" אלקטרוני.
<היו"ר רועי פולקמן:>
אבל זה לא הנושא של הדיון.

<אביעד בן שטרית:>
למה? תשמע איזה רעיון מדהים. "חיש גד" אלקטרוני, אדוני, גורם למצב של יעילות, יעילות בשוק ההימורים.
<היו"ר רועי פולקמן:>
ברשותך, הטענה - - -
<אביעד בן שטרית:>
אנחנו מקבלים, תן לי רק לסיים, ברשותך, רועי, אנחנו מקבלים 4% במכונות. ב"חיש גד" האלקטרוני כבר הרווחתם 4% בלי להוריד לאף אחד שום דבר.

<היו"ר רועי פולקמן:>
אביעד, תן לי למקד אותך.

<אביעד בן שטרית:>
היעילות היא 600 מיליון שקל לתקציב שלכם, אתם הולכים לזרוק את זה לפח או להעביר את זה, יותר נכון, לשוק הלא חוקי.
<היו"ר רועי פולקמן:>
תודה על דבריך. 

<אביעד בן שטרית:>
בבקשה, אני חייב להתייחס לעוד איזשהו נושא.

<היו"ר רועי פולקמן:>
עוד משפט, כי זה פשוט ממש מסית אותנו למקומות שלא בנושא. בבקשה, אבל בקצרה.
<אביעד בן שטרית:>
מחקר הכנסת משנת 2016 – אני מניח או אני רוצה להניח שכולם קראו אותו – אמר בצורה הפשוטה ביותר בשורה הראשונה שלו, אני לא עוסק בנושא הקינו. משליכים על משחק שהוא משחק חברתי וטוב ויש בו הרבה היבטים מאוד מאוד יפים – אני יכול להגיד לכם עדות מתוך השכונה שבה אני מתקיים מה קורה בחודש האחרון. בחודש האחרון באו אלי בפנייה תושבי - - -

<היו"ר רועי פולקמן:>
איפה אתה פועל? באיזו שכונה?

<אביעד בן שטרית:>
בבית-שמש ברחוב השבעה, באו מאותו ועד של השכונה ואמרו לי: למה? מה עשיתם? הרי כל החבר'ה שהיו יושבים אצלכם והייתה להם פה איזושהי מסגרת ואיזשהו מקום, היום יושבים לי מתחת לשכונה, ואנחנו חוששים. אתם הייתם עושים איזשהו מקום של סדר.
<היו"ר רועי פולקמן:>
קינו בבית-שמש זה משחק חיובי וחברתי? אני פשוט גר ליד בית-שמש, מסתובב שם הרבה.

<אביעד בן שטרית:>
כן, תבוא, אני אשמח מאוד, נארח אותך בצורה מכובדת.
<היו"ר רועי פולקמן:>
בסדר גמור. תודה רבה, אביעד. רצית לומר על המודל המוצע, מר שמולי?
<איציק שמולי (המחנה הציוני):>
אני רוצה להגיש הסתייגות, בבקשה, שמדברת על הצעת הקאפ, ואני לוקח אותה מהצעת החוק הממשלתית, מהנוסח הממשלתי יותר נכון. סך כל התשלומים שתשלם המועצה בשנה למי שרשאי למכור זכות להשתתף בתוכנית הימורים בהתאם לסעיף הרלוונטי, שאני מניח שהוא שונה, לא יעלה בממוצע לכל חודש על ארבע פעמים השכר הממוצע במשק שפרסמה הלשכה המרכזית לסטטיסטיקה ב-1 בינואר שלפני חתימת הסכם לביצוע עבודות, כאמור בסעיף הרלוונטי. כוללים התשלומים, כמובן, עמלת מכירה או כל תשלום אחר לבעל התחנה.
<חיים טל:>
רועי, אני רק רוצה משפט אחד חשוב בעניין העמלות. המספרים שהאוצר נותן זה סלט של מספרים. כשהוא אמר שרק 5%, ו-7% ייפגעו הוא הכניס בתוך ה-5%, 7% את זכייני הביתנים וזכייני הדלפקים שלהם אין הוצאות והם לא נדפקים. תגיד מה יקרה ל-1,800 תחנות שיש להם מרכיב של הוצאות. אתם מסתכלים רק על שורת ההכנסות, ולא על שורת ההוצאות. שם הפגיעה תהיה ב-2017 בערך בין 12% ל-15% מהזכיינים, וב-2018 תיגע ב-40% מהזכיינים. אני אומר לכם, תקשיבו טוב. 
<היו"ר רועי פולקמן:>
40% מהזכיינים או 40% מההכנסה?
<חיים טל:>
40% זכייני החנויות.

<איתי טמקין:>
מהזכיינים.

<היו"ר רועי פולקמן:>
אני מדבר על באיזה היקף תהיה הפגיעה.

<חיים טל:>
פגיעה משמעותית שבין 20% ל-30%. 
<איתי טמקין:>
לא.
<חיים טל:>
אני רוצה להגיד משהו. שימו לב שנקודת האיזון, ה- break-evenשל התחנות עכשיו יורדת בערך ב-25%, זה הולך להיות סקנדל. תימנעו את הסקנדל הזה, אני מבקש את זה.

<היו"ר רועי פולקמן:>
מר טמקין, בארבע השנים האחרונות בכמה עלתה הכנסה ממוצעת של זכיין טוטו ובפיס?
<איתי טמקין:>
אני לא יכול להגיד לך. יכול להיות שבארבע שנים האחרונות סך הכול גדלה - - -
<קריאות:>
- - -

<אביעד בן שטרית:>
אני מנסה להגיד שאם אנחנו מדברים בצורה כנה, אנחנו בפעם הראשונה הנחנו בפני איתי טמקין את הנושא הזה שיש לנו הוצאות בכלל. זאת אומרת שכל הבנייה של הדבר הזה היא קלוקלת. 
<היו"ר רועי פולקמן:>
רגע, אביעד, רק תן לי לתת לך תשובה לשאלה.

<אביעד בן שטרית:>
בואו תיתנו את הזמן בצורה מכובדת.
<איתי טמקין:>
בארבע השנים האחרונות השוק הזה גדל ביותר מ-50%. זה אומר שסך העמלות ששולמו גדלו גם כן במעל 50%, כי זה אחוזי. 

<קריאה:>
אני לא זכיין קינו ומכונות, אל תכניס אותנו לנתון. אל תדבר על הקינו והמכונות - - -

<קריאות:>
- - -

<היו"ר רועי פולקמן:>
ששש. בבקשה.

<עוזי דיין:>
תן לו לסיים.

<איתי טמקין:>
אני משלים את המשפט. סך השוק הזה כולו גדל ב-50%, זה אומר שהעמלות כולן גדלו ב-50%, למעט שתי הנחות שיש פה שצריך להגיד. הנחה אחת זה שמספר הזכיינים בזמן הזה הלך וגדל, לכן העוגה התחלקה בין יותר אנשים, לכן מה-50% צריך לנכות את סך הגידול בכמות התחנות.
<אביעד בן שטרית:>
אין נתונים, אין נתוני אמת שאפשר לדבר עליהם בצורה רצינית. אין עבודת מחקר באמת מקיפה ברמת הזכיינים. נעשו ועדות בלי לקרוא אפילו לזכיין אחד ולנסות לשמוע את הדברים האמיתיים.

<קריאה: >
אף אחד לא ירד לתחנה.
<אביעד בן שטרית:>
לקחת נתונים שנוחים ומהם להסיק מסקנות. הדבר הכי גרוע זה דוח שהוא לא תקין. זה מה שיוצא פה, דוח שהוא לא תקין.
<שלומי ברזני:>
זה מה שיקרה בסוף, לא יהיה טוטו ולא פיס. בואו נצא לחופשה. 

<עוזי דיין:>
חבר'ה, על מה הוויכוח? גם שכר חברי הכנסת עלה בשנים האחרונות. 

<קריאות:>
- - -

<קריאה:>
נו, אז מה? תאר לך שהייתי עושה ועדה לחברי הכנסת ומוריד את השכר שלהם?

<איציק שמולי (המחנה הציוני):>
אנחנו ויתרנו. 
<קריאות:>
גם ויתרנו.

<איציק שמולי (המחנה הציוני):>
אני. לא אנחנו. אני והוא.
<קריאה:>
אז תגיד אתה.

<חיים טל:>
איתי, אל תגעו בעמלות.
<היו"ר רועי פולקמן:>
דיין, בקצרה, כי התייחסנו. חברים, תקשיבו רגע, העמלות יהיו כאן, אין אופציה אחרת. 

<קריאות:>
למה? רועי.

<היו"ר רועי פולקמן:>
זה כבר נידון. 

<אביעד בן שטרית:>
על בסיס הדברים האלה זה לא נכון. איך אפשר להסיק מסקנות? הם לא יהיו נכונות.
<קריאה:>
ארנונה עולה, הכול עולה.
<היו"ר רועי פולקמן:>
מר דיין, בבקשה, בקצרה.

<איתי טמקין:>
רועי, ברשותך, רק מילה להסתייגות שחבר הכנסת שמולי העלה פה, אם אפשר.

<היו"ר רועי פולקמן:>
על הקאפ?

<איתי טמקין:>
כן. 

<היו"ר רועי פולקמן:>
שנייה, מר דיין. בבקשה.

<איתי טמקין:>
שני דברים על זה. אחד, כמו שעדנה אמרה, ההצעה וגם כמו שאמר חבר הכנסת שמולי כשהוא הקריא את ההסתייגות, זו אכן הסתייגות שהייתה בנוסח הממשלתי. אבל כמו שאמרה גם קודם עורכת-הדין הראל, במסגרת המשא-ומתן שקוים מול הפיס התחייבנו בפני הפיס שכל דבר שיחול עליהם יחול גם על הטוטו והסעיף הזה ירד, לכן אנחנו גם נאלצים, למרות שזאת לא הייתה עמדה ממשלתית, להוריד אותו גם במקרה הזה.
<עדנה הראל:>
אפשר גם ללכת הפוך.
<קריאה:>
בכמה זכיינים זה נגע? דברו על העמלות הרציניות. מי יגיע ל-40,000?
<קריאות:>
- - -

<קריאה:>
הכול פוליטיקה.

<איתי טמקין:>
משפט אחרון. הנושא הזה מגביל את העמלה, וגם ככה מנוסח החוק, מגביל את העמלה שמשולבת כתמריץ פר מכירה, זאת העמלה שמוגבלת בחקיקה הזאת. היא לא מגבילה תשלומי fix שיכולים לעבור לבעלי תחנה. הדבר הזה מגביל אך ורק עמלה שמשולמת פר מכירה, זה מה שהחוק הזה מגביל. ולמה גם היה חשוב להגביל את זה דווקא בחקיקה עוד הפעם? בגלל השוויון הרגולטורי של הזכיין בקצה, יישאר אותו תמריץ - - - 
<איציק שמולי (המחנה הציוני):>
אבל אי-אפשר בשם השוויון לעשות את הפגיעה הזאת. שוויון זה ערך מקודש אבל הוא לא הערך היחידי.
<קריאות:>
- - -

<עדנה הראל:>
אז אני מבקשת שלכל הפחות יובהר ולכתוב את זה לפחות שאין מניעה לשלם תשלומי fix.
<היו"ר רועי פולקמן:>
ההצעה של חבר הכנסת שמולי נשמעת לי סבירה, ואני ארצה שנבחן אותה. היא מדייקת את מודל העמלות, היא אכן הייתה בנוסח המקורי, צריך לבחון אותה. כן, מר דיין, בבקשה, בקצרה. 

<עדנה הראל:>
אין בסעיף כדי למנוע לשלם תשלומי fix לזכיינים. 
<היו"ר רועי פולקמן:>
זה מקובל עליך?

<עדנה הראל:>
האמירה הזאת היא אמירה שמשדרת משהו אחר ויכולה ליצור שינוי מההתנהלות, זה שינוי עם השפעה.

<אסתי פלדמן:>
נכון, אמרנו את זה מהתחלה.
<אביעד בן שטרית:>
תוכלי להסביר מה זה המונח תשלומי fix? שגם אנחנו נבין?

<אסתי פלדמן:>
תשלומים קבועים פר - - -
<עדנה הראל:>
לצורך העניין, אתה יודע שאתה מקבל - - -

<אביעד בן שטרית:>
זאת אומרת, אני אקבל משכורת ממפעל הפיס, אני אקבל את כל התנאים, אני אהיה עובד מפעל הפיס?
<קריאות:>
- - -

<עדנה הראל:>
לא, אתה לא תקבל משכורת. כזכיין, אתה מקבל על עצם אחזקת המקום 2,000 שקל לחודש, בנוסף עמלה 2%. 

<קריאות:>
- - -

<היו"ר רועי פולקמן:>
מר דיין, בקצרה, לגופם של הדיונים.
<עדנה הראל:>
זה לא משכורת.
<קריאה:>
עוזי, כמה אתה נותן? כמה אתה משלם?

<חיים טל:>
אין בעיה, תשלמו חשמל, ארנונה, ותיתנו לנו 5%, קדימה.
<עוזי דיין:>
תראה שיש כאן משהו שעוד יותר טוב מההצעה שלך, לדעתי. 

<איציק שמולי (המחנה הציוני):>
קדימה.

<עוזי דיין:>
העמלה ניתנת חלק בעניין כמה רווח וכמה הוצאות. זאת אומרת, מה שנאמר, רוצים להוריד את ההוצאות ככל האפשר כי אז הכסף הולך יותר לציבור. 

דבר שני, העמלה גם קשורה בשאלת המשחקים באחריות. זאת אומרת שאתה מרעיב את האנשים בעמלה, תקבל חריגה מהדברים שאנחנו רוצים שיקפידו עליהם. 

<קריאה:>
לגמרי.

<עוזי דיין:>
דבר שלישי, היא קשורה לתמהיל המשחקים ולשינוי האישור. זה דבר שאתם לא ערים לו, אבל זה כל שנה משתנה מאוד. 
דבר אחרון, לשים לב, מי שרוצה להיות חברתי, הצענו שהעמלה תהיה לפי משחקים והיא תשרת את העניין החברתי לפי סיכון המשחק, והדבר הזה לא התקבל. למה הוא לא התקבל? ובזה אני מסיים. הוא לא התקבל בגלל שברגע ששמים את זה בחוק ושהאוצר מציע את זה, האוצר עושה חשבון גם של כמה כסף הוא מקבל, בגלל שהיום הוא מקבל בערך קצת פחות מחצי מהרווח. לכן, מה שמאוד מטריד אותו זו השאלה כמה כסף הוא יקבל, אומנם למטרות חיוביות.
<היו"ר רועי פולקמן:>
מר דיין, תשמע, אני - - -
<עוזי דיין:>
רגע, תן לי עוד משפט.

<חיים טל:>
אבל זו כל האמת.
<עוזי דיין:>
תן לי עוד משפט. אבל זאת בדיוק הנקודה. 

<היו"ר רועי פולקמן:>
בבקשה, תסיים.

<עוזי דיין:>
אני מגיע ממנה גם למסקנה. תדעו לכם שבניגוד למה שנהוג המון שנים, זה שהכסף הולך לכיתות לימוד ולגני-ילדים זה לא דבר בסדר בגלל שזה מצרך יסוד, לוקחים אותו מהרשויות - -
<היו"ר רועי פולקמן:>
אבל זה לא הדיון עכשיו, מר דיין.
<עוזי דיין:>
- - ומחזירים אותו בדרך אחרת. ולכן, הצעתי, להשאיר את העניין של העמלה. אני אומר עוד פעם, הרשויות והנהלת הפיס אכפת להם לחסוך בהוצאות יותר מכל אחד אחר.
<היו"ר רועי פולקמן:>
בבקשה, מר דיין, תשמע, אני רוצה להציע שאין טעם, הדיונים אתכם מתנהלים ככל שאני מכיר אותם כבר כחצי שנה לפחות, כולל נוסחים וכולל דיונים על עמלות וכו'. אני לא חושב שזה סביר להגיע בדקה התשעים שבהם הדברים הנוספים - - -

<עוזי דיין:>
אני לא מגיע בדקה התשעים, לא הבאתי את זה לוועדה בכנסת. כל מה שאני עושה זאת הקבלה מלאה. התחייבו להקבלה מלאה בכל הדברים, בואו נעשה את זה.
<היו"ר רועי פולקמן:>
מר דיין, אבל עכשיו הזמן הוא לדייק. אם יש תיקונים או דיוקים שאתה רוצה לעשות, מצוין. את כל הדיונים העקרוניים שלך שאתה פותח, נחמד, זה לא המקום, זה לא הזמן. זה לא המקום לעשות את זה. היה המון זמן של דיונים, התנהלו אין ספור דיונים באוצר על העקרונות וכמה כסף המדינה תקבל, ואיך יהיה מנגנון התמרוץ, והיו הסכמות. ההיתר הושג עם התייחסויות לעמלות ועם קיצוצים, כל הדברים האלה כבר נידונו, ולכן עכשיו אתה יכול לדייק. 
<עוזי דיין:>
הבנתי. אם תגיד פה שכל מה שיחול בחקיקה יחול בהתאמות מדויקות, אז אני כבר אומר לך בסדר. 

<היו"ר רועי פולקמן:>
בוודאי שלא.
<עוזי דיין:>
למה בוודאי שלא?

<איתי טמקין:>
לא. אמרנו שבנושא העמלות כל מה שיוחל פה יוחל שם.
<היו"ר רועי פולקמן:>
אבל הוא רוצה על הכול, וזאת גם לא אמירה אפריורית.

<איתי טמקין:>
נכון.

<היו"ר רועי פולקמן:>
חברים, בואו נתקדם.
<עדנה הראל:>
ההפך, אמרנו, הייתה התחייבות. 

<היו"ר רועי פולקמן:>
זה משהו אחר.

<עדנה הראל:>
אבל על זה מדובר.

<היו"ר רועי פולקמן:>
הוא לא מדבר על העמלות, הוא מדבר בכלל.

<נירית איבי:>
הוא מדבר על האינטרנט והוא מדבר על העמלות.
<עדנה הראל:>
סליחה, אנחנו מדברים עכשיו על העמלות. בעמלות הייתה התחייבות שזה יהיה הדדי.
<עוזי דיין:>
למה לא על הדיוק? הרי מה שהיא אומרת בעצם שזה היה, והאוצר אומר: בגלל שאנחנו רוצים להחיל את זה גם על הפיס אז הורדנו את הקאפ, למשל. למה? תחיל את הכול, אבל תדייק - - -
<היו"ר רועי פולקמן:>
לגבי העמלות זה משהו אחר.

<נירית איבי:>
בעמלות זה מה שקורה.

<עדנה הראל:>
לא, הפוך. יש שניים-שלושה דברים, אתה יודע את זה יפה, שבהיתר שלכם כתוב שתהיה התאמה לפי מה שנקבע פה. אנחנו לא יכולים עכשיו לעשות הקבלה מלאה, לצערי, כי המשמעות היא למשל שאישור התוכניות שמפעל הפיס טעון אישור שרים ואישור - - -
<עוזי דיין:>
אין לי הבטחה שזה כתוב.
<נירית איבי:>
יש. אמרנו את זה גם בתחילת ההיתר. היועץ המשפטי שלך ראה את זה.
<עדנה הראל:>
זה קיים בהיתר, ואני אמרתי את זה. 

<עוזי דיין:>
שמח לשמוע.

<עדנה הראל:>
מה שייקבע פה בעמלות הזכיינים יחול גם עליכם, מאותה סיבה הביאו פה והסירו.

<עוזי דיין:>
זו ההזדמנות לעשות עמלות צודקות.

<היו"ר רועי פולקמן:>
עדנה, רצית להגיד עוד משהו על מודל העמלות? כי אנחנו כן רוצים לראות איך עושים את ה-fix הזה.
<עדנה הראל:>
להבנתי, במובן העקרוני היה. יכול להיות שכמו שהוא אומר, בלי קשר לאפשרות שזה ירגיע, כמו שאמר חבר הכנסת שמולי, במובן העקרוני של מניעת ההשפעה השלילית של מודל העמלות הייתה משמעות גם בהמלצות של ועדת באב"ד, וגם בהצעת החוק הממשלתית, לאמירה שיש גם קאפ שיכול לכלול תשלומים נוספים, ואז ליצור בסיס להתנהלות אחרת שהיא לא כולה על בסיס עמלות בין הזכיינים לבין הגופים. 
אני חושבת שגם אם לא יהיה 4.5 בהכרח כתוב בחוק ותהיה פשרה על משהו אחר, צריך שהאמירה הזאת תהיה חלק מהחוק, שאין מניעה, שיש תשלומים שהם לא עמלות.
<איציק שמולי (המחנה הציוני):>
שתהיה פלטפורמה לזה.
<עדנה הראל:>
ואז המודל עובד אחרת, יש הטיה שהוא לא רק אני רוצה למכור לך כי אני אקבל 7%.
<היו"ר רועי פולקמן:>
הבנתי.

<אסתי פלדמן:>
אני רוצה רק להבהיר. הסעיף לא אומר אחרת, הסעיף רק מגביל את מודל העמלות. 

<עדנה הראל:>
אבל יש חשיבות לזה.

<היו"ר רועי פולקמן:>
עוד יותר טוב, אסתי.
<אביעד בן שטרית:>
איפה זה מועיל למהמר? אני מנסה להבין. איפה זה עוזר למהמר? 
<היו"ר רועי פולקמן:>
סליחה, אביעד, ברשותך.

<עדנה הראל:>
זה עוזר למהמר כי אתה לא חייב למכור לי בשביל לקבל כסף.
<קריאות:>
- - -

<היו"ר רועי פולקמן:>
תנו ליועצת המשפטית. אני מייד אגיד לאן אנחנו מתקדמים, חברים, עכשיו היועצת המשפטית מדברת.
<ורד קירו-זילברמן:>
אני רק רוצה לחדד. אנחנו בכנסת, מה שנדון כרגע זאת הצעת חוק שהיא חקיקה שחלה על הטוטו. ככל שיש סיכומים עם הממשלה, עם הפיס להיתר, ההיתר הוא לא חוק, הוא לא חל על הכנסת.

<קריאה:>
לא, הוא על-פי חוק אחר.

<ורד קירו-זילברמן:>
וחברי הכנסת, כמו שאמרתי, סוברניים לקבל החלטות. ההסכמות התוך ממשלתיות הן עניין של הממשלה, חברי הכנסת רשאים לקבל את ההחלטות על בסיס הדיונים פה. 

<איתי טמקין:>
נכון. ברור.

<ורד קירו-זילברמן:>
חשוב שידע שזה לא בהכרח, אנחנו לא כבולים להסכמות מול הפיס. 

<היו"ר רועי פולקמן:>
חיים, משפט ואני רוצה לסכם לאן הגענו בהבנות עד עכשיו, בבקשה.

<חיים טל:>
אני רק רוצה לחדד את הקשר בין עמלה לצרכי לקוח. הלקוח שמוכן לשלוח 5,000 שקל על ברצלונה לא מעניין אותו אמנה של המוכר, ולא מעניין אותו שיגיד: תיקח "חיש גד" - - -
<עדנה הראל:>
נכון, אבל אתכם מעניין לשכנע אותי לקנות.
<חיים טל:>
הוא לא משכנע אותו. אני לא יכול לעשות כלום.

<קריאה:>
בדיוק. אני רוצה רק להגיד משהו בעניין המהמר. שום דבר שיהיה פה זה לא משנה, זה לא רלוונטי.

<היו"ר רועי פולקמן:>
רגע, חיים, תשמע, אני מבקש.
<חיים טל:>
אם היה קשר בין העמלות - - -
<שלומי ברזני:>
אני רוצה לדעת, את מי אתה מייצג אדוני היושב-ראש? אתה מייצג את האזרח ואת העסקים הקטנים כמו שאתה אמור לעשות, או את שר האוצר? 

<היו"ר רועי פולקמן:>
חברים. בבקשה, חיים, תסיים משפט, אני רוצה לתת לחבר הכנסת גואטה.
<חיים טל:>
אם היה קשר אמיתי בין העמלות לטובת הזכיין, אז תשאירו את הסוסים. 

<היו"ר רועי פולקמן:>
לא, חיים, אתה חוזר אחורה, זו טחינת מים.
<קריאות:>
- - -

<היו"ר רועי פולקמן:>
עד כאן. בסדר, חיים. זכות הדיבור אצל חבר הכנסת גואטה. חברים, אני מייד אסכם את הסעיף הזה.
<שלומי ברזני:>
המדינה הזאת היא לא שלי ולא שלך. אל תעשה משהו שנגדי, אל תעשה משהו שטוב לך או לשר האוצר. היא העורכת-דין, אני סומך עליה, תיתן לה לעשות מחקר, אבל שתשתף אותנו.
<היו"ר רועי פולקמן:>
חברים, המחקרים מאחורינו. הלאה.

<שלומי ברזני:>
נשמע לך הגיוני - - -
<היו"ר רועי פולקמן:>
חברים, עד כאן. זכות הדיבור אצל חבר הכנסת גואטה, בבקשה.

<יגאל גואטה (ש"ס):>
אני רוצה לדעת לגבי נתון מסוים.

<קריאות:>
- - -

<עדנה הראל:>
זה היה, אני אראה לך את זה.

<היו"ר רועי פולקמן:>
חברים אני מבקש שקט, מי שיפריע יצא החוצה. אני מאוד מאוד סבלני כי אני יודע כמה זה בנפשכם, אבל מי שיצעק ויפריע לדיון הזה יצא החוצה מהדיון. תודה. כן, בבקשה, חבר הכנסת גואטה. 

<יגאל גואטה (ש"ס):>
בגדול, אני מבין שכל החוק הזה בעצם להמעיט את נושא ההימורים, ויש פה איזשהו נתון שאני רוצה לדעת בכלל אם הוא נכון באמת. אני מבין שההגרלה הזאת שנקראת "קינו", אני אפילו לא יודע איך קוראים לזה, הבנתי שעד עכשיו היו 24 הגרלות ביום ב-150 תחנות, ומעכשיו מורידים את זה לשמונה הגרלות ביום, אבל זה הולך ל-1,500 תחנות.

<קריאה:>
אמת.

<קריאה:>
לא 3,000. סוציו-אקונומי - - - 
<עוזי דיין:>
יש עוד הגבלה מ-6 ומעלה.
<היו"ר רועי פולקמן:>
חבר הכנסת גואטה יודע להתבטא היטב.

<יגאל גואטה (ש"ס):>
אני אפילו לא יודע למי אני מפנה את השאלה.
<קריאה:>
לשר האוצר.

<היו"ר רועי פולקמן:>
אני יודע למה אתה חותר. 

<יגאל גואטה (ש"ס):>
לא חותר לכלום, רוצה לדעת אם הנתון נכון.

<היו"ר רועי פולקמן:>
אסביר. האירוע – ואמרתי אותו בכל דיון עד עכשיו – הוא לא צמצום כללי של ההימורים, הוא שני דברים: אחד, יש משפט שלמדתי אותו מעוזי דיין, הוא אומר שהרבה אנשים יהמרו מעט, נכון? ככה אמרת לי בפגישתנו הראשונה.
<עדנה הראל:>
כן.

<קריאה:>
אז מה אנחנו עושים פה?
<היו"ר רועי פולקמן:>
כלומר, אנחנו אומרים שהימורים זה פנאי. שתיים, אמר כאן נציג האוצר בדיון הקודם שעד היקף מסוים של הימורים זה גם אכן מונע התפתחות של שוק אלטרנטיבי של הימורים לא חוקיים. מעל היקף מסוים זה כבר לא עושה את זה. מה אנחנו אומרים? אנחנו רוצים לצמצם הימורים מזיקים שבהם יוצא מצב שבא אותו אדם בבית-שמש מקבל את קצבת הילדים שלו, הולך ושורף את כולה במוצר.
<קריאה:>
אתמול היה קצבת ילדים – אני יוצא החוצה, כי אתם תוציאו – אתמול היו קצבאות - - -
<היו"ר רועי פולקמן:>
אז יאללה, בבקשה, החוצה.

<קריאה:>
ונתונים שלנו מתוך השטח, כולם הלכו למקום אחר. 

<היו"ר רועי פולקמן:>
אנא להוציא את אדוני. תודה.

<קריאה:>
אני יוצא החוצה.
<היו"ר רועי פולקמן:>
ולכן, כל האירוע בחוק הזה אומר שאנחנו רוצים שאותם מוצרים שאנחנו רואים אותם כמוצרים מזיקים, והוצג בדיון הקודם מה זה מוצרים מזיקים, דחיפות גבוהה, אפשרות להחזיר – וכו', קינו כדוגמה, ולכן - - -

<יגאל גואטה (ש"ס):>
ודיברנו גם על זה שדחיפות גבוהה יש גם ב"חיש גד" ובחצי מיליון שקל בפיס.
<היו"ר רועי פולקמן:>
בוודאי. ויכול להיות שצריך לטפל בעוד מוצרים. 
<יגאל גואטה (ש"ס):>
אבל האם זה נכון שעכשיו, היום, במקום 3,600 הגרלות יהיו 12,000 הגרלות?

<עוזי דיין:>
מאיפה זה ה-1,500?

<היו"ר רועי פולקמן:>
יש הבדל בין ביותר מקומות ובתדירות נמוכה יותר, כי אז - - -

<יגאל גואטה (ש"ס):>
אבל זה נכון? הנתון הזה קודם כול נכון?

<היו"ר רועי פולקמן:>
להבנתי, איתי, יהיו ביותר מקומות קינו, רק בתדירות נמוכה יותר.

<איתי טמקין:>
אמת.

<קריאות:>
- - -

<היו"ר רועי פולקמן:>
חבר הכנסת גואטה, ואז? רועי לא יוכל לבוא להמר בבית-שמש בתחנה הקרובה למקום מגוריו, ולהמר בהיקפים - - -
<שי באב"ד:>
רועי, אם אתה רוצה אני אסביר.

<יגאל גואטה (ש"ס):>
למה? אבל יהיו לו עכשיו חמש תחנות בעיר.

<היו"ר רועי פולקמן:>
לא.

<יגאל גואטה (ש"ס):>
בטח, מגדילים את זה.

<היו"ר רועי פולקמן:>
כי אני לא אסע למעלות.

<יגאל גואטה (ש"ס):>
לא למעלות, אבל להגדיל מ-150 ל-1,500 הוא לא יצטרך לנסוע למעלות, זה מה שאני אומר. זה הרי יהיה בסביבה שלו.
<היו"ר רועי פולקמן:>
בבקשה, תן רגע לאוצר להסביר. זה לא בדיוק. בבקשה.
<שי באב"ד:>
תן לי רגע להסביר לך. המשחקים היום, 24 משחקים שנעשו ביממה וזה היה בכ-150 תחנות.
<יגאל גואטה (ש"ס):>
נכון.

<שי באב"ד:>
זה מספר התחנות, נכון? כ-150 תחנות. התחנות האלה היו פרוסות בכל מיני סוציו-אקונומי.

<עוזי דיין:>
לא, זה קינו.
<שי באב"ד:>
על הקינו אני מדבר.

<היו"ר רועי פולקמן:>
הוא מדבר על הקינו.

<היו"ר רועי פולקמן:>
חבר הכנסת גואטה שאל על הקינו.

<עוזי דיין:>
זה לא 150.
<שי באב"ד:>
כמה תחנות של קינו היו?

<עוזי דיין:>
125.

<שי באב"ד:>
125, אדרבה. 125 תחנות של קינו, 24 משחקים. זה היה ממוקד, כאשר היישובים שבהם זה התמקד היו כל היישובים בכל הסוציו-אקונומי. לא הייתה הפרדה אם זה סוציו-אקונומי נמוך או סוציו-אקונומי גבוה. 
אחרי שבחנו את הדברים אמרנו את הדבר הבא: אחד, במקום שזה יתמקד באזורים נקודתיים ניתן הרחבה מלאה, אבל נעשה שני דברים: פעם אחת אי-אפשר יהיה לשחק 24 פעמים ביום, יהיה אפשר לשחק רק שמונה פעמים ביום. ואז ההשלכה, הרי אמרנו שיכולת ההתמכרות היא ככל שאתה יכול לחזור למשחק יותר ויותר פעמים ואתה יודע גם בסמיכות למשחק שאתה זוכה, ככה היכולת להתמכר יותר גבוהה. ברגע שאתה מוריד את כמות המשחקים מ-24 לשמונה, מראש אתה מוריד את התדירות בכל התחנות.
<יגאל גואטה (ש"ס):>
אבל אף אחד לא משחק 24 שעות.
<שי באב"ד:>
לא, יש כאלה שמשחקים 24 משחקים. זה לא 24 שעות, זה 24 משחקים ביממה זאת.
<יגאל גואטה (ש"ס):>
ביממה אתה אומר. 

<שי באב"ד:>
נכון. אבל משחקים המון.

<יגאל גואטה (ש"ס):>
אבל זה פרוס על כל היממה.

<שי באב"ד:>
לא, זה לא פרוס על כל שעות היממה, זה פרוס על - - -

<יגאל גואטה (ש"ס):>
אלא מה?

<שי באב"ד:>
לא על כל שעות היממה, זה לא נכון.

<יגאל גואטה (ש"ס):>
אז על איזה שעות?

<עוזי דיין:>
כל חצי שעה.
<איתי טמקין:>
הוא אומר לך 12 שעות, 24 משחקים.
<שי באב"ד:>
12 שעות ביום, כל חצי שעה משחק.

<יגאל גואטה (ש"ס):>
אז זה לא פרוס על פני היממה, זה פרוס על פני היום.

<שי באב"ד:>
אמרתי 24 משחקים שהם כל חצי שעה.
<עוזי דיין:>
גואטה, זה כל חצי שעה, ושי צדק, זה 150, טעות שלי.
<שי באב"ד:>
150 תחנות. אמרנו שפעם אתה מוריד את זה לשמונה, ולא 24 שאפשר לשחק כל חצי שעה בזמן שהאנשים ערים ב-12 שעות האלה; ופעם שנייה כשהכניסה השנייה - - -
<יגאל גואטה (ש"ס):>
אז כל כמה שעות זה יהיה?
<שי באב"ד:>
זה יהיה עכשיו כל שעה וחצי.

<שלומי ברזני:>
אבל לכולם בכל הארץ.
<יגאל גואטה (ש"ס):>
פרסמתם כל שעה.

<שי באב"ד:>
רגע, תנו לסיים, אי-אפשר ככה, באמת, תרבות הדיון. תנו רגע לסיים, אחרי זה תשאלו שאלות. פעם שנייה שזה לא ייפרס עכשיו בכל הסוציו-אקונומי, אלא זה ייפרס בסוציו-אקונומי 6 ומעלה. זאת אומרת שגם ביישובים שזה ייפרס והקינו יהיה זה רק יהיה באותם יישובים החזקים. לכן, פעם אחת התדירות של המשחק תרד, פעם שנייה הסוציו-אקונומי שהוא ייפרס זה יהיה מ-8 ומעלה. בניגוד למצב עכשיו שב-150 תחנות - - - 

<יגאל גואטה (ש"ס):>
8 ומעלה?

<איתי טמקין:>
6 ומעלה.
<שי באב"ד:>
סליחה, 6 ומעלה. שמונה משחקים בלבד, וסוציו-אקונומי 6 ומעלה. מה שאומר לעומת המצב הקודם - - - 

<יגאל גואטה (ש"ס):>
זאת אומרת, כל ה-1,350 תחנות החדשות לא יהיו בכלל בסוציו-אקונומי 5-1. 

<שי באב"ד:>
אמת.

<היו"ר רועי פולקמן:>
מי שרוצה להפעיל קינו.

<שי באב"ד:>
מי שיפעיל קינו לא יהיה ב-5-1, אמת.
<שלומי ברזני:>
מתי הודעתם לנו את זה? 

<שי באב"ד:>
וזה השינוי המהותי.

<יגאל גואטה (ש"ס):>
אבל קרוב ל-5-1 יהיה? 
<קריאה:>
ברור.

<שי באב"ד:>
בסוציו-אקונומי 6, כן.

<יגאל גואטה (ש"ס):>
אם זה בסביון ואני גר באור-יהודה?
<היו"ר רועי פולקמן:>
גואטה, אבל אתה יודע שזאת שאלה מתחכמת.
<שי באב"ד:>
מה זה זה בסדר? אני לא יודע לעצור – אם אתה גר - - -

<יגאל גואטה (ש"ס):>
אתם יודעים שהמהמר ילך גם 100 קילומטר ברגל כדי להמר?

<קריאות:>
- - -

<היו"ר רועי פולקמן:>
תן לו לסיים.

<קריאה:>
ולא יהיה לו איך לחזור הביתה.
<שי באב"ד:>
זה לא רלוונטי אם זה פרוס ב-150 תחנות בארץ כי הארץ שלנו היא מאוד קטנה, לבין 1,300. 

<יגאל גואטה (ש"ס):>
- - - יותר גדול, יותר נגיש.
<שי באב"ד:>
אם מקודם המשחק היה נגיש לאותו מהמר 24 פעמים ביום, והוא היה מגיע לכל מקום 24 ביום כי הוא מכור, אז הוא ישחק 24 ביום. עכשיו אותו מהמר, כשהוא יצטרך להגיע לתחנה אחרת הוא ישחק רק שמונה פעמים ביום. 
<יגאל גואטה (ש"ס):>
הוא ישחק באותו כסף - - -
<קריאות:>
- - -

<היו"ר רועי פולקמן:>
חברים, אני מסכם את זה הסעיף הזה.
<יגאל גואטה (ש"ס):>
אבל, רועי, לא נתת לי לסיים.

<היו"ר רועי פולקמן:>
לא, סיימנו. אני מתקדם.

<יגאל גואטה (ש"ס):>
הוא נכנס לדברי. לא סיימתי. משפט.
<היו"ר רועי פולקמן:>
די, מספיק.

<יגאל גואטה (ש"ס):>
משהו על התשובה, אין תשובה.

<היו"ר רועי פולקמן:>
משפט.

<שלומי ברזני:>
עד היום מי שהיה לו קינו יכלו להיכנס - - - לחנות. 

<היו"ר רועי פולקמן:>
חבר, עוד משפט אתה יוצא.

<שלומי ברזני:>
ה-1,300 נקודות יכלו להיכנס - - - . אין הגבלות.

<היו"ר רועי פולקמן:>
סדרן, להוציא את האדון הנכבד. בבקשה, החוצה.

<יגאל גואטה (ש"ס):>
האדון הנכבד, חכה, אני יוצא אתך.
<היו"ר רועי פולקמן:>
חבר הכנסת גואטה, משפט, כי אני מסיים את הסעיף, אנחנו מתקדמים.

<יגאל גואטה (ש"ס):>
שוב פעם, מבלי לפגוע באף אחד, אני חושב שבסופו של יום המטרה של כולם פה טובה, מעבר לזה שאני אומר שמבחינתי ברמה האישית ודעתה של תנועת ש"ס ויושב-ראש התנועה שכל הימור הוא גרוע, נקודה, סוף. אבל מעבר לזה, לפי דעתי יש פה אנשים שנמצאים יותר על הפרזנטציות ועל המחשבים ולא בשטח. ולכן אני אומר, תקשיבו קצת לאנשי השטח, המציאות - - -

<קריאה:>
אין, הם לא יקשיבו.
<יגאל גואטה (ש"ס):>
המציאות לעניות דעתי בשטח קצת שונה מהדמיונות שיש בחדרי הוועדות. 

<היו"ר רועי פולקמן:>
חבר הכנסת גואטה, אני אומר לך את זה לא פעם ראשונה, בשלב הזה אני מאוד מעריך את תבונתך ואת ידיעותיך, אם יש לך הערות ספציפיות תעביר, כי הדיון הכללי – תקשיבו, תנהלו דיון, תלמדו, הדיון הזה מתנהל כבר חצי שנה. זו ההצעה אחרי העבודה של משרדי הממשלה.
<אביעד בן שטרית:>
אבל לא אתנו.
<קריאה:>
בלי לשמוע זכיינים

<היו"ר רועי פולקמן:>
פגישות, סיורים בשטח, מומחים, מה שאתה לא רוצה, זו ההצעה. יכול להיות שיש יותר טוב, פחות טוב. חבר הכנסת גואטה, אז עכשיו אתה יכול לשבת עם מי שאתה רוצה, עם הזכיינים, ולהציע לנו הצעה מתוקנת. אבל בשלב הזה לממשלה אמירות מהסוג: שבו, תדונו, אין, נגמר.
<יגאל גואטה (ש"ס):>
לא אמרנו תדונו. אמרנו בואו נלמד, הרי אנחנו רוצים לתקן. רוצים לעשות מחטף או רוצים לתקן? אם רוצים באמת לתקן בואו נשאל, אין חכם כבעל ניסיון. נשאל את אנשי השטח, כמה שהם נגועים, והכול לטובת העניין. אנחנו לא רוצים לרעת העניין.
<היו"ר רועי פולקמן:>
חבר הכנסת גואטה, כל התהליך הזה נעשה לעומק, ישיבות ודיונים - - -

<יגאל גואטה (ש"ס):>
אבל לא אתם.

<קריאה:>
תרדו לשטח.

<יגאל גואטה (ש"ס):>
הם נכנסו רק בסוף התהליך. 

<היו"ר רועי פולקמן:>
אני מסכם את הסעיף. שקט, עכשיו די.
<יגאל גואטה (ש"ס):>
היושב-ראש אומר שקט.

<היו"ר רועי פולקמן:>
אני מסיים עכשיו את הסעיף הזה. מה שקורה זה ככה, יש כרגע המלצה שנצמדים אליה, זה הנוסח הממשלתי. יש את ההערה של חבר הכנסת שמולי שאני חושב שהיא נכונה, היא גם טובה לזכיינים, היא גם מובילה אותנו למקום ההגיוני של לעודד את אותו תשלום קבוע, כי אני מסכים, כל הרעיון של פגיעה בעמלות. ולכן, אני מבקש עד הדיון הבא לתקן את הנוסח בהתאם, ואז גם אני מניח שההסתייגות תתייתר בהקשר הזה. 
ככל שאנחנו יכולים אנחנו נכניס את ההתייחסות לסוגיית הקאפ. מעבר לזה, ההגדרות שנמצאות כאן כפי שהגשתם, נתקדם אתם להצבעות ביום רביעי. הערות לדיוקים, אתם מוזמנים להעביר אלינו בכתב עד יום רביעי.
<יאיר שילה:>
זה לא הערות לדיוקים.
<היו"ר רועי פולקמן:>
אז זה מה יש. כרגע זה מה שאתם יכולים להעביר, כי הזמן שלכם היה לפני הדיון היום, כיוון שמשרד התרבות שהוא, אם תרצו, המפעיל שלכם, זה הנוסח שהוא הגיע אליו. ולכן, עם כל הכבוד לכם, אני לא יכול לפתוח את הדיון כאן כיוון שאתם עובדים מול משרד התרבות והספורט. הם היו נציגיכם, הם ישבו באינטנסיביות על הנוסח הזה. דיוקים אחרונים, נפלה איזו טעות, אתם מוזמנים להעביר דיוקים. 
<חיים טל:>
יש הצבעה על הנוסח של העמלות היום?

<היו"ר רועי פולקמן:>
ביום רביעי תהיה הצבעה על הנוסח של העמלות.

<חיים טל:>
על הנוסח של העמלות?

<היו"ר רועי פולקמן:>
על הנוסח הזה של העמלות.

<חיים טל:>
גרוע מאוד.
<היו"ר רועי פולקמן:>
בבקשה, הלאה, אסתי, תתקדמי עם ההקראה. אנחנו עכשיו בפרק הפרסום, מר דיין, זה חלק שחשוב כאן לרבים.
<אסתי פלדמן:>

	8א1.

	(2) שידורי טלוויזיה בישראל;

	
	
	
	
	
	
	למעט במהלך שידור של תחרות ספורט או משחק ספורט בלבד.

	
	
	
	
	
	
	(2) השרים רשאים לשנות את התוספת הראשונה.

	
	
	
	
	
	
	(ג)
	(1) השרים, בהסכמת שר המשפטים, יקבעו בתקנות כללים להגבלת פרסומות לרבות איסור על הצגת קשר ישיר בין ביצוע פעולת ההימורים לשינוי משמעותי בחיים, איסור על פרסום בשבח הימורים כשלעצמם, הגבלת פרסום לקטינים, וכן כללים בדבר הוראות לעניין הסרת פרסום אסור;

	
	
	
	
	
	
	
	(2) הוראות סעיף קטן זה יעמדו בתוקפן עד ליום ט"ז בטבת התשפ"א (31 בדצמבר 2020)."


<היו"ר רועי פולקמן:>
כן, בבקשה.

<אסתי פלדמן:>
סיימתי את הסעיף. יש לנו שני חלקים: אחד, החלק של איסור פרסום בשעות האסורות לפרסום כפי שנקבע בתוספת הראשונה; והחלק השני של קביעת כללים, זו הסמכה לשר האוצר ושר התרבות והספורט בהסכמת שר המשפטים לייצר כללים להגבלות נוספות, כמובן בשים לב להגבלות שניתנו לפיס.

ושתיים, חשוב לנו להדגיש, כמו שעדנה אמרה מקודם והיא בטח תרחיב, עם הפנים לקראת רגולטור עתידי, שהכללים האלה יעמדו בתוקפם במשך שלוש שנים. בתקווה שבשלוש שנים הקרובות יקום רגולטור. 
<היו"ר רועי פולקמן:>
מאה אחוז.
<עדנה הראל:>
רק להוסיף שני דברים. במסגרת המלצות הוועדה למניעת השפעה שלילית של הימורים יש פרק מרכזי בעניין ההשפעות של פרסומות ודרכי שיווק. וברור גם כשלומדים את המצב בעולם וגם את ההסדרים הבין-לאומיים של מפעל הפיס והמועצה מכפיפים אליהם, שיש צורך ברגולציה ורגולציה אחידה ורגולציה מקצועית של אנשים שמבינים בתקשורת. ולכן, ההצעה פה היא באמת הצעה זמנית. כבר היתר מפעל הפיס היום כולל פירוט רחב של מגבלות לעניין פרסום, שנלמדות בין השאר מהדוח ומההסדרים המקובלים בעולם. הרעיון הוא ליצור כללים דומים, אבל באופן זמני כדי שתהיה תשתית גם עם פקיעת ההיתר ועם פקיעת הכללים האלה לתחילת פעולתו של רגולטור.
<היו"ר רועי פולקמן:>
ברור.
<עדנה הראל:>
עוד מילה אחת. הסכמת שרת המשפטים נובעת מזה שגם לפי המלצות הדוח מדובר על זה שיש חשיבות שהכללים מהסוג הזה – כמו כללים גם לעניין איחוד של תוכניות הימורים ומניעת השפעה שלילית שלהם – יהיו על-ידי גורמים שהם חיצוניים לגורמים שמנהלים, שרואים את שורת הרווח.
<היו"ר רועי פולקמן:>
ברור. גיא, רק נקודה אחת. בדיונים שאני מכיר ביקשתם החרגה על השעות בכמה משחקים.
<גיא אטיאס:>
בוא לא נדבר על זה. יש כרגע פער, אנחנו נמצאים בדיונים.
<היו"ר רועי פולקמן:>
אתה מתייחס רק לסעיף 7 או להוספת סעיף 8א1.
<גיא אטיאס:>
אני מתייחס לסעיף. אני כרגע לא מציג את הפער, אני אומר שכרגע יש פער.

<היו"ר רועי פולקמן:>
בסעיף הזה?

<גיא אטיאס:>
כן. בממשלה אנחנו - - -
<עדנה הראל:>
אנחנו לא יודעים על פער.
<גיא אטיאס:>
הצגנו את זה גם אתמול. 

<עדנה הראל:>
אה, בסדר.

<גיא אטיאס:>
יש כרגע דיונים תוך ממשלתיים, נגיע לנוסח מוסכם ונביא אותו לוועדה. 

<היו"ר רועי פולקמן:>
מכיוון שאנחנו עם שינויים אז הם בשוליים. אני רוצה לדעת מה השינוי שאתם רוצים. 

<עדנה הראל:>
תפרט.

<היו"ר רועי פולקמן:>
תפרט, מה הבעיה? עכשיו אנחנו ב-finish.
<גיא אטיאס:>
תסביר.

<איתי טמקין:>
אני אסביר. יש פה סעיף שעושה המעטה, "למעט במהלך שידור של תחרות ספורט או משחק ספורט", אנחנו כרגע פה בחידוד של הדבר הזה.
<היו"ר רועי פולקמן:>
זה מה שביקשתם, שבתחרויות ספורט כן יהיה אפשר לפרסם מעבר לשעות.
<איתי טמקין:>
אז המשרד רוצה להרחיב טיפה את הקטגוריה הזאת, אנחנו עוד בדין ודברים אתם לראות איך אנחנו עושים את הדבר הזה. 
<היו"ר רועי פולקמן:>
הבנתי. אז זה על השורה הזאת של "למעט במהלך שידור של תחרות ספורט".

<אסתי פלדמן:>
כן.
<עדנה הראל:>
אבל חוץ מזה אין פערים.
<היו"ר רועי פולקמן:>
מעבר לזה זה הנוסח. כן, היועצת המשפטית, ואז חבר הכנסת שמולי. בבקשה.

<ורד קירו-זילברמן:>
אני רק רוצה לבקש, וזאת בקשה שעלתה גם במסגרת הישיבה הפנימית, ולמען הגילוי הנאות אני אגיד שהאוצר התנגד, בקשה שעלתה אצלנו מהייעוץ המשפטי של ועדת החינוך שמתעסק בתחום הזה, להוסיף את אישור ועדת החינוך לסעיף קטן (ב) – השרים באישור ועדת החינוך רשאים לשנות, בצו כמובן, והשרים בהסכמת שר המשפטים באישור ועדת החינוך של הכנסת. ככל שהממשלה לא מסכימה אני אפנה לחברי הכנסת לקבל את ההחלטה. 
<איתי טמקין:>
בסדר גמור.
<אסתי פלדמן:>
גם משרד התרבות התנגד.
<גיא אטיאס:>
אנחנו גם מתנגדים.

<איציק שמולי (המחנה הציוני):>
זאת הייתה ההצעה שלי.

<ורד קירו-זילברמן:>
ככל שהממשלה לא מסכימה אני אפנה לוועדה.

<יאיר שילה:>
הרגולטור שלנו בדרך כלל הוא ועדת הכספים. 

<היו"ר רועי פולקמן:>
כרגע אין ועדה, אבל זה לא קשור.

<ורד קירו-זילברמן:>
לא בנושא הזה.

<עדנה הראל:>
זה כללי פרסום. אם כבר זו ועדת - - -
<עוזי דיין:>
לא טוב שאני מתייחס אחריו, שיחווה את דעתו.
<איציק שמולי (המחנה הציוני):>
האמת שהיועצת המשפטית אמרה את כל מה שרציתי לומר.

<היו"ר רועי פולקמן:>
אתה מוכן שמר דיין יגיד את דעתו? אתה חושב שזה רלוונטי?

<עוזי דיין: >
הבעיה הוצגה בצורה מדויקת פה על-ידי עדנה. יש לנו שלושה עמודים של מגבלות שלא מופיעות בחקיקה. המצב הזה הוא בלתי נסבל כי הוא יוצר לנו פער אימים בצד העסקי, וכו'. נאמר שהדבר הזה הוא מין הכנה למה שיהיה בעתיד. ברגע שיהיו שרים וועדת כנסת כולנו יודעים שבשנה הקרובה לא יהיו שום שינויים. ולכן, אני מבקש שהוועדה תחליט פשוט על עמדה עקרונית, או שהיא אומרת: מה שמופיע בינתיים יהיה שווה לשני הצדדים; או שהיא תגיד: תשוו את זה לחקיקה בינתיים. זאת אומרת שגם עלי יחולו ההתאמות.
<היו"ר רועי פולקמן:>
מר דיין, אני לא צריך עכשיו תשובות של הממשלה, זאת אמירה עקרונית לאורך כל הדיון הזה. תראה, מר דיין, אני מבין את התחרות הקיימת, ואפילו טוב כמי שמאמין בתחרות לשכלול השוק בין הטוטו לפיס, אבל השוויון בזכויות שלכם ובתנאים ובכל דבר זה לא דאורייתא. ולכן, יכול להיות שבעתיד נרצה להשוות.
<עוזי דיין:>
למה? בפרסום? 

<היו"ר רועי פולקמן:>
קיימנו על זה דיון. אני יכול לטעון בפניך שאפילו ההגבלות שדיברנו עליהן בפרסום משנה חיים שהפיס השתמש בו והטוטו לא, והרגולציה מחמירה שהטוטו החיל על עצמו, מה שהפיס לא, גם קודם צורת הפרסום של הפיס והטוטו לא הייתה שווה. אם אתה שואל אותי, הפיס פרסם בצורה הרבה פחות אחראית. 

<עוזי דיין:>
אז שתהיה אחראית, שווה. זה מה שאני אומר, שתהיה שווה.
<היו"ר רועי פולקמן:>
יכול להיות. אז כרגע, ומכיוון שיש פה מתכונת רגולטורית, בהיתר עליך היו צריכים לשים הרבה יותר הסתייגויות כיוון שאנחנו חושבים שמפעל הפיס פרסם בצורה הרבה פחות אחראית. 

<עוזי דיין:>
אתה שם לב שזה נושא בגיץ? להגיד פורמלית ששני גופים כאלה שכפופים לאותה רגולציה יהיו להם הערות שונות לגמרי?
<היו"ר רועי פולקמן:>
בגיץ על מה? אתם גופים שונים.

<עדנה הראל:>
אני רוצה לענות לעניין הבגיץ.
<היו"ר רועי פולקמן:>
אני לא חושב שיש צורך, עדנה.

<עדנה הראל:>
בכל זאת בעניין הזה, בכל הכבוד.

<היו"ר רועי פולקמן:>
משפט אחד.

<עדנה הראל:>
אני מבקשת. אני לא חושבת שזה בגיץ, מקורות הסמכות כרגע הם שונים. היתר מפעל הפיס גם הקודם כלל פירוט שהיה פירוט מסוים, אני לא אתייחס כרגע - - 
<עוזי דיין:>
עדנה, יש צדק בסיסי בחיים.
<היו"ר רועי פולקמן:>
עוזי, זה לא לדיון הזה.

<עדנה הראל:>
- - לאופן שבו מפעל הפיס קיים את ההוראות שחלו עליו בהיתר הקודם בעניין פרסום. המועצה להסדר הימורים בספורט החילה על עצמה בנהלים פנימיים משחקים באחריות ברמה שבכל הכבוד אני מצטרפת לעמדת היו"ר. ולכן, אין הכרח לשוויון רגולטורי במצב המשפטי הקיים.
<היו"ר רועי פולקמן:>
חברים, זה לא יקרה עכשיו.

<עוזי דיין:>
גם אנחנו החלנו.
<עדנה הראל:>
אנחנו שואפים לשפר את השוויון הרגולטורי, ולהגיע למצב שהוא יהיה שווה בהמשך. 

<עוזי דיין:>
אבל כרגע מרעים אותו.
<עדנה הראל:>
אין הכרח לשוויון רגולטורי במצב הקיים.
<היו"ר רועי פולקמן:>
מר דיין, האמירה צדק בסיסי כאילו מפעל הפיס זה איזה גוף מקופח, אני לא יודע עובד זר - - - 

<עוזי דיין:>
לא אמרתי מקופח. אמרתי שיש לי שלושה דפים של מגבלות.
<עדנה הראל:>
כאשר אישור המשחקים של מפעל הפיס יהיה על-ידי הכנסת אז גם הפרסומות.
<היו"ר רועי פולקמן:>
תודה, מר דיין, אני מעריך את הדברים, מבין, זה לא המצב בדיונים פה. העמדה שהכול יהיה שווה, אמרתי אותה קודם, אנחנו לא שם, זה לא יהיה שם. 
<עוזי דיין:>
אמרתי שכדאי להשוות עם התאמות. 

<היו"ר רועי פולקמן:>
אתה רוצה לטעון שצריך להשוות, בבקשה, אבל זה לא המצב.

<עוזי דיין:>
אמרתי שצריך להשוות עם התאמות. זה נכון. אני גם לא טוען - - -
<היו"ר רועי פולקמן:>
מר דיין, אנחנו לא שם.

<עדנה הראל:>
אז אלו ההתאמות בשלב הזה.

<גיא אטיאס:>
אנחנו בעד השוואה מלאה.
<היו"ר רועי פולקמן:>
בבקשה, היועצת המשפטית של הוועדה.

<אסתי פלדמן:>
אין כוונה אחרת. הכוונה היא לעשות השוואה. 

<עדנה הראל:>
לא השוואה מלאה.
<עוזי דיין:>
אם כך, יו"ר הוועדה, יש לי הצעה אחרת.

<היו"ר רועי פולקמן:>
בבקשה, הצעה אחרת.

<עוזי דיין:>
שיקבעו זמן להחלת התקנות, שיקבעו לזה מועד.
<עדנה הראל:>
סליחה, היתר מפעל הפיס עם הוראותיו יכנס לתוקף באופן מיידי, כולל ההוראות לגבי הפרסומת. ההוראות האלה יכנסו לתוקף עם התקנת התקנות, ולפני זה יש הוראות כלליות שחלות.
<עוזי דיין:>
זה ברור. אבל מתי עושים את ההתאמה?
<היו"ר רועי פולקמן:>
עוזי, הבנתי. עדנה, תודה. אסתי, תתקדמי. עוד הערות לסעיף הזה?
<אסתי פלדמן:>
אני רק רוצה להגיד שכשנגיע לזה יש הוראות של התקנת תקנות. התקנת תקנות לפי הסעיף הזה יותקנו בתוך 60 יום ממועד תחילתו של חוק זה. כלומר, יש כוונה לעשות את זה כמה שיותר מהר.
<היו"ר רועי פולקמן:>
מצוין. תתקדמי עם הסעיפים.

<אסתי פלדמן:>
	"ביטול סעיף 8ב
	8.
	סעיף 8ב – בטל;"


זה סעיף מרוצי הסוסים. בהוראות המעבר יהיו לנו הוראות משלימות לעניין הזה.
<היו"ר רועי פולקמן:>
ברור.

<איל רוזובסקי:>
אפשר להעיר על זה?
<היו"ר רועי פולקמן:>
לא.
<איל רוזובסקי:>
למה לא?
<היו"ר רועי פולקמן:>
כיוון שאנחנו לא דנים עכשיו בזה. בהוראות המעבר זו הסוגיה שנוגעת לענייניך, תעיר בהערות המעבר אם אתה חושב שצריך להיות חצי שנה, שנה. כרגע על עצם ביטולם של מרוצי הסוסים לא. אנחנו לא פותחים את הנושא. וגם, עם כל הכבוד, לך אין עמדה בעניין הזה, העמדה על הוראות המעבר היא לגיטימית. 

<איל רוזובסקי:>
אני רק רוצה לוודא שאני היחיד בחדר בסוף שלא נותנים לו לדבר.
<היו"ר רועי פולקמן:>
יכול להיות. שוב אני אומר, בעיני על הוראות המעבר יש היגיון שבסעיף הזה תגיד עמדה. לגבי האם לבטל או לא לבטל אין לי עניין מיוחד לשמוע את זכיינית מרוצי הסוסים כרגע בדיון הזה. דיון מקצועי התנהל בדיון הקודם. בבקשה.
<אסתי פלדמן:>
	"החלפת סעיף 8ג
	9.
	במקום סעיף 8ג יבוא:

	
	
	"הכספים לציבור
	8ג.
	(1) סך הכספים לציבור יעמדו על שיעורים אלו: 

	
	
	
	
	
	
	
	(1) עמד מחזור המועצה על לפחות 1,500 מיליון שקלים חדשים אך לא יותר מ-2 מיליארד שקלים חדשים, סך הכספים לציבור לא יפחת מ-" 


<איתי טמקין:>
פה זה במקום 82.5%, צריך לבוא 82%.
<אסתי פלדמן:>
	
	
	
	
	
	
	
	"ובלבד שיתרת ההכנסות לא תפחת מ-"


<איתי טמקין:>
במקום 18%, צריך לבוא כאן 17.5%. 

<אסתי פלדמן:>
	
	
	
	
	
	
	
	"ממחזור המועצה.

	
	
	
	
	
	
	
	(2) עמד מחזור המועצה על לפחות 2 מיליארד שקלים חדשים אך לא יותר מ-2.6 מיליארד שקלים חדשים, סך הכספים לציבור לא יפחת מ-"


<איתי טמקין:>
85.4%.
<אסתי פלדמן:>
	
	
	
	
	
	"
	
	
	ממחזור המועצה ובלבד שיתרת ההכנסות לא תפחת;"


<גיא אטיאס:>
20.9

<איתי טמקין:>
20.9.

<אסתי פלדמן:>
	
	
	
	
	
	"
	
	ממחזור המועצה.

	
	
	
	
	
	
	
	(3) עלה מחזור המועצה על 2.6 מיליארד שקלים חדשים:" – חסר כאן מיליון – 

	
	
	
	
	
	
	
	"
	(1) על כל שקל חדש מ-2.6 מיליארד השקלים החדשים הראשונים של מחזור המועצה – לא פחות מ- ; בהתאמה ל-(2)" – נכון? 


<איתי טמקין:>
מה זה? לא הבנתי. 

<אסתי פלדמן:>
זה אותו דבר.

<גיא אטיאס:>
כן.
<איתי טמקין:>
כן. זה גם צריך להיות בהתאמה ל-(2), במקום 85.5% יבוא 85.4%, ובמקום 21% יבוא 20.9%. 

<אסתי פלדמן:>
	
	
	
	
	"
	
	
	
	(2) על כל שקל חדש מסכום העולה על 2.6 מיליארד שקלים חדשים אך אינו עולה על 3.5 מיליארד שקלים חדשים של מחזור המועצה – לא פחות מ-90%; ובלבד שיתרת ההכנסות לא תפחת מ-23% ממחזור המועצה;

	
	
	
	
	
	
	
	
	(3) על כל שקל חדש מסכום העולה על 3.5 מיליארד שקלים חדשים" - - -


<איתי טמקין:>
מיליון שקלים חדשים.

<אסתי פלדמן:>
זה 3.5 מיליארד. 
<איתי טמקין:>
אה, 3.5 מיליארד, נכון.

<אסתי פלדמן:>
	
	
	
	
	
	
	
	
	(4) על כל שקל חדש מסכום העולה על 3,500 מיליון שקלים חדשים של מחזור המועצה – לא פחות מ-"


<איתי טמקין:>
91.25%.

<אסתי פלדמן:>
	
	
	
	
	
	
	
	"
	ובלבד שיתרת ההכנסות לא תפחת מ-"


<איתי טמקין:>
24.25%.

<אסתי פלדמן:>
	
	
	
	
	
	
	"
	
	ממחזור המועצה ."

	
	
	
	
	
	"
	(2) מבלי לגרוע מהאמור בסעיף קטן (א), עלה מחזור המועצה על סכום של 1.5 מיליארד שקלים חדשים, המועצה תהא רשאית, לאחר אישור מראש ובכתב מאת השרים לעשות שימוש ב-0.5% ממחזור המועצה מתוך יתרת ההכנסות לצורך הוצאה חד פעמית או לצורך הוצאות הסדרה שהוציאה המועצה בהתאם להוראות חוק זה או בהתאם לדין אחר שעניינו הסדרת פעילות הימורים חוקיים. –
(3) המועצה תהא רשאית להעביר סכומים בין יתרת ההכנסות לבין התשלומים לזוכים, או להיפך, בשיעור של עד לגובה ההפרש בין השיעור שנעשה בו שימוש לפי פסקה (1) לבין 3% ממחזור המועצה. אישור השרים לפי פסקה זו ייעשה לאחר התייעצות עם המועצה הלאומית לספורט. 

	
	
	
	
	
	
	בסעיף זה – "הוצאה חד פעמית" - הוצאה שאינה כלולה בתקציב שאושר על ידי השרים לפי סעיף 7(א) ואינה צפויה להיכלל בשנות התקציב שלאחר אותה שנה שלגביה מתוכננת ההוצאה, ובלבד שאינה הוצאה במסגרת הסכם עם גוף ספורט.

	
	
	
	
	
	
	(4) מבלי לגרוע מהאמור בסעיף זה, המועצה רשאית לקבוע שיעורי תשלום שונים לתכניות הימורים שונות, ובלבד - 

	
	
	
	
	
	
	
	(1) ששיעור התשלומים לזוכים לא יפחת מ-64.5% ממחזור המועצה;

	
	
	
	
	
	
	
	(2) שלא יפחתו התשלומים לזוכים בתכנית הימורים מסוימת מ-42% מהתקבולים לאותה תכנית הימורים."


<היו"ר רועי פולקמן:>
איתי, בבקשה.

<איתי טמקין:>
כל הסעיף הארוך שהקראנו עכשיו בעצם בא לעשות הסדרה בכל החלוקה של העוגה. בעצם העוגה של מחזור ההימורים מתחלקת בסוף לשלושה חלקים: החלק הראשון זה בעצם התקורות; החלק השני זה הזכיות; והחלק השלישי זה הרווח שמגיע לשימוש הציבור, במקרה הזה לעולם הספורט. 
בעצם כל הסעיפים האלה באים להסדיר ולקבוע בחקיקה איך החלוקה הזאת מתגלגלת, כמה צריך לחזור לציבור, כמה צריך לחזור כפרסים, וכמה כתקורות. המגבלות האלה משקפות את זה, וזאת הצעה של משרד התרבות והספורט. 
אני אומר בכנות שהוא טייב את ההצעה הממשלתית הראשונית שאומרת: לא יכול להיות שהאחוז יהיה אחוז אחיד על כל המחזור, ככל שהמועצה הולכת וגדלה אנחנו מצפים ממנה להתייעל בהיבט שאחוז יותר גדול ירד למטה לעולם הספורט, ובעצם זה מה שהמדרגות האלה פה למטה לעולם הספורט באות לבטא. אם יש עוד שאלות אני אשמח לענות.

<היו"ר רועי פולקמן:>
הערות, חברים.

<אסתי פלדמן:>
יש לנו את החריגים.
<איתי טמקין:>
רק אגע בחריגים.

<היו"ר רועי פולקמן:>
בבקשה.

<איתי טמקין:>
לכול המדרגות האלה יש שני חריגים. ברור שאם יש בשנה מסוימת הוצאות חריגות חד-פעמיות אולי המודל הזה לא יכול לצפות אותן, ולכן יש כאן איזושהי גמישות.

ומודל שני שנכנס לבקשת משרד התרבות והספורט גם כן, שבעצם תהיה אפשרות למועצה לגמישות ניהולית, להעביר בין החלק שיורד לציבור כרווח לבין החלק שחוזר לציבור כפרסים. התרנו גמישות של 3% בין המקום הזה לבין המקום הזה. 
<היו"ר רועי פולקמן:>
בבקשה, הערות.
<חיים טל:>
סליחה, אני יכול איזו הבהרה קטנה?

<היו"ר רועי פולקמן:>
כן, חיים.

<חיים טל:>
יהיו הוראות מעבר לגבי העמלות? הסעיף הקודם שדיברנו עליו?
<היו"ר רועי פולקמן:>
כן.
<איתי טמקין:>
כן.
<חיים טל:>
מתי הן יחולו?

<היו"ר רועי פולקמן:>
ניגע בזה.
<איתי טמקין:>
בנוסח שנמצא לפניך כרגע יש הוראת מעבר לשנת 2017 שמדברת על שיעורים אחרים.
<חיים טל:>
מתי ב-2017?

<איתי טמקין:>
ב-1 ביולי 2017.

<היו"ר רועי פולקמן:>
אנחנו ניגע בזה. הסוגיה של הוראת המעבר חשובה לזכיינים, לחברה הבריטית.

<שלומי ברזני:>
ממתי? אנחנו רוצים לדעת. אתה יכול להגיד לי ממתי?
<היו"ר רועי פולקמן:>
אתה צודק, זו נקודה מהותית, ויש לי גם הערות עליה, נדבר על זה. אני מסכים, סוגיית המעבר היא סוגיה מהותית עבורכם, ברור לנו, אל תדאגו, לא נדלג על זה. 
<אסתי פלדמן:>
דבר נוסף שחשוב להדגיש זה את (ד)(2). זה מדבר על הגמישות שיש למועצה מבחינת תשלומים לזוכים, אבל פר תוכנית שלא ירד מ-42%.
<היו"ר רועי פולקמן:>
הבנתי. זה ברור. תתקדמי, אסתי.

<יאיר שילה:>
לא הבנתי. לא מדברים על סעיף הזה? 

<היו"ר רועי פולקמן:>
אם יש לכם משהו להגיד, עוד פעם, לא הערות ספציפיות. אולי קצת לא הבנת את מקומך באירוע הזה.

<יאיר שילה:>
יכול להיות, כי חשבתי שמעוניינים לשמוע.

<היו"ר רועי פולקמן:>
 התקיימו אין סוף שעות דיונים בשבועיים האחרונים על נוסחים מול הנציגים שלכם, משרד התרבות והספורט שהם לצורך העניין הגורם שעובד מולכם. לכן, ניסוחים ברמת דיוק משפט וכו', דברים עקרוניים, יש איזו טעות שנפלה, אנחנו לא נכנסים עכשיו אתך לדיון במיקרו נוסחים, אתה מתבלבל. לזה שב עם הנציג גיא, יש לך תיקונים, תעביר אותם. זה לא קורה פה, אתה מבחינתי כמו נציג ממשלה. אתה עובד מכוח חוק של הממשלה, אתה לא יושב עכשיו ועובד על נוסחים. ישבו אתכם, דיברו אתכם, ישב מנכ"ל הטוטו בדיונים. צר לי, זה לא יקרה עכשיו. רק לתשומת לבך.
<עדנה הראל:>
רגע, יש איזושהי טעות, המועצה להסדר ההימורים בספורט לא קיבלה באופן שוטף נוסחים. 

<היו"ר רועי פולקמן:>
הם קיבלו.

<עדנה הראל:>
לא, סליחה, גיליתי עכשיו.

<היו"ר רועי פולקמן:>
אני יודע ששוחחו אתם, ומנכ"ל הטוטו - - -

<עדנה הראל:>
אבל אם יש הערות משפטיות הם לא יכלו להעביר אותן.

<היו"ר רועי פולקמן:>
אני יודע. לכן אני אומר, אני מסביר לעורך-דין נציג המועצה, אם יש דברים, איזו טעות גדולה, אני לא מוכן לפרטי פרטים של ניסוחים בשלב הזה פה. אני מוכן אם יש דברים מרכזיים. 

<עדנה הראל:>
לא הייתה להם הזדמנות אחרת.

<היו"ר רועי פולקמן:>
זה לא יכול לקרות פה. אם יש לך, מר שילה, דברים עקרוניים שלדעתך נפלה בהם איזו שגגה תעלה. אבל ברמת המיקרו ניסוחים אתה עובד מול גיא. 

<ורד קירו-זילברמן:>
אני אשמח לשבת אתכם.

<היו"ר רועי פולקמן:>
או מול ורד בדיונים אחרי, בבקשה.

<ורד קירו-זילברמן:>
נקבל את ההערות בצורה מסודרת.

<היו"ר רועי פולקמן:>
בוודאי לא ככה. זה לא יקרה פה. לא ניכנס לדיוני נוסחים מול פורום של 20 איש בוועדה, אתה מבין, זה לא עובד ככה. יש לך או להעביר בכתב לורד או לשוחח אתה. 

<יאיר שילה:>
אוקיי.

<היו"ר רועי פולקמן:>
אם יש משהו עקרוני שאתה חושב שנפלה בו טעות, בבקשה, תעלה בפני כולם. אבל אנחנו לא נעסיק את הזמן של כולם כאן כי יש איזה תיקון משפט או תוספת של מילה. אז אם יש לך הערות מהותיות אתה מוזמן להעיר, אבל לא מעבר לזה.
<יאיר שילה:>
קודם כול אני מודה ליו"ר, ההערות שלי הן מהותיות לא ברמת הניסוח. אני לא מבין את הסעיף בכלל, ואני לא מבין את סעיף (ב) שלו בפרט, על הניוד וכיוצא בזה.
<היו"ר רועי פולקמן:>
אז מול היועצת המשפטית תעביר הערות בכתב.
<איתי טמקין:>
זה היה שבועות כבר. 
<היו"ר רועי פולקמן:>
לא יכול להיות שהמועצה להימורים - - -

<יאיר שילה:>
המועצה כתבה את זה כמה פעמים, כולל בדברים שמצויים באתר הוועדה, אני לא יודע מי קרא אותם, אני לא יודע מי התייחס אליהם, אבל אני לא יכול להכריח אנשים לשמוע.
<קריאות:>
- - -

<היו"ר רועי פולקמן:>
היו הערות מהותיות שהעבירו?

<ורד קירו-זילברמן:>
ראיתי הערות שהעבירו על-ידי משרד הספורט.

<יאיר שילה:>
זה לא קשור ליועצת המשפטית של הוועדה. 
<היו"ר רועי פולקמן:>
להבנתי, מר שילה, ההערות שלך הועברו, התייחס אליהם משרד התרבות והספורט, התייחסו אליהם שאר משרדי הממשלה והייעוץ המשפטי.

<איתי טמקין:>
הערות תפעוליות נקבל.

<יאיר שילה:>
אתם עושים פה איזשהו תהליך ביורוקרטי חסר משמעות. הרי הכול נקבע במסגרת תקציב המועצה שמאושר על-ידי השרים וועדת הכספים של הכנסת. ברגע שנקבע התקציב אני לא יכול לנייד, לאיציק אסור לחתום על אף צ'ק שהוא בניגוד לתקציב. אז כל הסעיף של הניוד, אני לא מבין מתי הוא בא לידי ביטוי.
<איתי טמקין:>
ברשותך, אני אתן דוגמה לזה. גם תקציב המדינה מוגש כל שנה מחדש וכל שנה כל הכנסת והממשלה צריכות לאשר את התקציב. הממשלה והכנסת בסדר הזה כל שנה מחדש. נכון? מכירים. זה התהליך הכי גדול שיש במדינה אישור תקציב. 
<יאיר שילה:>
לפעמים כל שנתיים.
<איתי טמקין:>
לפעמים כל שנתיים, גם נכון. אממה? גם יש חוק במדינת ישראל שמגביל את איך שהתקציב הזה צריך להיראות. הוא אומר על התקציב הזה מה יהיה הגידול המקסימלי בו, והוא אומר על התקציב הזה מה יהיה גובה הגירעון המקסימלי שהוא יכול לכלול. אתה יכול לשאול בדיוק באותה כוונה למה החוק הזה קיים אם מראש הממשלה והכנסת מאשרות כל שנה תקציב, למה הן צריכות חוקים שיגבילו אותן. נכון? זאת אותה שאלה בדיוק. 
<יאיר שילה:>
נכון. מצוין, לכן אני אומר - - -
<איתי טמקין:>
אז אני אסביר למה צריך את זה. כי מדי פעם שיקולי השעה, וזה מה שראינו בתקציבים שהיו, גברו על שיקולים ארוכי טווח. ברגע שאני מכניס לפה מנגנון שמסדיר את הדבר הזה ומונע מכל הנוגעים בדבר לחרוג משנה מסוימת או לעשות דברים שנה מסוימת כזאת או אחרת – ואני מבטיח גם שבעתיד ככל שאתם תגדלו יהיה יותר כסף שירד למטה, אני אבטיח את זה בצורה כזאת – כל הנוכחים כאן בחדר צריכים לשמוח מכזאת חקיקה.
<עדנה הראל:>
אבל הוא שואל איך זה מסתדר עם הליך אישור התקציב. 

<היו"ר רועי פולקמן:>
לא, חברים, רגע.

<עדנה הראל:>
זו שאלה מהותית.
<יאיר שילה:>
זה נורא מהותי.

<היו"ר רועי פולקמן:>
התשובה היא לא. מר שילה, מר לארי, אני רוצה להגיד מה אני מציע, תשמעו. המועצה להסדר ההימורים היא גוף של המדינה, ולכן מבחינתי – ואני אומר את זה כאן לעורכת-הדין הראל ולטמקין ולנציג משרד התרבות והספורט גיא – אני מבקש, לא הגיוני בעיני שההתהללויות האלה, נשמע כאילו מר שילה מכיר את הסוגיות העקרוניות האלה לכאורה לראשונה. אני יודע שעם מר לארי התקיימו הדיונים האלה, הגיעו להסכמות. אני לא יודע איך מר שילה אומר פעם ראשונה כל הסעיף אני לא מבין מאיפה הוא מגיע. ולכן, אני לא מתכוון לנהל את זה פה. הוא מבחינתי זרוע של המדינה, אתם המשרדים המתפעלים שלו, לצורך העניין, אתם עובדים מולו. אני מבקש שהיום תשבו עם מר שילה, תעברו על הסעיפים.
<גיא אטיאס:>
המודל הוצג לטוטו כמה פעמים, הייתה ישיבה אפילו לפני, לא זוכר את התקופה, אבל בערך שלושה-ארבעה שבועות פה בכנסת.
<היו"ר רועי פולקמן:>
אז כנראה שנוצרו פערים. אני ממש לא חושב שיש טעם שיתנהלו פה דיונים בין גוף של המדינה שלכאורה - - - 

<גיא אטיאס:>
אני חושב שיש שאלה לגבי מעבר של ה-3%, מתי הוא מתקיים, וזאת השאלה.

<היו"ר רועי פולקמן:>
גיא, מה שמר שילה מעלה זה לא איזה דיוק לסעיף. הוא אומר לי, תשמע, את כל הסעיף אני לא מבין. 
<עדנה הראל:>
לא, הוא לא אומר את זה. הוא שואל שאלה.
<גיא אטיאס:>
לכן אמרתי, אם זה לגבי ה-3% אנחנו נסביר.
<עדנה הראל:>
שנייה, הוא שואל שאלה על היחס בין ההליך לפי הסעיף הזה לבין הליך אישור התקציב לפי חוק יסודות התקציב בסעיפים אחרים של החוק. אני חושבת שהיא שאלה משפטית, ככה אני מבינה את השאלה, אם הבנתי אותה נכון.
<יאיר שילה:>
זה החלק שהצגתי.
<עדנה הראל:>
זה החלק שהוא הציג. היא שאלה משפטית נכונה. בפני לפחות היא לא הוצפה, אני לא הייתי מודעת לה. אני חושבת שאם אנחנו עושים סעיף הוא צריך לא לעורר שאלות משפטיות ביישום שלו וביחס בין הדברים. 

<היו"ר רועי פולקמן:>
מסכים.
<עדנה הראל:>
להזכיר לאדוני, היינו בישיבות מאוד ארוכות שבהם למכון התקנים – שהוא תאגיד סטטוטורי, בדיוק כמו שהמועצה להסדר הימורים היא תאגיד סטטוטורי – היו הערות ושאלות משפטיות על ההסדר שמציעה הממשלה. 
<היו"ר רועי פולקמן:>
אבל הדרך הייתה שהדברים הועברו בכתב.

<עדנה הראל:>
הם העבירו בכתב.

<היו"ר רועי פולקמן:>
ונתנו התייחסות. יש גבול למה שאפשר לייצר בדיון עצמו. אני בהחלט יודע איך עשינו את זה, אז אם למועצה ביחס לנוסח הזה יש הערות, שבו אתם היום מחר, תגיעו, תדייקו את הנוסחים. לא הגיוני בעיני שבתוך הממשלה – ומבחינתי המועצה היא חלק מהמערכת המדינתית – לא הגיוני בעיני שיתנהלו הדיונים ברזולוציה הזאת פה. זה לא הגיוני. אי-אפשר לעשות את זה. אם הסעיף בגדול מוסכם ויש איזו טעות או דיוק, כמו שעכשיו אמר גיא שבסעיף הלמעט במהלך התחרויות צריך לדייק פה את המשפט, זה המקום לדון בזה ולהציג לחברי הכנסת. 
<גיא אטיאס:>
אבל אני חושב שהסוגיה הרבה יותר פשוטה. השאלה אם זה לגבי ה-3% מעבר זה במהלך התקציב. אם המועצה להסדר ההימורים סבורה שניוד כסף משורת אחוזים, אני לא מדבר על כסף נומינלי, על האחוזים, מהרווח לנושא של החזרי פרסים תגדיל את שורת הרווח, היא תציג את זה במועצה, כי המועצה היא זאת שבסוף מחלקת את הכסף.
<היו"ר רועי פולקמן:>
זו הסוגיה?

<גיא אטיאס:>
אם המועצה תאשר את זה במהלך השנה זה יגיע לשרים, עם השרים יאשרו את זה המועצה תוכל לעשות תיקון תקציב במהלך השנה, כי זאת הכוונה.
<עדנה הראל:>
ואז צריך לעשות הסדר שאומר שיראו בזה תיקון של התקציב שאושר על-ידי השרים לפי סעיף 1.
<היו"ר רועי פולקמן:>
גיא, אני רואה את הפנים של מר לארי ומר שילה, אני מבין שזה לא מה שהם התכוונו אליו. 

<יאיר שילה:>
אני אעשה תיקון תקציב.

<עדנה הראל:>
זה תיקון תקציב.

<היו"ר רועי פולקמן:>
עורך-דין שילה, עוד משהו?

<יאיר שילה:>
אז יש לי הליכים סותרים של תיקון תקציב.
<עדנה הראל:>
אז על אף האמור. אני מציעה שבאמת ננסה לדבר על זה ונראה.

<יצחק לארי:>
תראה, רועי, אתה צודק, אנחנו רוצים ליישם מדיניות, אבל מה שאומר יאיר, והוא מייצג את הדירקטוריון, אנחנו לא רוצים לגרום לשיתוק בגלל עניינים משפטיים.
<היו"ר רועי פולקמן:>
ברור לגמרי.

<יצחק לארי:>
אנחנו לא מתווכחים לגבי מדיניות, לגבי מה שהוחלט. 

<איתי טמקין:>
איציק, אם ההערות שלך הן בסגנון הזה, כמובן שנקבל אותן, נרצה לעזור לכם להתנהל, נכון?

<יצחק לארי:>
כמובן, זה מה שאני אומר, שלא תהיה סתירה בין - - -
<היו"ר רועי פולקמן:>
אבל אני רואה כאן הערות לדיוקים כדי שהחקיקה תצא מדויקת יותר, בוודאי שזה הזמן וזה המקום, וככה אנחנו עובדים. אבל אם יש הערות מהותיות על למה בכלל, זה כמו שהתנהל פה. אני לא מצפה שהזכיינים יגידו למה אנחנו נוגעים בעמלות, כי אין מה לעשות עם זה, אלו הדיונים, זה מתנהל חצי שנה, ולכן על זה אנחנו לא פותחים את הדיון על הסעיף.
<יצחק לארי:>
כבר הבענו את עמדתנו, אתם פשוט לא אוהבים שקובעים מדיניות - - -
<היו"ר רועי פולקמן:>
עוד הערות מהותיות, מר שילה, שהן עקרוניות? מעבר לזה, אני מבקש שתשבו אחרי הדיון הזה עם נציג משרד התרבות ותראו אם יש עוד פערים ונכניס אותם לנוסח הבא ליום רביעי. מה עוד? הלאה.
<גיא אטיאס:>
נשב עכשיו.

<איתי טמקין:>
אנחנו כאן לשירות האנשים.

<איתי טמקין:>
על סעיף 10 הגיעו נתונים אתמול בערב שאנחנו עוד בודקים פה את התקרות ואת הדברים שיש כאן, אז אנחנו מבקשים לחכות עם זה להקראה של יום רביעי.
<היו"ר רועי פולקמן:>
לגבי הוצאות שיווק ופרסום. 

<אסתי פלדמן:>
נשלח נוסח מתוקן לפני.
<היו"ר רועי פולקמן:>
מדלגים על סעיף 10. בבקשה.

<אסתי פלדמן:>

	בסעיף 9 - 

	
	
	(1) במקום סעיף קטן (א) יבוא: 

	
	
	
	"(א) יתרת ההכנסות לא תפחת מהשיעורים האמורים בסעיף 8ג, ותשמש לקידומם ולפיתוחם של תרבות הגוף, החינוך הגופני והספורט בישראל בלבד. 

	
	
	(2) בסעיף קטן (ב), במקום "היתרה האמורה בסעיף קטן (א)" יבוא "יתרת ההכנסות";

	
	
	(3) בסעיף קטן (ב1) - 

	
	
	
	(1) המילים "המיועדות לחלוקה" – יימחקו;

	
	
	
	(2) בפסקת משנה (1) במקום הסיפה החל מהמילים "בהתאם לאמות מידה שתקבע המועצה" יבוא "והכל בהתאם לאמות המידה שנקבעו לפי סעיף 17יג לחוק הספורט"."


בעיקרון יש כאן תיקונים טכניים שהם התאמה של הגדרות והעברה מסעיף לסעיף. יש בסעיף (ג) איזשהו תיקון מהותי. הדס, את רוצה להסביר אותו? 

<הדס פרבר:>
לא, תסבירי אותו את.

<אסתי פלדמן:>
המועצה הלאומית לספורט קובעת אמות מידה לחלוקה של הכספים שאחר כך המועצה מקצה אותם. אנחנו מופנים לגבי תשתיות יסוד לאמות המידה שתקבע המועצה הלאומית לספורט בחוק הספורט. אנחנו עושים את זה בהתאמה ליתר הפסקאות (2) והלאה באותו סעיף.
<היו"ר רועי פולקמן:>
ברור. הערות, חברים, לסעיף 11, הוראות המעבר, סעיף יחסית טכני. יש הערות? תתקדמי, סעיף 12.
<אסתי פלדמן:>
	"תיקון סעיף 9א
	12.
	בסעיף 9, אחרי סעיף קטן (א) יבוא:

	
	
	
	"(א1) בנוסף לסכומים האמורים בסעיף קטן (א), תעביר המועצה למדינה סכומים, בשיעורים ובמועדים כפי שיפורט להלן: 

	
	
	
	
	(1) עד ליום ז' בתמוז התשע"ז (1 ביולי 2017) - סכום של 28 מיליון שקלים חדשים;

	
	
	
	
	(2) עד ליום י"ח בתמוז התשע"ח (1 ביולי 2018) - סכום של 14 מיליון שקלים חדשים."."


מדובר בסעיף שתוקן עכשיו בחוק ההסדרים, שאישרה ועדת הכספים של הכנסת, שמדבר על העברה של סכומים מתוך הסכומים החונים הצבורים אצל המועצה. המועצה כבר הייתה אמורה להעביר סכום של 300 מיליון שקלים חדשים, ואנחנו מדברים כאן על תוספת נוספת שהמועצה תעביר למדינה, וזה להבנתי בהסכמה.
<היו"ר רועי פולקמן:>
הערות.

<איתי טמקין:>
אסביר. 
<יצחק לארי:>
עוד משרד?

<אסתי פלדמן:>
משרד התרבות והספורט, בנוסף. 
<יצחק לארי:>
עוד כסף מעבר?
<היו"ר רועי פולקמן:>
מר לארי, בוא נשמע את ההסבר. אם יש לכם הערות על העניין תגידו. בבקשה, איתי, תסביר את הסעיף הזה.
<איתי טמקין:>
אני מסביר את הסעיף הזה. חלק מהסיכומים שהגיעו ממשרד התרבות והספורט בשבוע האחרון, אנחנו על סף הסיכום, אנחנו עוד לא, ה-wording עוד מחכה לאישור משרד התרבות והספורט. החשש שהובא בפני משרד האוצר הוא שבעקבות ביטול משחקי הסוסים תתקיים פגיעה ברווחים שמועברים לעולם הספורט מדי שנה. משרד האוצר הבטיח לגדר בשנים 2017, ו-2018 את עולם הספורט עבור הירידה ברווח הזה, כך שאם באמת תתקיים ירידה ברווח מתחת לסכום מסוים משרד האוצר יגדר במלואו את הכסף. אם זה יהיה רק חלק מההשפעה, אז משרד האוצר יגדר רק על החלק שנפגע. בעצם יהיה גידור בשנים 2017 ו-2018. 
מכיוון שאנחנו כבולים לחוקים פיסקליים גם תוך כדי שנת התקציב, אנחנו בעצם צריכים לגדר את עצמנו בתור משרד האוצר בפני הדבר הזה, והצורה שאנחנו עושים את זה פה זה להגדיל את הסכומים שהמועצה העבירה לנו. במקום 300 ו-300, להגדיל אותם ל-328 ול-314, תחת אותה התחייבות שלא תתבצע שום פגיעה בפרויקטים של המועצה, כך שבעצם מה שקורה פה זה כסף שעובר משהוא שוכב בעצם בבתי השקעות שהמועצה מנהלת הוא ילך בשלב הראשון לכיסוי חוב של המדינה. 
ככל שבעתיד המועצה תגיע למצב שיהיה בקופתה מתחת ל-250 מיליון שקל, האוצר מתחייב להחזיר את הסכום האמור ככה שאין פגיעה בתפעול השוטף של המועצה, אלא רק מימון ביניים למדינה כדי לעמוד באותה התחייבות של אי פגיעה בעולם הספורט. אני מסביר את העיקרון, יש פה ניצול יותר יעיל של משאבים מבחינת המדינה.
<גיא אטיאס:>
חסר רק את הנושא של ההרשאה להתחייב, אתה מכיר את זה.
<איתי טמקין:>
כן. אני מסביר, אסתי, רק את הדבר הזה.

<יצחק לארי:>
רק להבין, התיקון הוא לקחת במקום 300 מיליון השנה 308 מיליון? 

<איתי טמקין:>
328 מיליון.
<יצחק לארי:>
ושנה הבאה?

<איתי טמקין:>
314 מיליון. נכון, בדיוק.

<אריק קפלן:>
ואם הכול יהיה בסדר יחזירו את הכסף?
<איתי טמקין:>
בלי קשר לסעיף הזה, משרד האוצר התחייב בשנתיים הקרובות להעמיד גידור של עד הפגיעה של הסוסים. בשנתיים הקרובות להעמיד את הגידור הזה, זה בלי קשר לגבי הסעיף הזה. גם לגבי הסעיף הזה יחול אותו סעיף שחל במה שעבר בתוך חוק ההסדרים, ככל שהמועצה תגיע לבריחת מזומן של 250 מיליון שקל, האוצר יצטרך להחזיר את הכסף למועצה. אין פגיעה. לא תהיה פגיעה בשום פרויקט של המועצה, לא תהיה פגיעה בשום העברה לשום איגוד, זה הכול. 
<יצחק לארי:>
אז יש לי רעיון, אם אפשר פה, אתם רוצים את הכסף כדי לתת להם אותו בפגיעה בסוף?
<איתי טמקין:>
לא, לא.
<יצחק לארי:>
אה, בלי קשר.
<איתי טמקין:>
זה בלי קשר. זה מבחינת כללים פיסקליים של כל תקציב המדינה, לגדר את ההוצאה החדשה שנוצרה לנו בעקבות ההתחייבות שלקחנו על עצמנו.
<יצחק לארי:>
זה בדיוק מה שאני אומר, כדי לפצות אותם בפגיעה - - -
<אריק קפלן:>
אין לך עוד הוצאה.

<איתי טמקין:>
לא, אני מסביר. הכסף הזה יעבור למדינה, הוא נרשם, אלו דברים שפחות מעניינים את העולם שלכם, הוא נרשם בספרי המדינה כהכנסות. ברגע שזה נרשם בספרי המדינה כהכנסות אני יכול בשנה הפיסקלית הנתונה להתחייב על ההתחייבות הזאת. אני לא יכול לעשות את ה-trade-off הזה.
<היו"ר רועי פולקמן:>
מסיבות של תקציב המדינה – אתם מכירים את הנומרטור וכו', בתוך ההוצאה, וכדי שהוא יוכל להתחייב בתקציב המדינה לתת את הגידור למשרד התרבות והספורט – הוא צריך לייצר גם מקורות הכנסה, זה אחד מהם.
<יצחק לארי:>
אז הוא יכול להתחייב מתזרים המזומנים שלנו, זה יותר פשוט. 

<אריק קפלן:>
זו עוד דרך לקחת 30 מיליון. נו, באמת. 

<איתי טמקין:>
לא.

<אריק קפלן:>
המדינה צריכה את ה-30 מיליון האלה כדי להתחייב למשרד הספורט, אז אני כאזרח מתחיל להיות מודאג.
<היו"ר רועי פולקמן:>
קודם כול, לכל כסף, גם ל-30 מיליון, המדינה מייצרת מקורות. אנחנו משתדלים לא להדפיס את הכסף במרתפים האפלים של בנק ישראל, כסף זה כסף.
<איתי טמקין:>
אני מסביר. אדון קפלן שאנחנו עובדים אתו ומעריכים אותו מאוד מכיר את זה, זה כסף שכרגע, נרצה או לא נרצה, כרגע לכסף הזה אין שימוש. אנחנו כמשרד אוצר לוקחים כסף שכרגע עולם הספורט לא נהנה ממנו. אולי אתה יכול לטעון שיש פה רווחי מימון על הכסף הזה, אבל מה שקורה בפועל פה, אנחנו לוקחים כסף שעולם הספורט לא נהנה ממנו ומחליפים אותו בגידור תקציבי שעולם הספורט בהגדרה ייהנה ממנו. זה מה שאנחנו עושים פה. אנחנו לוקחים כסף שכרגע לא בשימוש. 
<אריק קפלן:>
רק שאני אבין, - - - לא היה גידור תקציבי, אתה מחזיר את ה-30 האלה? 
<איתי טמקין:>
לא.

<אריק קפלן:>
למה לא? אז אתה לוקח את הכסף. זה או שאתה לוקח את זה כערבון או שאתה לוקח – אי-אפשר לשחק בשני הצדדים.
<איתי טמקין:>
אתן לך דוגמה. כמו כל משרדי הממשלה, אריק, אני מתחייב, משרד האוצר מול כל משרדי הממשלה עובד באותה צורה. מה הכוונה? למשרד התחבורה יש עכשיו פרויקטים והוא התחייב לפרויקטים בחמישה מיליארד שקלים, אם בסופו של דבר משרד התחבורה יוציא פרויקטים ב-5.5 מיליארד שקלים, משרד האוצר תוך כדי השנה יצטרך לבוא ולמצוא מקור תקציבי לשפות אותו בחצי מיליארד שקל. אם בסופו של דבר משרד התחבורה לא יוציא חמישה מיליארד שקלים, אלא יוציא 4.5 מיליארד שקלים, חצי מיליארד שקל ממשרד התחבורה יעברו לתקציב משרד האוצר. יש פה אותו דבר בדיוק. מה אנחנו עושים כאן? לוקחים את הכסף לאוצר, מהשלב הזה הסיכון הוא על משרד האוצר. אם הגידור יהיה מעל 30 מיליון שקל אני לא אבוא לקחת מכם עוד כסף. בשלב הזה הסיכון עבר למשרד האוצר, ומשרד האוצר חייב בגידור מלא של הכסף שגם יכול להגיע בהסתברות, בטח בשנה הראשונה, ליותר מ-30 מיליון שקל.

<היו"ר רועי פולקמן:>
הנושא הובן. ההיגיון מאחורי זה גם הובן, התקיימו עליו לא מעט דיונים. אני אומר שאם יש עוד הצעות אחרות או שיפור אתם מוזמנים לדבר אתם. כרגע זה הנוסח, מר לארי, אריק, מר שילה, אם יש לכם הצעות אחרות לדרך שבה הגידור הזה ייעשה או בכל דרך אחרת, of line אם יהיו הצעות לתיקון.
<איתי טמקין:>
רק חידוד נוסח שחשוב להבהיר.

<היו"ר רועי פולקמן:>
בבקשה.

<איתי טמקין:>
וגם חידדתי את זה כאן בעל-פה, אני אחדד את זה פה שוב, כי כרגע אני שומע כאן שבנוסח אולי זה לא מספיק מניח את הדעת וזה יתוקן, בדיוק כמו שאני אומר, גיא. על הכסף שלקחנו במסגרת חוק ההסדרים התחייבנו בחקיקה שבתנאים מסוימים הכסף הזה חוזר. אנחנו מעוניינים שיחולו על הכסף הזה בדיוק אותם תנאי חזרה כמו על הכסף שנלקח בחוק ההסדרים. 
<אסתי פלדמן:>
נכון. בסעיף קטן (ב) יתווסף בסופו סעיף קטן (א) וסעיף קטן (א1). כלומר, ההתחייבויות שיש לגבי הסכומים של סעיף (א) יחולו לגבי הסכומים שיילקחו מפה. 
<היו"ר רועי פולקמן:>
עורך-דין הראל, זה בסדר? זו ההערה שהתבקשה.
<עדנה הראל:>
כן.
<היו"ר רועי פולקמן:>
חברים, אנחנו עכשיו בפרק הלבנת ההון שהוא פרק, להבנתי, יחסית חשוב וארוך, לא היו הרבה מחלוקות. אסתי, תרוצי.
<אסתי פלדמן:>
עדנה תרוץ.

<עדנה הראל:>
אני אסביר אותו.
<היו"ר רועי פולקמן:>
עדנה, את רצה על זה? בבקשה. חשוב לי שיהיה לנו זמן לדבר על הפרק של הוראות המעבר שהן כן חשובות, אז לרוץ על פרק הלבנת ההון. זה לקרוא ארבעה עמודים, אבל נתקדם עם זה כי הפרק של הוראות המעבר חשוב לחברה הבריטית, הוא חשוב לזכיינים, אני רוצה שנוכל לדבר עליו כמה מילים. עדנה, בבקשה. 
<עדנה הראל:>
אני רק רוצה להקדים ולהגיד שני דברים בשביל הרקע והמסגרת. ההסדר שיש כאן הוא הסדר תואם להסדר שקבוע בהיתר מפעל הפיס עוד בהיתר הקודם, לא הסדר חדש שנוצר עכשיו, הסדר שכבר קיים ארבע שנים. אנחנו גם למדנו לקחים. 
<היו"ר רועי פולקמן:>
חבר הכנסת שמולי, רק לומר לך מילה, אנחנו עכשיו בפרק הלבנת ההון שהוא יחסית – עורכת-הדין הראל מתייחסת אליו – הוא פרק קצת יותר מוסכם, יש בו מרכיב קצת טכני, ארוך יחסית. הפרק היותר רגיש וחשוב, אם תרצה אני גם מודיע, אני אסמס לך עליו, כי אנחנו רצים על זה עכשיו, זה הפרק של הוראות המעבר, כי שם זה החלק הרגיש, החברה הבריטית, הזכיינים. אז עכשיו אנחנו רצים על פרק הלבנת ההון, זה ייקח קצת זמן כי זה פרק ארוך. איך שתרצה, אני רק אומר, תדע, עכשיו אנחנו מדברים על זה. 
<איציק שמולי (המחנה הציוני):>
תדאג לקרוא לנו?
<היו"ר רועי פולקמן:>
כן. אני אדאג לסמס לך כשאנחנו מגיעים לפרק הוראות המעבר. בבקשה, עורכת-הדין הראל.
<עדנה הראל:>
הפרק הזה מבחינה ממשלתית נעשה כמובן בתיאום עם הרשות לאיסור הלבנת הון והגופים שעוסקים במשרד המשפטים גם בפרטיות. יש פה איזון בין הרצון למנוע הלבנת הון באמצעות רכישת זכיות, שזאת תופעה שלצערנו ראינו שהיא קיימת. ברגע שההיתר של מפעל הפיס כלל את ההסדרים שעכשיו יחולו גם על המועצה להסדר ההימורים בספורט כבר נרשמה ירידה באינדיקציות להלבנת הון באמצעות רכישת זכיות. נציגת הרשות לאיסור הלבנת הון גם הצביעה על זה באחד הדיונים הקודמים. ויותר מזה, נרשמה עלייה באינדיקציות ברכישת זכיות בטוטו. 
<ניצן וולקן:>
ראיתם נדידה של רכישת זכיות ממפעל הפיס למועצה להסדר הימורים בגלל הפער הרגולטורי. 
<עדנה הראל:>
ולכן, היה חשוב גם לפני שמגיעים למצב של הרגולציה האחידה כבר להחיל את זה על המועצה להסדר הימורים בספורט. ברור שמכיוון שהמועצה להסדר הימורים בספורט מעוגנת מבחינת פעולתה בחקיקה, אז הסדר מהסוג הזה שמגביל תשלום זכיות ומחייב אדם להזדהות חייב להיות גם באותה חקיקה ראשית. 
<היו"ר רועי פולקמן:>
את מקריאה?
<עדנה הראל:>
אני מקריאה. רק עוד שתי מילים. אחרי שהופץ התזכיר גם קיבלנו הערות של המועצה להסדר הימורים בספורט, ישבנו אתם, וההערות שאני מקריאה, הנוסח שאני מקריאה, השינויים שלו ביחס לכחול, חלקם העיקרי נובע מהערות טובות מאוד שקיבלנו מהמועצה להסדר הימורים.
<היו"ר רועי פולקמן:>
אז אני רק מבקש, עדנה, מה שנעשה, אני לא רוצה כל דקה לעצור, תקריאי את הכול. בבקשה. אני לא רוצה על כל הערה לעצור, אני רוצה שתקריאי את הכול, ואז נדבר על הכול. אם צריך הפסקה לכוס מים גם זה בסדר.
<עדנה הראל:>
	
"
	
	"אמצעי זיהוי ומניעת הלבנת הון
	10ב.
	(1) בסעיף זה - 

	
	
	
	
	
	
	
	"תושב" – כהגדרתו בסעיף 1 לחוק מרשם האוכלוסין, התשל"ה–1965;

	
	
	
	
	
	
	
	"פרטי המשתתף" - ארבע הספרות האחרונות של אחד מאלה: 

	
	
	
	
	
	
	
	
	(1) ביחיד שהוא תושב - מספר תעודת הזהות, כולל ספרת הביקורת; 

	
	
	
	
	
	
	
	
	(2) ביחיד שאינו תושב - מספר דרכון או מספר תעודת מסע ושם המדינה שבה הם הונפקו.

	
	
	
	
	
	
	
	"רישום באופן מקודד" - רישום באמצעי דיגיטלי אשר יקדד את הנתונים טרם רישומם על גבי כרטיס ההשתתפות, באמצעות שיטה מקובלת שמונעת באופן סביר את זיהוי פרטי המשתתף ואינה מאפשרת חזרה לפרטי המשתתף;

	
	
	
	
	
	
	(2) (
	(1) לא יונפק כרטיס השתתפות בתוכנית הימורים אשר סכום הזכייה האפשרית לפיו, אם המשתתף יצדק בניחושיו, עולה על סכום שיקבע שר האוצר בצו (בסעיף זה - משחק דורש זיהוי), אלא אם כן המשתתף ביצע רישום פרטיו באופן מקודד ותוצאת הקידוד כאמור הודפסה על גבי קבלת ההשתתפות;

	
	
	
	
	
	
	
	(2) הסכום שיקבע שר האוצר בצו לפי פסקה (1) לא יפחת מ-5,000 שקלים חדשים ולא יעלה על 30,000 שקלים חדשים, וייקבע לאחר התייעצות עם שר המשפטים; ובלבד שקביעת סכום שיפחת מ-20 אלף שקלים חדשים תיעשה בהסכמת שר התרבות והספורט;

	
	
	
	
	
	
	
	(3) הסכום שייקבע לפי פסקה (2) יחול גם על הוראות לעניין זה שניתנו לפי סעיף 231(א) לחוק העונשין, התשל"ז–1977.

	
	
	
	
	
	
	(3) פרטי המשתתף שהגיעו לידי המועצה, בעל תחנה או כל גורם אחר מטעמם, לפי סעיף א(2), לא יישמרו במאגר מידע, זמני או קבוע;

	
	
	
	
	
	
	(4) 
	(1) המועצה, בעל תחנה או כל גורם אחר מטעמם, לא יגלו את פרטי המשתתף אשר נרשמו או קודדו לפי סעיף זה, לא יעבירו אותם לכל גורם אחר ולא יעשו בהם כל שימוש, אלא לצורך אחת מאלה:

	
	
	
	
	
	
	
	
	(1) בדיקת התאמה של זהות המחזיק בקבלת השתתפות המעידה על זכייה בניחוש במשחק דורש זיהוי (בסעיף זה – קבלת השתתפות מזכה) כאמור בסעיף קטן (ה);

	
	
	
	
	
	
	
	
	(2) מסירת מידע למשטרת ישראל במקרה של ניסיון לקבלת זכייה בניגוד להוראות סעיף זה או חשד לניסיון כאמור או מסירת מידע לשר האוצר או מי שיסמיך לעניין זה, לצורך תשלום זכייה לפי סעיף קטן (ט);

	
	
	
	
	
	
	
	(2) בלי לגרוע מכלליות האמור בפסקה (1), לא ייעשה כל שימוש בפרטי המשתתף לצורך איסוף מידע, מעקב אחר משתתפים בתוכניות הימורים או קידום ושיווק. 

	
	
	
	
	
	
	(5) טרם תשלום זכייה למחזיק בקבלת ההשתתפות מזכה, אשר סכום הזכייה לפיה עולה על 10,000 ₪" – זה לא נמצא אצלכם בשל טעות – "תיבדק התאמה בין זהות המחזיק לבין זהות מי שהונפקה לו קבלת ההשתתפות כאמור, באמצעות בדיקה של התאמת תוצאת קידוד פרטי המשתתף המופיעים על גבי קבלת ההשתתפות, לפרטיו של המחזיק המקודדים בקבלת ההשתתפות, בהתאם לתעודת הזהות, הדרכון או תעודת המסע של המחזיק, לפי העניין.

	
	
	
	
	
	
	(6)  לא תשולם זכייה במקרה של אי התאמה בזהות או אם התעורר ספק באשר להתאמת הזהות של המחזיק, כאמור בסעיף קטן (ה).

	
	
	
	
	
	
	(7) 
	(1) זכייה במשחק דורש זיהוי תשולם באמצעות אחת מאלה:

	
	
	
	
	
	
	
	
	(1) שיק משורטט בתוספת המילים "למוטב בלבד, לא סחיר ולא עביר" לפקודת הזוכה המזוהה לפי סעיף קטן (ה);

	
	
	
	
	
	
	
	
	(2) העברה בנקאית לחשבון בנק בישראל המתנהל על שם הזוכה המזוהה לפי סעיף קטן (ה);

	
	
	
	
	
	
	
	והכול ובלבד שאם סכום הזכייה נמוך מ-10,000 שקלים חדשים, ניתן לשלמו במזומן.

	
	
	
	
	
	
	
	(2) זכייה במשחק שאינו דורש זיהוי שבו המועצה משלמת לזוכה באמצעות שיק, תשולם באמצעות שיק משורטט בתוספת המילים "למוטב בלבד, לא סחיר ולא עביר" לפקודת המחזיק בקבלת ההשתתפות." 


<מרב מיכאלי (המחנה הציוני):>
סליחה, אדוני, אני מתנצלת רגע. פניתי ליושב-ראש, וקיבלתי תשובה מהיושב-ראש שזה אכן לא מקובל שאתה תמשיך לנהל פה את הישיבה בזמן ישיבות סיעה, כשאנחנו לא יכולות ויכולים להשתתף בישיבה.
<היו"ר רועי פולקמן:>
אושר לנו.

<מרב מיכאלי (המחנה הציוני):>
לי נאמר אחרת.

<היו"ר רועי פולקמן:>
אני יושב-ראש הוועדה ולא נאמר לי שום דבר. שוחחתי עם יו"ר הקואליציה, אנחנו עושים הקראות.
<מרב מיכאלי (המחנה הציוני):>
יו"ר הקואליציה זה לא יו"ר הכנסת, עם כל הכבוד.
<היו"ר רועי פולקמן:>
אנחנו עושים הקראות, אין הצבעות, ולא קיבלנו שום הנחיה בנושא הזה, לכן אנחנו מתקדמים. אנחנו עכשיו בפרק הלבנת הון.

<מרב מיכאלי (המחנה הציוני):>
זה דבר לא ראוי בכל כך הרבה רמות, בכל כך הרבה רמות. אני ממש לפרוטוקול רוצה להגיד שזאת פשוט התנהלות שערורייתית ומכוערת ולא ראויה, באמת בכל רמה.

<היו"ר רועי פולקמן:>
חברת הכנסת מיכאלי, בסדר גמור, נרשם, תודה. מכיוון שגם בשעות אחרות את לא נמצאת פה בדיונים אז זה נחמד שאת מעירה את זה.
<מרב מיכאלי (המחנה הציוני):>
אדוני, כשהישיבות נקבעות - - - 
<היו"ר רועי פולקמן:>
אבל גם בדיונים אחרים לא היית. לא היית.
<מרב מיכאלי (המחנה הציוני):>
א', היו פה דיונים שאני הייתי הרבה יותר ממך, יעידו פה המשתתפות והמשתתפים. 

<היו"ר רועי פולקמן:>
זה דיון רביעי. לא, ממש לא. בדיון הזה לא היית. את לא היית בדיונים כמעט בכלל.

<מרב מיכאלי (המחנה הציוני):>
אדוני היושב-ראש, משום שלא אתה ניהלת את הישיבות קודם - - -

<היו"ר רועי פולקמן:>
לא, אני הייתי גם בישיבות הקודמות. 

<מרב מיכאלי (המחנה הציוני):>
אתה היית בחלק מהישיבות ובחלק לא היית, סליחה, עם כל הכבוד. וזה שאני לא יכולתי להיות בשעות אחרות לא אומר שצריך לנהל את הישיבה הזאת בשעות שאף חבר וחברת כנסת לא יכול ולא יכולה להיות בגלל שכולם בישיבות סיעה.

<היו"ר רועי פולקמן:>
לא נכון. חבר הכנסת שמולי היה פה כל הדיון, הוא יצא לפרק - - - 
<מרב מיכאלי (המחנה הציוני):>
כן, הוא יצא והוא איחר לישיבת סיעה. כן, חד-משמעית, קורה.
<היו"ר רועי פולקמן:>
קורה. גם אני מאחר לישיבות, קובע סדרי עדיפויות, חבר הכנסת שמולי היה פה. 

<מרב מיכאלי (המחנה הציוני):>
אבל אתה לא בעל הבית, עם כל הכבוד.

<היו"ר רועי פולקמן:>
שוב, סדרי עדיפויות כל אחד קובע לעצמו. חבר הכנסת שמולי בחר להיות פה, זאת זכותו. עורכת-הדין הראל, את יכולה להמשיך.
<עדנה הראל:>
	
	
	
	
	"
	
	(8) המועצה, בעל תחנה או כל גורם אחר מטעמם, ימחקו תוצאות קידוד של פרטי משתתף מכל מאגר מידע שברשותם, לרבות תוצאות קידוד, המופיעות על גבי כרטיס השתתפות או קבלת השתתפות, בהתאם להוראות שלהלן: 

	
	
	
	
	
	
	
	(1) לעניין קבלת השתתפות מזכה שנמצאה לגביה התאמה בין זהות המחזיק בה לבין זהות פרטי המשתתף המופיעים על גביה – בתוך יום עבודה אחד מהמועד שבו נפדתה;

	
	
	
	
	
	
	
	(2) לעניין קבלת השתתפות מזכה אשר לא נדרשה לתשלום - בתוך שנה מיום קיום המשחק דורש הזיהוי או מיד עם פקיעת האפשרות לפדות את הזכייה, לפי המאוחר; שר האוצר רשאי לקבוע תקופה קצרה יותר לעניין זכיות בסכומים נמוכים, ובלבד שלא תפחת מחצי שנה;

	
	
	
	
	
	
	
	(3) לעניין קבלות השתתפות של מי שלא צדקו בניחושם – בתוך 14 ימים מיום קיום המשחק דורש הזיהוי.

	
	
	
	
	
	
	(ט)
	(1) שר האוצר, בהתייעצות עם שר המשפטים ושר התרבות והספורט, רשאי לקבוע הוראות לעניין יישום הוראות סעיף זה ובכלל זה, לקבוע נסיבות שבהן יתאפשר תשלום זכייה במקרה של אי התאמה כאמור בסעיף קטן (ו) וכן רשאי הוא לקבוע הוראות לעניין פעולות בעלי התפקידים כאמור בסעיף 10ג; הוראות לפי סעיף זה, לעניין אבטחת מידע והגנה על הפרטיות, ייקבעו בהסכמת שר המשפטים.

	
	
	
	
	
	
	
	(2) מבלי לגרוע מכלליות האמור בפסקה (1) רשאי שר האוצר, בהתייעצות עם שר המשפטים ושר התרבות והספורט, להורות כי שיטה שנקבעה לצורך קידוד פרטי משתתף אינה שיטה שמונעת באופן סביר את זיהוי פרטי המשתתף ואת החזרה לפרטי המשתתף, וכי על המועצה להנהיג שיטה מקובלת אחרת שתקיים את התנאים האמורים באופן סביר.

	
	
	
	
	
	
	(י) הוראות סעיף זה לא יחולו על תכניות הימורים שמקיימת המועצה, שבמסגרתה המשתתף מזוהה בזיהוי מלא והכל בכפוף לכך שיובטח כי התשלום משולם לאותו משתתף ובכפוף להוראות כל דין."


אתה רוצה שאני אקרא גם את סעיף 10ג?
<היו"ר רועי פולקמן:>
כן, תגמרי את סעיף 10, ואז נדבר על הכול.
<עדנה הראל:>
	
	"
	מינוי אחראי איסור הלבנת הון וממונה אבטחת מידע 
	10ג.
	המועצה תמנה את אלה: 

	
	
	
	
	
	
	(1) אחראי איסור הלבנת הון, שיהיה אחראי, בין השאר, למניעת סיכוני הלבנת הון ומזעור סיכוני פשיעה, לרבות לגיבוש נהלים בעניין זה שיובאו לאישור המועצה, עדכונם מעת לעת ופיקוח על יישומם, הדרכת עובדים ובעלי תחנות, בדבר זיהוי והתמודדות עם סיכוני הלבנת הון וכן לעניין מסירת מידע לגורמים מוסמכים לפי סעיף 10ב(ד)(1)(ב);

	
	
	
	
	
	
	(2) ממונה אבטחת מידע, שיהיה אחראי, בין השאר, לאבטחת המידע ולהצפנת פרטי המשתתף לרבות גיבוש נהלים לעניין אבטחת המידע וקידודו שיובאו לאישור המועצה, עדכונם מעת לעת ופיקוח על יישומם, הדרכת עובדים ובעלי תחנות, בדבר מניעת סיכונים לאיסוף מידע או כל שימוש בו שאינו לפי הוראות חוק זה."


<היו"ר רועי פולקמן:>
הסבר כללי על נקודות מרכזיות מהסעיף, כי אני מניח שזה לא סעיף ייחודי. את המקרו, ואז אם נשאר עוד.
<עדנה הראל:>
אז אולי בכל זאת, זה סעיף ייחודי.
<היו"ר רועי פולקמן:>
אבל אלו דברים שכבר ראינו בנהלים של הלבנת הון, זה לא חריג.
<עדנה הראל:>
ברשותך, זה חריג במובן הזה שזה לא הסדר הלבנת הון שכפו לרשות לאיסור הלבנת הון. מפעל הפיס והמועצה להסדר הימורים בספורט בשינויים המחויבים לא הופכים להיות גופים מדווחים, אלא בעצם יצרנו – וכאמור, בתיאום מלא עם הרשות לאיסור הלבנת הון – הסדר שהוא הסדר ייחודי למניעת הסיכונים הקונקרטיים. אין לנו היום בחקיקה דבר דומה בגוף אחר בצורה הזו, ובמובן הזה זה כן ייחודי. 

יחד עם זאת, כאמור, זה לא ייחודי במובן הזה שזה עוקב אחר ההסדר שכבר קיים בהיתר מפעל הפיס והוכיח את עצמו, לדעתם של הגופים המופקדים על הנושא, נמצא פה גם נציג משטרת ישראל – אני מצטערת שלא הזכרתי את זה עד עכשיו – שעוסק בנושא הזה. 

לגבי המבנה של ההסדר. מכיוון שהחשש הוא חשש מרכישת זכיות, רכישת כרטיסים שמזכים בעצם האפשרות לגשת לדוכן או למועצה או למפעל הפיס ולקבל סכום כסף, אז בעצם אנחנו רוצים ליצור מודל שבו מי שרכש את הזכייה הוא זה שיהיה זכאי לפדות אותה. וההסדר חל על רכישה של כרטיס ההשתתפות בתוכניות שיש בהן פוטנציאל זכייה גבוה. אותו פוטנציאל שמאזן בין החשש לרכישת זכיות לבין הפגיעה והעול שזה מטיל גם על המערכת עצמה שמקיימת את ההימורים, גם על המשתתף וגם כמובן מבחינת החששות לפגיעה בפרטיות. כי בכל זאת, פרטי הזיהוי יכולים להיות אמצעי כזה או אחר שיגרום לחשיפה של נהלי התמכרות, הרגלי הימורים של משחקים. 
לכן, מה שהמוצע הוא רישום על גבי כרטיס ההשתתפות, הכרטיס עצמו שהאדם מחזיק, לא מערכת ממוחשבת מרכזית, של תרגום של ארבע הספרות האחרונות של תעודת הזהות שלו. לא כל תעודת הזהות, רק ארבע הספרות האחרונות, באופן מקודד לקוד שיופיע לו על גבי הכרטיס. כאשר הרישום המקודד הזה לא חייב להיות רישום מקודד פשוט, אלא יכול להיות רישום מקודד מורכב, שלמשל כולל חיבור של צירוף של מספר הכרטיס, תאריך הרכישה, אבל עם ארבע הספרות האחרונות, ומניב לפי הלוגריתם קבוע שהמועצה אחראית עליו – זה מקביל לאחריות של מפעל הפיס על המקביל – לקידוד לקוד שאמור להיות בלתי ניתן לזיהוי בקלות. 

אותה קבלה, בהנחה שזיכתה את המחזיק בה בפרס, כאשר הוא יבוא לפדות אותה הוא יציג את תעודת הזהות שלו, ואפשר יהיה לראות שאותן ארבע הספרות האחרונות של תעודת הזהות שלו מניבות את אותו קוד, וככה תהיה לו האפשרות לקבל את הזכייה. 
כמובן, אם יש אי התאמה מתעוררת השאלה האם אי ההתאמה הזאת היא תמת לב, אדם שבמקרה סיכל את שתי הספרות האחרונות או איזושהי טעות אחרת. וארבע השנים האלה שבהם זה התקיים במפעל הפיס הניבו לנו כמה אנקדוטות משעשעות, או פחות משעשעות, על הסיבה שבגינן לפעמים יש טעויות תמות לב. הבדיקה של טעויות תמות לב תיעשה לפי נוהל מסודר ובאחריות בכירה, לא ברמת הזכיין.

הערה נוספת, כמובן שאם יש חשש להלבנת הון אז צריכים למנוע את התשלום, כמובן, אם אין זיהוי, אלא אם משוכנעים שזה תם לב, ולהעביר את המידע אל משטרת ישראל, ובאופן מרוכז תקופתי גם לגורמים המפקחים הרגולטורים. 

בהתאמה בין מפעל הפיס למועצה להסדר הימורים בספורט נדרשו התאמות מסוימות מבחינת סוגי המשחקים. למשל, המועצה להסדר הימורים בספורט הסבירה שמאוד מקובל שקורה באופן תדיר שמשתתפים מקבלים סכומים מאוד נמוכים של זכייה, ובעצם פוטנציאל הזכייה שלי היה מאוד גבוה, ולכן רשמתי את פרטי ההזדהות שלי, אבל בסוף קיבלתי 16 שקלים, 160 שקלים, דברים כאלה, שזה מה שהוצג בפנינו. ולכן, בעצם מוטל עליהם עול מאוד גדול, לא מספיק שהם קיבלו מעט, אלא גם לבוא ולהזדהות. 
<היו"ר רועי פולקמן:>
ביורוקרטיה.
<עדנה הראל:>
ולכן, בהסדר שאנחנו מציעים עכשיו – זה חלק מהתיקונים שהקראתי ביחס לכחול – לא יהיה צורך בזיהוי החוזר כאשר אתה בא לפדות אם הסכום שזכית בו נמוך מ-10,000 שקלים, וגם תוכל לקבל את הכסף במזומן. קרי, לא יהיה צורך להגיע למשרדי המועצה כדי לקבל צ'ק.
<היו"ר רועי פולקמן:>
לתת שירות טוב יותר. 
<עדנה הראל:>
כתוצאה מההקלה הזו דחינו בקשה אחרת של המועצה להתאמה, שעל-פיה אם על גבי אותו כרטיס מופיעים כמה משחקים שונים שלכל אחד מהם יש תוחלת זכייה נפרדת, אז בעצם החובה להזדהות תיחשב ביחס לכל אחד מהמשחקים בנפרד. גם הקבלה כמובן של הכסף תהיה ביחס לכל אחד מהמשחקים בנפרד. חשבנו שזה יטיל נטל ומורכבות מאוד גדולה על ההתנהלות, ומשפטרנו את הכרטיס הכולל מזיהוי וקבלה בצ'ק כשזה מגיע ל-10,000 שקלים ראינו בזה די. 
מה עוד שמבחינת האינטרסים של הלבנת הון אנחנו מבינים שהכרטיס עצמו הוא הנכס שעובר לסוחר, ומעניין את רוכש הזכיות ככרטיס שסך המשחקים שיש בו מניב לו משהו ששווה לנסות ולרכוש אותו באופן לא חוקי כדי להלבין הון. לכן, בנקודה הזאת לא קיבלנו את הערת המועצה, זאת נקודה שנוגעת לסעיף 10(ב). בנקודות האחרות אני חושבת שהלכנו לקראת הבקשות שהם ביקשו וההבהרות שהם, בצדק, שאלו לעניין אופן הקידוד. 
עוד שתי הערות לפני שאני מסיימת את ההסבר הכללי. אחת, יש פה הוראות מאוד ברורות על מחיקת המידע העודף הזה, שהוא מידע שהיום המועצה לא מחזיקה אותו. היא מנהלת מערכות בקרה על הכרטיסים והזכיינים וכו', בהתאם למספרי הכרטיסים, סוגי המשחקים, וכו'. המידע העודף על ארבע הספרות האחרונות הוא מידע שאנחנו קובעים לגביו הוראות מפורשות על חובת המחיקה שלו ואיסור האגירה שלו. נכון, אם היינו מאפשרים שמירה של המידע הזה, לכאורה אפשר היה אולי לראות תמונה עוד יותר טובה מבחינת הלבנת הון. אנחנו לא מעוניינים בזה באיזון עם - - 
<היו"ר רועי פולקמן:>
מטעמי פרטיות.
<עדנה הראל:>
- - האינטרסים של הפרטיות. ואנחנו מנחים שיהיו שני גורמים: אחראי איסור הלבנת הון וממונה אבטחת מידע, שהם יבטיחו את שני הפנים של ההסדר הזה באמצעות נהלים ופיקוח שוטף. 
וכאן אני חייבת לציין, זה לא הודגש בקריאה של הסעיפים הקודמים, אבל הוצאות שחלות על המועצה שמוצאות רגולציה לא נספרות במגבלות ההוצאות שחלות על המועצה, וזה חשוב.
<היו"ר רועי פולקמן:>
תודה, עדנה. גיא, בבקשה.

<גיא אטיאס:>
א', אני מקבל את מה שעדנה אמרה. רק יש סוגיה אחת שעדנה הציגה שהיא עדיין נשארה במחלוקת. חשוב לי רק להסביר את המהות של המחלוקת. להבדיל מלוטו, בטוטו אפשר להמר על סינגל, סינגל זה אירוע בודד שיש לו תוחלת רווח או יחסים עצמאיים, וכל הרעיון שברווח מעל או בפוטנציאל רווח מעל 20,000 שקל צריך לשים את הזיהוי. 

ברגע שבטופס אחד אני יכול לשים מספר של סינגלים, לכאורה, לקחת אירועים בודדים וצירפת אותם למקבץ, ובעצם אתה פוגע פה בזה. כי מה שיקרה בפועל זה אנשים שיכולים לעשות את אותו הימור בטפסים – כאילו כל הימור פונה לבודד, אפשר לעשות אותו בטפסים נפרדים, לא צריך בטופס אחד מספר של הימורים.
<היו"ר רועי פולקמן:>
רגע, אתה אומר הרבה.
<עדנה הראל:>
אבל הסברנו את זה, אמרתי.
<היו"ר רועי פולקמן:>
אז האמירה אומרת שבגלל שיש פוטנציאל לרווח גדול יותר אתה צריך - - -
<גיא אטיאס:>
לא פוטנציאל. האירוע הוא אירוע בודד.
<קריאה:>
אבל הכרטיס שווה יותר כסף.

<עדנה הראל:>
אבל על גבי אותו כרטיס. יכול להיות שמחר הכרטיס הזה יהיה שווה הרבה סינגלים ביחד ושווה למכור לך אותו.
<גיא אטיאס:>
כדי שזה יהיה, אז הוא צריך להביא את התוצאה בכל הסינגלים ביחד.
<עדנה הראל:>
נכון, אבל זה יכול להיות. 

<גיא אטיאס:>
אם הוא עושה את זה בטפסים בודדים זה פתאום - - -

<עדנה הראל:>
אז הוא יצטרך לעשות ארבע עסקאות של מכירה, נכון. 

<גיא אטיאס:>
מה שיקרה זה עומס ונטל על התחנות שבעצם במקום בטופס אחד הוא יצטרך לעשות את זה בשלושה-ארבעה טפסים.
<עדנה הראל:>
אז אנחנו נצטרך להוריד את הפטור מזיהוי, לא נוכל להשאיר גם פטור מזיהוי ל-10,000 שקל וגם סינגלים, זה לא יעבוד. אז הפטור מזיהוי צריך להתבטל, הפטור מתשלום של מזומן 10,000 שקל וזיהוי של 10,000 שקל. הסברתי את זה לעורך-דין שילה הבוקר בטלפון.
<היו"ר רועי פולקמן:>
יש כאן trade-off.
<עדנה הראל:>
יש פה trade-off.

<גיא אטיאס:>
מקובל?
<יאיר שילה:>
מה מקובל? לא.

<היו"ר רועי פולקמן:>
יש פה איזה trade-off בין – אם אדם יקנה כמה כרטיסים אז בסוף לא עשינו כאן כלום, כי הוא יוכל למכור אותם, ועדיין זה עובר את הסכומים של הלבנת ההון.
<ניצן וולקן:>
אדוני, אני רק רוצה להסביר שאפילו אם הכרטיסים מפוצלים, מהצד השני של הנטל שהוא מדבר עליו עומד עבריין שאם הוא רוצה לקנות כרטיס, יותר קל לו לקנות כרטיס ולהלבין הון כשיש לו כרטיס אחד ולא כמה כרטיסים. צריך להבין את הרציונל. 

<היו"ר רועי פולקמן:>
תראו, גיא ועורך-דין שילה, יש כאן סוגיה שגם אומרת ניצן מהרשות להלבנת הון שהטענה היא שזה יותר קשה לייצר את ההלבנה עם כרטיסים נפרדים, אבל אתם אומרים שיש כאן עניין ביורוקרטי. נכון? עניין ניהולי אדמיניסטרטיבי בתחנות. אבל יש איזה trade-off שזה דורש לתקן. אני מבין את הסוגיה.
<עדנה הראל:>
אנחנו לא יכולים לקבל 10,000 שקל על כל משחק.
<היו"ר רועי פולקמן:>
אני מבקש, כרגע זה הנוסח. גיא, יש פה trade-off, תראו אם אפשר להגיע לתיקון. רק זה בא משהו על חשבון משהו. אם אתם מעדיפים חלופה א' על חלופה ב'. 
<גיא אטיאס:>
זה לא.
<היו"ר רועי פולקמן:>
זה לא ילך גם וגם, זה לא ילך פשוט להוריד את זה. 

<גיא אטיאס:>
נדבר.

<היו"ר רועי פולקמן:>
עוד הערות לעניין הזה? אז תודה, עשיתם כאן עבודה משמעותית, היא חשובה, אין ספק שאנחנו רוצים למנוע את עניין הלבנת ההון. חברי, איפה חבר הכנסת שמולי? הוא היה פה לפני שנייה, קראתי לו, הוא בא. אנחנו בפרק של הוראות המעבר. אסתי, אני מבקש שתקראי את כל הפרק הזה. 
<גיא אטיאס:>
את זה אני לא מכיר. רגע, כבוד היושב-ראש, יש עוד טענה. 
<עדנה הראל:>
מה הבעיה הנוספת?

<היו"ר רועי פולקמן:>
היא תקרא, ואנחנו ננהל על זה דיון.
<גיא אטיאס:>
יאיר, תציג את הבעיה הנוספת.

<יאיר שילה:>
בהיתר של הפיס כמה הזיהוי היום? 50, נכון?
<עדנה הראל:>
ההיתר של הפיס יותאם למה שייקבע פה. 
<אסתי פלדמן:>
כתוב את זה.
<עדנה הראל:>
פה נקבע, בהיתר, כתוב פה, אני הקראתי שההיתר של הפיס – כתוב בחוק שהסכום שייקבע בצו שרת המשפטים יהיה גם לעניין ההיתר לפי 231. 

<איתי טמקין:>
בצו שר האוצר.
<עדנה הראל:>
צו שר האוצר, סליחה.

<אסתי פלדמן:>
בהסכמה.
<עדנה הראל:>
בהתייעצות, סליחה.
<היו"ר רועי פולקמן:>
מר לארי.

<מירב ברנדפלד:>
- - - שלא יגיעו מאות או אלפי לקוחות לבית מפעל הפיס לפדות זכיות.
<עדנה הראל:>
תהיה התאמה.

<איתי טמקין:>
אין קשר בין הפרס שאפשר לפדות, הוא לא השתנה, זה 10,000 שקלים. זה לא משתנה.

<מירב ברנדפלד:>
את זה לא סיכמנו עד הסוף. 
<איתי טמקין:>
סיכמנו 10,000 שקל.
<מירב ברנדפלד:>
סיכמנו על 20,000.

<איתי טמקין:>
לא, 10,000 שקל בתחנה, זה סוכם.

<גיא אטיאס:>
20,000 זה פוטנציאל.
<עדנה הראל:>
10,000 שקל בתחנה.
<קריאות:>
- - -

<עדנה הראל:>
מזומן?

<מירב ברנדפלד:>
כן, מזומן. אבל אם הוא בא לפדות זכייה ב-10,000 הזכיין לא יודע לעשות פה זיהוי לקוח, הוא רק יודע להסתכל על תעודת זהות.
<עדנה הראל:>
אמרנו שעד 10,000 שקל אין צורך בזיהוי.

<היו"ר רועי פולקמן:>
בסדר. השאלה הייתה על זיהוי לקוח עד 10,000.
<עדנה הראל:>
נכון.

<היו"ר רועי פולקמן:>
מר לארי, קיבלת תשובה על ההשוואה?

<יצחק לארי:>
לא, זה מעבר להשוואה. פשוט אנחנו רוצים השוואה בסכומים של פוטנציאל הזכייה. 
<עדנה הראל:>
הסכומים יהיו זהים.

<אסתי פלדמן:>
יהיו זהים בהגדרה.
<יצחק לארי:>
לא מפעל הפיס, זה לא מטריד אותי. הסכום של פוטנציאל הזכייה, ומצד שני הסכום של הזיהוי.
<עדנה הראל:>
של הזיהוי אותו סכום. לצורך העניין, נניח פוטנציאל הזכייה ייקבע 20,000 שקל, בסדר?
<יצחק לארי:>
אוקיי.

<עדנה הראל:>
משאני מהמרת על משהו שיש בו פוטנציאל זכייה של 20,000 שקל אני צריכה להזדהות.

<יצחק לארי:>
ברור.

<עדנה הראל:>
זכיתי ב-9,000 שקל, אני לא צריכה להזדהות ואני יכולה לקבל את הכסף במזומן. זכיתי ב-15,000 שקל - - - 
<יצחק לארי:>
זה מובן. הבקשה שלנו שאם ייקבע 20,000, שזה יהיה 20,000 גם לגבי תשלום זכיות. שפשוט מבחינה מחשובית - - - 

<עדנה הראל:>
לא, אנחנו לא יכולים. זה בדיוק העניין.
<יצחק לארי:>
זו הבקשה. מבחינה מחשובית בהתייעלות פשוט זה עושה בלגן אדיר אצלנו.
<עדנה הראל:>
אבל אז נוריד את חובת הזיהוי להרבה יותר נמוך. הסכום הזה נקבע לפי החשש לאיסור הלבנת הון.
<היו"ר רועי פולקמן:>
מר לארי, הנקודה הזאת הובנה, זה הועלה. יש כאן איזה trade-off בין הזיהוי לבין הסכום. נדבר על זה. 

<עדנה הראל:>
צריך לציין עוד נקודה אחת משפטית. יש עכשיו הצעת חוק ממשלתית. 

<ניצן וולקן:>
הצעת חוק ממשלתית שתידון, עברה קריאה ראשונה לצמצום השימוש במזומן, הרף לעסקאות במזומן עומד כרגע על 10,000 ויכול לרדת גם ל-5,000 שקל.
<היו"ר רועי פולקמן:>
ברור. חברים, אנחנו קוראים את הוראות המעבר, יהיה מקום להתייחס כי יש כאן סוגיות שנוגעות גם בזכיינים, גם בחברה הבריטית. חבר הכנסת שמולי? בבקשה. 
<אסתי פלדמן:>
רק שנייה לפני המעבר. סעיף 14 זה התוספת מסעיף הפרסומות.

	
	"14.
	תוספת
(8א1)

	
	
	שעות האסורות לפרסום- בין 15:00 ל-21:00"


השרים רשאים לשנות את השעות האלה.

הוראת המעבר, כאמור, לעניין המנכ"ל יורדת, ויש הוראות מעבר לעניין סעיפים 8א ו-8ב.

<היו"ר רועי פולקמן:>
רגע, את 15(א) אנחנו מוחקים?

<אסתי פלדמן:>
נכון.

<היו"ר רועי פולקמן:>
בסדר, בבקשה.

<אסתי פלדמן:>
	
	"
	(1) בתקופה שמיום ז' בתמוז התשע"ז (1 ביולי 2017) עד יום י"ג בטבת התשע"ח (31 בדצמבר 2017) יקראו את סעיף 8א לחוק כך שאחרי סעיף קטן (ב) שבו, יבוא:"


זאת הוראת מעבר לעניין הזכיינים, מי שנשאר מהזכיינים.
<שלומי ברזני:>
את יכולה להסביר?
<יאיר שילה:>
איך מתקיים הדיון על הוראות המעבר?
<אסתי פלדמן:>
ההוראה לגבי הזכיינים בכלל נכנסת - - -
<יאיר שילה:>
את מקריאה את כל הסעיף של הוראות המעבר ואז עוברים אחד אחד, או סעיף קטן סעיף קטן?
<איתי טמקין:>
15 ירד.
<אסתי פלדמן:>
15(א) ירד.

<יאיר שילה:>
אבל אנחנו צריכים להוסיף הבהרה שזה לא חל על מנכ"ל.
<אסתי פלדמן:>
לשיטתנו, אנחנו לא צריכים להבהיר כי החוק ממילא חל החל מהיום והלאה. אם הייתי רוצה להחיל את זה על המנכ"ל הנוכחי הייתי צריכה להבהיר את זה, וכך עשיתי. ככל שאני לא מבקשת להבהיר את זה על מינוי נוכחי של מנכ"ל נוכחי, אני פשוט שותקת.
<יאיר שילה:>
מאה אחוז, אבל כדי למנוע מחלוקות משפטיות.
<אסתי פלדמן:>
אגב, גם אמרנו את זה לפרוטוקול.

<עוזי דיין:>
יש בעיה לכתוב שזה לא חל על מכהנים?
<אסתי פלדמן:>
אני לא מכירה שכותבים את זה, אני מכירה - - -
<איתי טמקין:>
אם זה אי פעם בחקיקה נכתב ככה, נכתוב גם אנחנו. 

<היו"ר רועי פולקמן:>
בסדר, נבדוק את העניין הזה.

<אסתי פלדמן:>
כשאנחנו רוצים לכתוב ההפך אנחנו כותבים.

<איתי טמקין:>
אני חושב שבמקרה הזה אמירות הממשלה לפרוטוקול צריכות להניח את דעתכם, זה לא חל על המנכ"ל הנוכחי.
<היו"ר רועי פולקמן:>
נבדוק את זה, זו סוגיה טובה. אסתי, אני מבקש לקרוא את הסעיף, כי אני רוצה שיהיה לנו זמן לדבר עליו.
<אסתי פלדמן:>
נבדוק. אז אמשיך את סעיף הזכיינים.
	
	"
	
	"(ב) סך כל התשלומים שתשלם המועצה בשנה למי שרשאי למכור זכות להשתתף בתכנית הימורים בהתאם לסעיף 8א (להלן – בעל תחנה), הכוללים עמלת מכירה או כל תשלום אחר לבעל התחנה והמחושבים ביחס למחזור המכירות של מוצרי המועצה הנמכרים באמצעות בעל התחנה (להלן – מחזור בעל התחנה), יעמדו על שיעורים אלה:

	
	
	
	
	(1) על כל שקל חדש מ-2,040,000 השקלים החדשים הראשונים של מחזור בעל התחנה – לא יותר מ-7% לא כולל סכום השווה למס ערך מוסף;

	
	
	
	
	(2) על כל שקל חדש מסכום העולה על 2,040,000 שקלים חדשים של מחזור בעל התחנה, אך לא יותר מ-3,240,000 שקלים חדשים – לא יותר מ-6% לא כולל סכום השווה למס ערך מוסף;

	
	
	
	
	(3) על כל שקל חדש מסכום העולה על 3,240,000 שקלים חדשים של מחזור בעל התחנה – לא יותר מ-5.5% לא כולל סכום השווה למס ערך מוסף.""


את הסעיף הזה צריך לקרוא יחד עם סעיף 16(ב) שמדבר על זה שתחילתו של סעיף 8א(ג) של הזכיינים - - - 

<היו"ר רועי פולקמן:>
אסתי, תקראי ברצף, ואז תסבירי. אבל תקראי כמו שהחוק כתוב.

<אסתי פלדמן:>
אני אעבור לסעיף 16.
<היו"ר רועי פולקמן:>
לא, 15, 16, ואז תסבירי.

<אסתי פלדמן:>
	
	"
	(3) בתקופה שמיום תחילתו של חוק זה עד יום י"ט באב התשע"ח (31 ביולי 2018) יקראו את סעיף 8ב לחוק כך שבמקום סעיף קטן (ה) שבו יבוא:

	
	
	
	"(ה) שר האוצר רשאי לבטל הסכמים שנעשו לפי סעיף זה עם המפעיל הזר; ככל שיהיו עלויות לביטול הסכמים כאמור, יתוקצבו סכומים אלו בתכנית נפרדת כמשמעותה בחוק יסודות התקציב, התשמ"ה–1985."."


<היו"ר רועי פולקמן:>
רגע, עכשיו אני עושה עצירה שנייה. חבר הכנסת שמולי, כי זו נקודה מהותית שעלתה. מה הייתה ההצעה – כי רצינו הרי לפתור את האירוע שאי-אפשר להגיד סכום וכו'. מה האמירה כאן? איתי, הסוגיה היא כזאת, מכיוון שמדובר על תוכנית נפרדת כמשמעותה בחוק יסודות התקציב, אומר שתוכנית נפרדת דורשת את אישור ועדת הכספים. ואז, ברגע שהסעיף הזה נמצא כאן זה אומר שאם יהיו פה עלויות – אתה וחברי כנסת נוספים פחדתם מעניין הצ'ק הפתוח, וחיפשנו את הפתרון שגם לא ייצר כאן תקדים בעייתי למשרד האוצר שפתאום הוועדה מתערבת במשא-ומתן. 
ולכן, הצעה הייתה כאן, ונראית לי הצעה טובה אחרי הרבה ניסיונות למצוא נוסחים, שאומרת שברגע שיהיו לזה עלויות זה יבוא לאישור כתוכנית נפרדת בחוק יסודות התקציב. הווה אומר, מגיע לוועדת הכספים של הכנסת, אומר שהכנסת וחברי הכנסת יוכלו להגיד: זה סביר, זה לא סביר, לגיטימי, לא לגיטימי, כמו בכל דיון תקציבי. 

<איציק שמולי (המחנה הציוני):>
זאת אומרת שלא משנה מה יהיה הסכום זה מגיע לוועדת הכספים.

<היו"ר רועי פולקמן:>
כן.

<איתי טמקין:>
אמת.
<היו"ר רועי פולקמן:>
וזה נותן הגבלה. זה נראה לי מענה ברוח הדברים. בבקשה, עורך-דין איל.
<איל רוזובסקי:>
יש לי כמה וכמה הערות לסעיף הזה, סעיף חדש מהיום. 
<איתי טמקין:>
אפשר להסביר את הסעיף? 
<היו"ר רועי פולקמן:>
אתה אומר את כל סעיף 15 או את סעיף (ג)?

<איתי טמקין:>
הסעיף שהסברת, חבר הכנסת שמולי, רק עוד משהו אחד לדייק. יש פה עוד יתרון בסעיף הזה כמו שהוא מנוסח כרגע, סליחה, אם אפשר.
<היו"ר רועי פולקמן:>
כן. סליחה, עורך-דין רוזובסקי, זכות הדיבור שלך תישמר.

<איתי טמקין:>
הפעם יהיה טיפה יותר איכותי, מאמר עיתונאי. הסעיף הזה בעצם בא להפיג חשש, חוץ מהחשש של חבר הכנסת שמולי שדיבר עליו בדיונים הקודמים, וגם בא להפיג חשש של משרד התרבות והספורט. מאחר שמדובר בתוכנית תקציב נפרדת, כלומר של העברת כספים לשם, אני אהיה חייב את האישור של השר שממונה על הסעיף שממנו אני אעביר את הכספים לאותה תוכנית, וככה בעצם משרד התרבות מבטיח לעצמו זכות וטו שהכסף הזה בשום צורה שהיא - -
<היו"ר רועי פולקמן:>
לא יורד ממנו.

<איתי טמקין:>
- - לא יבוא ממשרד הספורט.

<גיא אטיאס:>
ולא מהמועצה להסדר ההימורים.
<איתי טמקין:>
ולא מהמועצה להסדר ההימורים, ברור. זה סעיף תקציבי בחוק יסודות התקציב.

<היו"ר רועי פולקמן:>
בבקשה, עורך-דין רוזובסקי.

<איל רוזובסקי:>
במצב הקיים יש סעיף נוסף, קוראים את זה יחד עם הסעיף שאומר שהביטול של סעיף 8ב הוא החל מאוגוסט 2018. לפי המצב הקיים בסעיף 8ב(ה) יש אפשרות לשנות תוכנית הימורים על-ידי שני שרים – שר האוצר ושר הספורט ביחד באישור ועדת הכספים אם יש שינוי נסיבות מהותי. זה מכסה את כל האופציות, זה מכסה גם שהתקציב יצטרך כתוצאה מהשינוי או הביטול לבוא לוועדת הכספים, זה יצטרך אישור, זה מכסה הכול.

שינו כאן את הסעיף כך שיש בו שישה שינויים מאוד דרמטיים. בעצם אומרים כזה דבר: לא שני שרים אלא רק שר אוצר, לא ביטול או שינוי תוכנית אלא ביטול הסכם. אין שום חוק בישראל, זה תקדים ראשון לחוק בישראל שמבקש ששר אוצר יכול לבטל הסכם שהוא לא צד לו. זאת אומרת שלשר יש סמכות לבטל הסכם של מישהו אחר. לא שני שרים, אלא שר אוצר ולא באישור ועדת הכספים, הביטול.

מה אומר? אומר שאם יש הוצאות, זאת אומרת, אין פה הכרה בעיקרון שיש כתוצאה מזה הוצאות, אבל אם יש הוצאות הם יהיו בתקציב נפרד, וזה צ'ק פתוח. למה זה צ'ק פתוח? כי זה שהמדינה תדון מה ההוצאות לפי דעת שר האוצר לא אומר שהזכיין לא יהיה זכאי לקבל את הפיצוי האמיתי שלו כתוצאה מביטול הסכם. זה לא חד-צדדי, ביטול הסכם - - -
<היו"ר רועי פולקמן:>
לא, רגע, מר רוזובסקי, אבל הטענה כאן - - -

<איל רוזובסקי:>
למה אתה קוטע?

<היו"ר רועי פולקמן:>
כי צריך לדייק את הדברים או לפחות להבין אותם, גם אני רוצה להבין את מה שאתה אומר. הטענה אומרת שאם תהיה עלות לביטול ההסכם – מחר בבוקר תהיה התדיינות, יגיעו להסכם אתכם, אנחנו מכירים מספרים מסוימים שהם קטנים, אתם טוענים שהם יותר גבוהים, לא חשוב – יגיעו אתכם להסכמה, ויהיה לזה עלויות. יצטרך לבוא משרד האוצר לוועדת הכספים ולהגיד: ביטול עלה ככה וככה, וועדת הכספים - - - 
<איל רוזובסקי:>
אם בית-משפט יקבע שאני זכאי לקבל תרפ"ט מיליונים אז ועדת הכספים לא תאשר את זה, אז זה ישנה? המדינה תצטרך לשלם את זה. המדינה הרי תצטרך לשלם את זה אם בית-משפט יקבע שביטול ההסכם - - - 

<איציק שמולי (המחנה הציוני):>
ואם אישור ועדת הכספים יהיה מראש, איתי? צ'ק פתוח.
<איל רוזובסקי:>
אבל לא כתוב כאן שהביטול צריך להיות מותנה באישור ועדת הכספים מראש ובקביעה מראש של סכום הפיצוי. עכשיו תראו מה יש פה. במצב הקודם שר אוצר ושר הספורט רק כשיש שינוי נסיבות מהותי יש קריטריון לביטול. כאן אומרים: שר האוצר לבדו ללא שום קריטריון יכול לבטל. מחר אחרי שהחוק הזה עובר, למחרת הוא יכול לבטל ללא שום קריטריון, הוא לא צריך לעבור בוועדת הכספים לעצם הביטול. עכשיו אומר, אם יש עלויות, ההנחה היא שאולי יש ואולי אין, אז זה צריך לעבור. 
אבל אני אומר לכם שכזכיין שיבטלו לו את ההסכם, בהנחה שיהיה כזה דבר, אז הזכיין יעמוד על זכויותיו, ילך לבקש פיצוי. והפיצוי בבית-משפט כאן או בחוץ-לארץ לא יצטרך לעבור אישור של ועדת הכספים, כי אם יקבעו שהוא זכאי לפיצוי אז הוא זכאי לפיצוי, אם יקבעו שהוא לא זכאי אז הוא לא זכאי. 
<קריאות:>
- - -

<איתי טמקין:>
יש כאן שני עולמות שונים.

<גיא אטיאס:>
אם זה בהבנה או לא בהבנה.

<היו"ר רועי פולקמן:>
בדיוק. זה מובן, מר רוזובסקי, יש פה שני מרכיבים וצריך לדייק אותם. מה שחברי הכנסת אמרו: בתוך ההליך ההסכמי שינהל אתכם דיונים, אומרים חברי הכנסת: אנחנו לא רוצים לתת צ'ק פתוח לאוצר להגיע אתכם להסכמים, ולהגיד: בשם ביטול מרוצי הסוסים אני רוצה שמחר משרד האוצר יגיד: אני מוכן לפצות אתכם ב-100 מיליון שקל.
<איל רוזובסקי:>
הוא לא נותן לי אפילו זכות שמיעה, הוא אומר התדיינות. אין לי פה אפילו זכות שמיעה.
<היו"ר רועי פולקמן:>
רגע, מר רוזובסקי. לגבי בית-המשפט בזמן החקיקה אנחנו מבינים, לוקחים בשיקול הדעת שלנו שיכולה להיות תביעה משפטית, מה יכולות להיות ההשלכות שלה. ברור שאם תהיה תביעה משפטית ופסק-דין חלוט, המדינה תצטרך לשלם.

<איל רוזובסקי:>
נכון.

<היו"ר רועי פולקמן:>
אמרנו בסעיף הזה, וזו הייתה הדרישה, שאנחנו לא רוצים לאפשר אוטומטית למערכת – במקרה הזה האוצרית – לנהל דיון, לצורך העניין, עם הזכיין ולהגיד לו: נפצה אותך באיזשהו סכום כי הוא עולה על רוחנו. 
<איל רוזובסקי:>
ולמה שהוא ינהל אתי דיון?

<איתי טמקין:>
אני אסביר את ההבדל, רועי.

<איל רוזובסקי:>
תן לי רק לסיים. 
<היו"ר רועי פולקמן:>
בבקשה.

<איל רוזובסקי:>
אין שום סיבה שהוא ינהל אתי דיון, כי הסעיף מקנה לשר האוצר לבטל אפילו בלי לדבר אתי.
<היו"ר רועי פולקמן:>
הדיון הוא על הפיצוי, מר רוזובסקי, לא על עצם - - -
<איל רוזובסקי:>
תן לי רגע להסביר במשפט. הוא ינהל אתי דיון על הפיצוי אם הוא ירצה לפצות אותי, והוא לא ינהל אתי דיון על הפיצוי אם הוא לא ירצה לפצות אותי. כי הסעיף מאפשר לו לבטל אפילו בלי לקרוא לי, בלי לשמוע, בלי שום קריטריון, והוא אומר: אם הוא ירצה לפצות אותי הוא יצטרך ללכת לוועדת הכספים. 
אבל אם הוא לא ירצה לפצות אותי ואני אצטרך ללכת להילחם על זה, אז ועדת הכספים לא יודעת כמה היא תצטרך לשלם בשביל זה, זה צ'ק פתוח. אם בסוף בפיצוי שאני אתבע אני אקבל, או שאני לא אגיע אתו להסכמה, כי אני אחשוב שמגיע לי הרבה יותר ממה שהוא רוצה לתת, אז ועדת הכספים לא יכולה, זה צ'ק פתוח.
<היו"ר רועי פולקמן:>
הנקודה ברורה, מר רוזובסקי. טמקין, בבקשה, בקצרה.
<איתי טמקין:>
לגבי כל תביעה, וכרגע מתנהלות נגד המדינה עשרות תביעות, אחרי שהתביעה מומשה המדינה עושה העברה תקציבית ומעבירה את הכסף לאותו סעיף שממנו התביעה המשפטית צריכה להיות משולמת, זה פעם אחת.
<היו"ר רועי פולקמן:>
נכון.
<איתי טמקין:>
עכשיו יש פה באמת, כמו שאמר העורך-דין, אני מסכים אתו, יש כאן שני מסלולים. במידה שיהיה מסלול שילכו בו להסכמה, הדבר יעבור מוקדם יותר לוועדת הכספים לאישור טרם החתימה על ההסכם, כי ככה מתנהלים, הכסף יעבור, ואז נבצע את ההתנהלות מול החברה.

במידה שהחברה לא תתרצה מהצעות האוצר ותבחר במסלול משפטי של לתבוע את המדינה, במקרה הזה, נכון, אם יש פסק-דין, פסק-הדין קובע, ואחרי - - - 
<היו"ר רועי פולקמן:>
ברור, אבל, איתי, אתה חוזר פה על דברים שאמרתי. 
<איתי טמקין:>
נכון, אני רק רוצה להבהיר. 

<היו"ר רועי פולקמן:>
אז הדברים ברורים. עוד משהו? על הפרק של הזכיינים, בבקשה. 
<יאיר שילה:>
יש לי שאלה שקשורה להוראת המעבר של הסוסים.

<היו"ר רועי פולקמן:>
מייד תשאל.

<יאיר שילה:>
איך ממשיכים את התביעה נגד הטוטו? אני מניח שאנשי הסוסים לא יתבעו רק את המדינה אלא יתבעו גם את הטוטו.
<איתי טמקין:>
אנחנו בהתחייבות - - -
<אסתי פלדמן:>
בוא נאמר שעם סעיף חוק כזה - - - המדינה לקחה על עצמה את - - - 
<גיא אטיאס:>
יש סיכום לגבי זה שכל העלויות במלואם לא יחולו לא על המשרד – אני אומר את זה לפרוטוקול –לא על המשרד ולא על המועצה להסדר ההימורים. איתי, תתקן אותי אם אני טועה, אני אומר את זה לפרוטוקול.
<איל רוזובסקי:>
איזה תקדים יש ששר יכול לבטל הסכם של שניים אחרים? 
<עוזי דיין:>
זאת אומרת, גם בעלי תחנות?
<איל רוזובסקי:>
אתם מכניסים לספר החוקים סעיף שלא יעמוד במבחן משפטי. ששר יבטל הסכם?
<איתי טמקין:>
מה אמרת לפרוטוקול?

<היו"ר רועי פולקמן:>
הוא לא מבטל הסכם. 

<איל רוזובסקי:>
ככה כתוב.

<היו"ר רועי פולקמן:>
הוא רגולטור והוא משנה מדיניות.
<איל רוזובסקי:>
כתוב: שר האוצר רשאי לבטל הסכם - - -

<היו"ר רועי פולקמן:>
אם בגלל שינוי המדיניות יבוטל ההסכם.

<איל רוזובסקי:>
לא כתוב שינוי מדיניות. כתוב: שר האוצר רשאי לבטל הסכמים שנעשו לפי סעיף זה, שהוא לא צד להם בכלל. הוא היה יכול לבטל תוכנית כשהוא אישר אותה קודם.
<היו"ר רועי פולקמן:>
ברור. אני רק אומר לממשלה כאן, יכול להיות שצריך לדייק את הניסוח, כי יכול להיות שהניסוח שאומר ששר האוצר מבטל – הרי מה שר האוצר עושה? הוא לא מבטל ישירות את ההסכם. הוא אומר: אני מפקיע את מה שזכותי – אין ויכוח שלשר האוצר לצורך העניין מותר להגיד: אני אוסר על מרוצי סוסים כי אני הרגולטור. זה שבכורח זה יבוטל הסכם – אבל יכול להיות שבניסוח, אני אומר כאן בצד המשפטי, תבדקו אותו.
<איתי טמקין:>
נחדד אותו.
<היו"ר רועי פולקמן:>
להגיד בוטל הסכם, אני לא נכנס לזה, זה דיון משפטי. 

<אסתי פלדמן:>
אבל איך הם יכולים מצד אחד לטעון שלא שמעו אותם ושישמעו אותם ושמשרד האוצר ייתן פיצוי, ומצד שני שמשרד האוצר לא יכול לבטל את ההסכם. אם ההנחה היא שמשרד האוצר יעשה את השימוע - - -
<היו"ר רועי פולקמן:>
הטענה טכנית. הוא לא מבטל הסכם, הוא מבטל - - -

<איל רוזובסקי:>
בוודאי שאני יכול להגיד שאתם לא יכולים לבטל. ואם אני לא אגיע אתכם להסכמה?
<היו"ר רועי פולקמן:>
מר רוזובסקי, זה נחמד, זה דיון מעניין בצד המשפטי, הוא לא בצד המהותי, אבל בצד המשפטי יכול להיות שצריך לדייק את הנוסח שאומר שאם בעקבות שינוי המדיניות יבוטל ההסכם. 
<אסתי פלדמן:>
נעשה בדיקה.
<ורד קירו-זילברמן:>
תבדקו את זה.

<איתי טמקין:>
נבדוק את הדבר.
<היו"ר רועי פולקמן:>
כלומר, השר לא מבטל ישירות הסכם, כי הוא אכן לא צד לו. הבנתי.

<איל רוזובסקי:>
שינוי נסיבות, שתהיה עילה לזה.

<היו"ר רועי פולקמן:>
בסדר, ברור. אבל מה שהשר עושה, חברים, הנקודה ברורה, הוא משנה מדיניות, הוא אומר: חברים, אני אוסר על מרוצי סוסים, בגלל זה יהיה שינוי בהסכמים עם החברה. אני לא בא להסכם כי בא לי לבטל את ההסכם עם חברת פלוני אלמוני ומבטל את ההסכם. 

<איתי טמקין:>
נכון.

<היו"ר רועי פולקמן:>
אני מבטל את הזכות למרוצי סוסים. זה עניין ניסוחי משפטי, אני חושב שיש פה דברי טעם בצד הניסוחי, לתקן את הנוסח הזה. עכשיו לגבי הזכיינים. 

<יאיר שילה:>
ורק לוודא שהבנתי, יש התחייבות של האוצר לשפות את הטוטו אם - - - 

<איל רוזובסקי:>
זה לא כתוב בסעיף. 

<יאיר שילה:>
אני שואל. 
<גיא אטיאס:>
אגיד את הדברים לפרוטוקול, איתי יתקן אותי אם אני טועה. יהיה סיכום בין המשרד לבין אגף תקציבים שבו כל נושא שיפוי על כל גווניו, אם זה מהחברה ואם זה מבעלי תחנות, לא יחול על המשרד, יחול על האוצר.
<איתי טמקין:>
השיפוי הזה נכון בסיפור של החברה הבריטית. לגבי בעלי התחנות - - -
<היו"ר רועי פולקמן:>
אבל יש פה זכיין שנתתי לו לדבר, אז נאפשר לו לדבר. בבקשה.
<שלומי ברזני:>
אם אני כבעל תחנה סוגר היום את החנות ומפר את ההסכם שלי אתם בסוסים אני צריך לשלם לטוטו על זה כסף. אני לא יודע אם אתה יודע או לא, אסור לי עכשיו לסגור את הסוסים לפני שנגמר לי ההיתר, אז למה הם עושים לי את זה? אני גם רוצה לקבל פיצוי.
<היו"ר רועי פולקמן:>
הבנתי. שאלה טובה. איתי, אם בחוזה של הזכיין יש אלמנט שאם הוא מפסיק – אבל אני מניח שברגע שזה בוטל מלמעלה אז החוזה שלך בטל.
<איתי טמקין:>
ברור. לא הוא מבטל את זה.

<שלומי ברזני:>
אני אסביר לכם את הרציונל שלהם. הם אומרים כזה דבר: אנחנו השקענו בך בחנות, שמנו לך סוסים, שמנו לך - - -

<ורד קירו-זילברמן:>
אבל הוא קשור בחוזה. 

<קריאות:>
- - -

<איתי טמקין:>
החוזה שלו אומר שאם הוא מחליט לבטל את מרוצי הסוסים אצלו בתחנה מסיבה כזאת הוא חייב לתת לו פיצוי. 

<שלומי ברזני:>
שמתי כסף על הסוסים, אחי, שמתי על זה הרבה כסף.

<ורד קירו-זילברמן:>
יש לו בחוזה איזושהי התייחסות לאם שונתה מדיניות או דברים כאלה?
<איתי טמקין:>
לא, זה לא בסעיף.
<היו"ר רועי פולקמן:>
אבל זה ברור, מה זאת אומרת? 

<ורד קירו-זילברמן:>
אני לא יודעת.
<היו"ר רועי פולקמן:>
תבדקו את זה, אבל זה נראה לי ברור.

<שלומי ברזני:>
כשאני באתי והשקעתי על הסוסים ושמתי טלוויזיות והכול, ידעתי שזה יהיה עד סוף ההיתר. אתם מחליטים לעצור, אני לא מתווכח. תן לי מה שמגיע לי. 

<היו"ר רועי פולקמן:>
ברור.

<ורד קירו-זילברמן:>
זאת לא הטענה שלך. אני אשאל אותם.
<היו"ר רועי פולקמן:>
נפריד בין היכולת לבטל והאם יש פה קנסות, לבין הדיבור על הפיצוי. על הפיצוי, איתי, אני רוצה שתקשיב ליניב, ואני רוצה לדייק. יש כאן שני עניינים, אחד, הזמן, תוך כמה זמן אנחנו מבטלים, ובעיקר פרק המעבר בהקשר של העמלות. כמה זמן אנחנו נותנים להם עם התיקון הזה בעמלות? כי יש פה פעמיים אירוע מבחינתם. אחד, הוצאת מוצרים שגורמת להם פגיעה בהכנסות; ושתיים, תיקון העמלות שגורמת להם פגיעה בהכנסות. אלה שני האירועים על הראש של הזכיינים.
<איתי טמקין:>
יש זכיינים שאין להם את האירועים האלה. יש זכיינים שיש להם רק אירוע אחד.

<היו"ר רועי פולקמן:>
בסדר, ברור.

<איתי טמקין:>
יש אירוע אחד שחל על כל הזכיינים, ואירוע אחד שהוא לפי - - -
<יניב לוי:>
אתה פוגע בשאיפה של הזכיין להרוויח.

<היו"ר רועי פולקמן:>
והיכולת שלנו לבוא לקראתכם נמצאת בשני מקומות. מקום אחד זה דיון על זמן העמלות, כמה זמן זה יכנס, כמה זמן לתת לכם להתארגן.

<יניב לוי:>
ידוע לכם פשוט שיש כרגע אנשים, זכיינים שעובדים, מעל 3,000 זכיינים שעובדים שלא יודעים שהם הולכים להיפגע בעמלות. 

<איתי טמקין:>
אין 3,000, זה לא המספר.
<שלומי ברזני:>
יש. עם טוטו ולוטו יש 3,000. יש מעל 3,000.

<קריאות:>
- - -

<איתי טמקין:>
אבל לא כולם נפגעים. יותר מחצי לא נפגעים.
<שלומי ברזני:>
תן לי שנה לעבור למקצוע אחר.

<יניב לוי:>
אבל זה לא קשור. כרגע אף אחד מהם לא יודע את זה שהם יכולים להיפגע, גם אם הם רוצים לייצר לעצמם הכנסה והם מכינים לעצמם תוכנית עסקית.
<שלומי ברזני:>
איתי, אם אני אשנה לך את השכר אתה תבקש שנה לעשות - - -
<יניב לוי:>
אתה אומר שכרגע הם לא נפגעים, מה יהיה עוד שנה? אתה יודע איזה משחקים יכנסו? אני לא יודע.
<היו"ר רועי פולקמן:>
חברים, בואו נעשה סדר. תראו, אני רוצה לחלק את זה ככה, יש זכיינים שברגע שהוצאנו את מכונות המזל, צמצמנו את הקינו והוצאנו את מרוצי הסוסים, יגידו לעצמם בהסתכלות קדימה: שווה לי לסגור את הבסטה.
<שלומי ברזני:>
בדיוק.

<קריאה:>
אבל תן לי שנה, אני בורח.
<היו"ר רועי פולקמן:>
ולהם אנחנו אומרים שמגיע פיצוי כספי, קרי דמי אבטלה, אם תרצו, כמו עצמאים. סגרתי את העסק, אני אתן לך כסף, לך תעשה - - -
<קריאה:>
הוא לא מובטל.
<שלומי ברזני:>
מי קובע כמה? זאת השאלה.
<היו"ר רועי פולקמן:>
יש דיון על זה. יש קבוצות אחרות של זכיינים שמשנים להם את התנאים, מצמצמים להם את ההכנסות כי אומרים להם: תראו, אנחנו מוציאים לכם את הקינו בעוד זמן מסוים, אנחנו רוצים שתתארגנו. פה אני אומר שהתשובות הן כאלה, חלקן לא בחוק, אחד, יכנסו מוצרים חדשים. חלק מהסיכומים שהידיינו כאן מול הטוטו והפיס - - 
<קריאה:>
לעג לרש.
<היו"ר רועי פולקמן:>
- - זה כניסה של מוצרים חדשים, ואז זה אומר שבסוף יהיו עוד הכנסות. זה ייקח שנה, זה ייקח שנתיים, זה ייקח שלוש, יהיו עוד, ויכול להיות שיהיו זכיינים שיגידו לעצמם: לקחו לי מוצר אחד ועם הזמן יכנס מוצר אחר, ואני אדע לפצות על עצמי, זה שתיים.

הדבר השלישי הוא סוגיית העמלות שעליה דיברנו, שאנחנו רוצים לעשות את זה באופן מידתי כך שגם כאן הפגיעה תהיה מידתית. זה הכול. אלה שלושת התחומים שבהם אנחנו רוצים מצד אחד לפעול, מצד שני שהפגיעה תהיה מידתית. ברור שיהיו גם זכיינים שיצאו מהשוק.
<יניב לוי:>
ידוע לכם שיש ים זכיינים, לא יודע לנקוט במספרים, שהם מעל גיל פנסיה, שכל מה שהם ידעו לעשות זה לתת שירות לבן-אדם שבא מולם, בהם אתם גם הולכים לפגוע.
<היו"ר רועי פולקמן:>
ברור.
<יניב לוי:>
הם היו עד עכשיו עצמאיים שידעו איך להשתכר עם ההכנסה שלהם. עכשיו אתם הולכים לפגוע בדיוק במה שלא רציתם לפגוע, באוכלוסיות החלשות, באלה שהפכתם אותם לפני כמה שנים לזכייני מפעל הפיס. זה אנשים בעלי מוגבלויות ועולים חדשים שהגיעו לארץ - - 
<קריאה:>
נכי צה"ל.

<יניב לוי:>
- - ואתם שמתם אותם במקום הזה, אתם אמרתם להם: בואו, אנחנו נעזור לכם להשתלב בחברה. 

<שלומי ברזני:>
אני מופתע ממך כי אתה מייצג את העסקים הקטנים. 

<יניב לוי:>
וכאן אתם פוגעים בהם. אנשים שעכשיו אם מודל העמלות הזה לא יתאים להם לא ידעו מה לעשות בחוץ. 
<היו"ר רועי פולקמן:>
יניב, תשמע, אני רוצה לספר לך משהו קטן. הנקודה ברורה. אנחנו רוצים לבוא לקראתכם, אבל אני רוצה להגיד את העניין העקרוני. כששר האוצר כחלון עשה את רפורמת הסלולר, באו אליו חברות הסלולר - -

<קריאה:>
די עם הסלולר. די. 

<היו"ר רועי פולקמן:>
- - אמרו לו: 9,000 איש ייזרקו לרחוב.

<קריאה:>
זה לא אותו דבר.

<היו"ר רועי פולקמן:>
רגע, תקשיב למה שאני אומר.

<שלומי ברזני:>
אבל לא הכריחו אותם לעשות את זה.
<היו"ר רועי פולקמן:>
ואז אמרו לו: 9,000 איש ייזרקו לרחוב. הוא אמר להם: תקשיבו, באיזון בין 9,000 איש שיצטרכו לשנות עבודה לבין תשעה מיליון אזרחי מדינת ישראל אני בוחר בציבור. ברור שבכל שינוי יש מישהו שגם נפגע, זה קורה ברשות השידור, זה קרה ב - - - שעשינו את זה, זה נכון. 
ולכן אני אומר, אין ויכוח שיהיו גם – יש פה שונות, יהיו זכיינים שייפגעו מעט, יהיו זכיינים שייפגעו יותר ויעזבו את התחום. אבל, חברים, ככה זה, כשעושים שינויים גדולים, ואנחנו חושבים שנפגעים בגלל המוצרים האלה, ואנחנו הולכים לשפר את הדרך של הימורים, יינצלו אלפי משפחות במדינת ישראל.
<יניב לוי:>
אני אהפוך ליותר אגרסיבי במכירה.
<היו"ר רועי פולקמן:>
יכול להיות. לכן אני אומר: חברים, השינוי הזה יקרה. חשוב לי שלא יהיו פה חלומות. תוך כמה ימים החוק הזה מושלם. איפה אנחנו יכולים לבוא לקראתכם?

<יניב לוי:>
אני יכול להסביר לך.

<היו"ר רועי פולקמן:>
חלק יקבלו פיצוי והוא יהיה מידתי. אני שוב אומר לכם, אדם לא יצא עם מיליון שקל, וגם לא עם חצי מיליון שקל כי סגרו לו את העסק.
<יניב לוי:>
אתה רוצה להגיד לי שאם עכשיו בן-אדם ייפגע ויצא לרחוב מה? 

<היו"ר רועי פולקמן:>
אתה יודע כמה אנשים מאבדים את מקום העבודה שלהם?

<יניב לוי:>
אבל אנחנו עצמאים. 
<היו"ר רועי פולקמן:>
גם אני הייתי עצמאי.

<יניב לוי:>
לא הפרשנו כל החיים, רק עכשיו החלטת שאנחנו נפריש לפנסיה.
<היו"ר רועי פולקמן:>
אתה יודע כמה עצמאים סוגרים את העסק שלהם ואף אחד לא עוזר להם?
<יניב לוי:>
אנשים לא דאגו לעצמם עד עכשיו. מה תגיד לאנשים בני 70 היום?

<אביעד בן שטרית:>
שזה עסק לא מצליח.
<קריאות:>
- - -

<היו"ר רועי פולקמן:>
אני אשב אתכם עוד מעט, אבל אני אומר: תהיו ריאליים.

<קריאה:>
יושב-ראש הוועדה, רק דבר אחד, משפט אחד, בבקשה.

<היו"ר רועי פולקמן:>
בבקשה, משפט, ואנחנו מסכמים.
<קריאה:>
יש פה גורמי רווחה, מישהו שאל אותם כמה אנשים טופלו? בואו אני אגיד לכם את המספר. בשנת 2006 - - -
<היו"ר רועי פולקמן:>
זה לא הדיון עכשיו. הדיון הוא על הפיצוי לכם.
<קריאה:>
אבל אתה מדבר על מידתיות. הנפגעים מההימורים הלא חוקיים - - -

<יעקב גנם:>
עזוב את זה. אני חייב להגיד פה משהו שאף אחד לא מדבר עליו וזה לא הגיוני.

<היו"ר רועי פולקמן:>
משפט. אני אשב אתכם אחר כך, בסדר?
<יעקב גנם:>
לא הגיוני. במשפט. אנחנו חנויות. אתם מדברים פה על העניין של העמלות. יש לנו שלב ראשוני לפני שאנחנו מתחילים לקחת כסף הביתה, שאלו הוצאות. עוד הפעם אני חוזר, החנות שלי - - -

<היו"ר רועי פולקמן:>
הסוגיה הזאת ברורה. נשב על זה.
<יעקב גנם:>
אבל זה לא ברור, כי אם עכשיו המספרים שקראתי פה, אם אני עושה 700,000 מכירות בחודש אני אגיע לרווח של 41,000 לפני ההוצאות. ההוצאות שלי 36,000. 5,000 שקל אני אמור להרוויח על 13, 14 שעות עבודה ביום? איפה ההיגיון?
<קריאה:>
זה לא מידתי.

<היו"ר רועי פולקמן:>
אתה אומר החישוב של ההוצאות.

<יעקב גנם:>
נכון, כי בבוטקה מפעל הפיס משלם להם.

<שלומי ברזני:>
אנחנו רוצים שתייצג אותנו. זה מה שאני רוצה ממך, תייצג אותי בכבוד.
<היו"ר רועי פולקמן:>
בסדר, מבינים.

<שלומי ברזני:>
אם אתה תשב ותגיד לי בכבוד: את זה החלטתי, אני אסתום את הפה.

<היו"ר רועי פולקמן:>
חבר הכנסת שמולי.

<איציק שמולי (המחנה הציוני):>
אני רוצה להגיד שני דברים. אחד, לגבי סעיף (ב) על כל העניין של הזכיינים. ברור, אדוני היושב-ראש, שצריך לשבת אתם ולנסות להגיע אתם להסכמות. אני חושב שגם הם מבינים שהם לא יצאו מפה עם ערמות של כסף, וזו גם לא הציפייה שלהם. 

<קריאה:>
נכון מאוד.

<איציק שמולי (המחנה הציוני):>
אבל הם גם לא יכולים לאבד את מטה לחמם ביום אחד. ולכן, אני גם מבקש ממך לעשות כל מה שאתה יכול כדי להפעיל לחץ גם על האוצר, לא רק על הזכיינים. אני לא יודע, אני רק מסתכל על זה מהצד, ואני לא חושב שההתנהלות מולם הייתה הגונה עד עכשיו. היד הייתה מאוד מאוד קפוצה, וזה לא לעניין. 
לגבי העניין של סעיף 16(ג), דעתי לא כל כך נוחה מזה שאין אישור מראש של ועדת הכספים. 
<היו"ר רועי פולקמן:>
יש. מה זאת אומרת? אם יש הסכם, ההסכם הזה דורש את אישור ועדת הכספים. ההסכם לא יאושר עם הזכיין בלי אישור ועדת הכספים.
<אסתי פלדמן:>
לא יועבר הכסף.
<גיא אטיאס:>
טכנית אתה לא יכול לבצע חתימה על הסכם במשרד ממשלתי לפני שיש לך כסף בקופה. 

<היו"ר רועי פולקמן:>
כן, זה לפני.

<גיא אטיאס:>
טכנית אתה לא יכול לעשות דבר כזה.

<איתי טמקין:>
החשב לא מאשר לך את זה. 

<איציק שמולי (המחנה הציוני):>
אז אולי לא הבנתי. אם יש הסכמה ברור שהולכים לפני זה לוועדת הכספים.

<היו"ר רועי פולקמן:>
נכון, בדיוק.

<איציק שמולי (המחנה הציוני):>
אם אין הסכמה, שר האוצר יכול לחתום על הצו למרות שלא יודעים כמה זה הולך לעלות למדינה. 
<היו"ר רועי פולקמן:>
ברור, חבר הכנסת שמולי, אם תהיה תביעה משפטית – תיאורטית יכולים מחר בבוקר לקום כל מיני גופים. בחוק אנחנו לא יכולים להגיד מה יהיה, כי תביעה משפטית גם יכולה להימשך שלוש שנים. אנחנו לא יכולים היום בחוק לגדר את עצמנו ברמה כזאת שמה יהיה בתביעה משפטית.
<שלומי ברזני:>
בטח שאתה יכול. תיתן לי פיצוי היום, אני אחתום לך שאני לא אתבע אותך. 
<היו"ר רועי פולקמן:>
אבל אנחנו לא יודעים מה יקרה. א', יכולים להיות אחרים. חבר הכנסת שמולי, יכול להיות שהיו היום דיונים משפטיים שלוש שנים בבתי-משפט. מה שרצינו זה שהאוצר לא יחתום ויגיד: אני בתמורה לאירוע הזה מוכן לשלם 100 מיליון שקל. אבל אנחנו לא יכולים לגדר את עצמנו מאירוע משפטי, אין לנו דרך בעניין הזה, אתה מבין. גם אם נכתוב סכום, יהיה בית-משפט ויפסוק סכום, מה נעשה? בעיני זה ה-the best שאנחנו יכולים להגיע. תראו, מכיוון שאנחנו צריכים לסיים – עוד משהו, חבר הכנסת שמולי? 
<איציק שמולי (המחנה הציוני):>
לא, אני פשוט אחשוב על זה.
<היו"ר רועי פולקמן:>
אז תחשוב. תראו, בזה נסיים. אני רק רוצה לומר מה יקרה ביום רביעי. אסתי, רק תציינו בפניכם שלא קראנו את סעיף 16.
<אסתי פלדמן:>
נכון, 16, 17, 18.
<היו"ר רועי פולקמן:>
ואת 17 ו-18.

<איתי טמקין:>
את הפרסום לא קראנו.
<גיא אטיאס:>
את פרסום ושיווק עוד לא קראנו.
<היו"ר רועי פולקמן:>
נכון, יש עוד כמה סעיפים.

<אריאלה מלכה:>
רועי, דקה, 16, 17, 18.
<היו"ר רועי פולקמן:>
והיו עוד שני סעיפים שדילגנו עליהם.

<ורד קירו-זילברמן:>
5 לא הוקרא ו-10.
<היו"ר רועי פולקמן:>
אנחנו נעשה את המקסימום להגיע להבנות עם הזכיינים עד יום רביעי. תיקונים אחרונים שעוד יש בדיונים מול – בין השאר היו כאן הערות של עורך-דין שילה, לראות אם יש עוד הערות שצריכות להיכנס. והשאיפה, ואני אומר את זה לפרוטוקול, אנחנו ביום רביעי - - 

<אריאלה מלכה:>
משעה שלוש.
<איציק שמולי (המחנה הציוני):>
- - משעה שלוש מקיימים כאן דיון אל תוך הערב עם הצבעות על הסעיפים. 
<איציק שמולי (המחנה הציוני):>
צריך גם לנסות לגבש את ההצעה שהעלינו פה תוך כדי דיון על אפשרות לתת תשלום. 

<היו"ר רועי פולקמן:>
על הקאפ. כן, ההערה הזאת נרשמה, היא חשובה. ככל שיהיו בעיות נעלה את זה. אתה יודע, יהיה עוד מקום ביום רביעי לדייק אם יהיו פערים, אבל המטרה היא בהחלט ללכת עם ההצעה שלך. אני חושב שההצעה הזאת שלך טובה, ואנחנו ביום רביעי נקרא את הסעיפים ונעשה הצבעות. חברים, תודה רבה. הישיבה נעולה.
<הישיבה ננעלה בשעה 15:57.>

